text:
ཁྱུང་སྤྲུལ་འཇིགས་མེད་ནམ་མཁའི་རྡོ་རྗེ།
[ཟླ་ཚེས། 2018-04-08 17:21:54][རྩོམ་པ་པོ། ཁྱུང་ལུང་དངུལ་མཁར་བ་ཚུལ་ཁྲིམས་ཕུན་ཚོགས།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
སྐྱབས་རྗེ་འཁོར་ལོའི་མགོན་པོ་ཁྱུང་སྤྲུལ་འཇིགས་མེད་ནམ་མཁའི་རྡོ་རྗེ་གཡུང་དྲུང་རྒྱལ་མཚན་དཔལ་བཟང་པོ་མཆོག་གི་རྣམ་ཐར་ལུང་གི་སྙིང་པོ་བཞུགས།
ཞང་ཞུང་སྐད་དུ། ཅི་པར་སད་གྱེར་དྲུང་མུ་ཝེར་ཞི་ཤྲི་སྨར་ཐ་ཡུད་པུ་རད་སོ་ན་ཙི་པ་ཏི་གུ་དུན་ཧྲུན་ནོ།
མཁས་དང་གྲུབ་པའི་དབང་པོ་དམ་པ་འདི་ཉིད་མདོ་སྟོད་མི་ཡི་ཆོལ་ཁ་ཞེས་རྔུལ་རྫ་ཟིལ་མོའི ་སྒང་སྟོད་ཡུལ་འབྲོག་ཤོག་སྡེ་ཚོའི་ནང་ནས་སྤ་བ་ལུང་ནང་ཟེར་བ་ལ་ཧོར་ཚོ་སོ་དགུའི་སྤྱི་ཁྱབ་རྒྱལ་པོའི་ནང་བློན་ག་རྒྱ་ཚང་ཞེས་རིགས་མཐོ་བར། ཡབ་དཔའ་རྒོད་རྩལ་གསུམ་རྒྱས་པ་དགེ་སྡིག་བར་གསུམ་གྱི་བྱ་བར་སྟོབས་ཆེན་འཇུག་པའི་ཧོར་སྤྱིའི་མདུན་བློན་ག་རྒྱ་བསོད་ནམས་བསྟན་དར་དང་། ཡུམ་རིགས་རྒྱུད་བཟང་བ་ཇིང་གིར་ཧོར་གྱི་གདུང་ལས་ཤེས་རྒྱ་ཆེ་ཞིང་ངང་ཐག་རིང་བ་སོགས་བུད་མེད་ཡོན་ཏན་དུ་མ་ཕྱུག་པའི་ཧོར་ཟ་བསོད་ནམས་གནམ་མཚོ་གཉིས་ལ་སྲས་བདུན་ལྕམ་གཅིག་བྱུང་བའི་ཆེ་འགོས་ཏེ། བོད་རབ་ཚེས་མེ་མོ་བྱ་ཡི་{༡༨༩༧}ལོར་ཁྲུམས་ཟླའི་ཚེས་བཅུ་གཉིས་ཉིན་བཀྲ་ཤིས་པའི་དགེ་ལྟས་དུ་མ་དང་བཅས་སྐུ་འཁྲུངས་པས་རིམ་འགྲོ་དང་བཙས་སྟོན་རྒྱ་ཆེན་བྱས་ཤིང་སྐྱེས་མིང་ལ་བསོད་ནམས་བསྟན་འཛིན་ཞེས་གསོལ། དགུང་ལོ་བཞི་ཙམ་ལོན་པའི་དུས་སུའང་དགེ་བསྒྲུབ་སྡིག་འཛེམ་མི་བརྗེད་པ་དང་ཐ་ན་འབུ་སྦྲང་ཙམ་བསོད་དོག་དང་། སྙིང་པོ་རྣམ་གསུམ་སྨོན་ལམ་གང་ཤེས་དང་ཕྱག་སྐོར་མཆོད་འབུལ་སོགས་མཛད། དེ་ནས་གཟའ་སྐར་བཟང་བའི་ཉིན་གཅིག་ལ་སྤ་བ་ལུང་ཕུའི་རི་ཁྲོད་དུ་དགེ་རྒན་རྣལ་འབྱོར་བ་དྲང་སྲོང་རྒྱལ་བ་ཚུལ་ཁྲིམས་བཞུགས་ཡོད་པའི་མདུན་ནས་དབུ་མེད་འབྲུ་རྒུར་གྱི་ཀ་ཁ་ཚར་གསུམ་བསླབ་པས་ཆ་ཚང་ཤེས་ཤིང་རྗེབ་དང་ཡིག་ཆུང་གི་ཀ་ཁ་བལྟས་པས་ཚེགས་མེད་དུ་ཤེས་པས་དགེ་རྒན་ཐུགས་མཉེས། དགུང་ལོ་བདུན་བརྒྱད་ཙམ་ནས་ཡི་གེ་རྫབ་ཤར་དཀར་ནག་གང་ལའང་ཐོགས་མེད་ཀློག་འདོན་སྐྱེན་པ་བྱུང་། དེ་ལྟར་སྔ་ཕྱིར་བླ་མ་ཁྱད་འཕགས་སྤ་སྟོན་ཉི་མ་འབུམ་གསལ་དང་རྩ་བའི་བླ་མ་སྒོ་རྒྱལ་ཉི་མ་རྒྱལ་མཚན་སོགས་རང་ཡུལ་གྱི་ཞུ་ཚང་དང་སྐམ་ཚང་སྤ་ཚང་སོགས་བླ་ཁག་ཀུན་དང་། ཕྱོགས་ཕེབས་ཀྱི་བླ་མ་གཏེར་སྲས་ཚེ་དབང་འགྱུར་མེད། སྐམ་བླ་ཟླ་བ་རྒྱལ་མཚན། སྨོན་རྒྱལ་ནམ་མཁའ་གྲགས་པ། སྟག་རྩེ་རི་ཁྲོད་ཀྱི་བླ་མ་རྒྱལ་མཚན། སྟག་བྲོ་སའི་བླ་མ། སྒྱིལ་རི་སྤྲུལ་སྐུ། ཁྱུང་པོ་ཁོག་གི་བླ་མ་མང་པོ། ཞུ་རི་ཞིང་བླ་མ། མདོ་སྨད་རབ་བླ་སེམས་ཉིད་གླིང་པ། སྨན་རི་དང་མཁར་སྣ་གཡུང་དྲུང་གླིང་གི་མཁན་པོ་སོགས་ཕྱོགས་ཀྱི་བླ་མ་མང་པོ་ག་རྒྱ་ཚང་དུ་ཕེབས་པའི་སྐབས་དང་། དེ་བཞིན་གྱིམ་ཤོད་ཤེལ་ལེ་རྒྱ་སྐར་གནས་འཇལ་ཕེབས་སྐབས་སུ་གྲུབ་དབང་སྨོན་ལམ་རྒྱལ་མཚན་དང་། ཀོང་པོ་བོན་རི་ལ་ཕེབས་སྐབས་སོགས་ཕྱོགས་ཀྱི་དགོན་པ་གནས་རི་བླ་རྟེན་བཅས་མཇལ་སྐབས་སུ་སྐྱེས་ཆེན་དུ་མའི་མདུན་དུ་བོན་འབྲེལ་སྣ་ཚོགས་ཐོབ་པ་སོགས་བོན་སྒོ་ཀུན་གྱི་དབང་ལུང་ཁྲིད་རྣམས་རྒྱུན་མ་ཆད་པར་ཀུན་ཐོབ་ཅིང་ཨ་ཁྲིད་དང་དམར་ཁྲིད་དྲན་པ་ཡབ་སྲས་སོགས་ཀྱི་སྔོན་འགྲོ་དངོས་གཞི་བཅས་ཀྱི་ཁྲིད་ལུང་ཐོབ་པར། སྐྱབས་འགྲོ་དང་སེམས་བསྐྱེད། སྙིང་པོ་རྣམ་གསུམ་གསོལ་འདེབས་སོགས་ཁྲི་འབུམ་གྲངས་མང་བསགས་སྦྱངས་དང་ཕྱག་སྐོར་མཆོད་འབུལ་བསྔོ་བ་སྨོན་ལམ་བཅས་ཚུལ་བཞིན་མཛད་དོ། དེ་སྐབས་སོགས་ལ་དགེ་རྒན་རྒྱལ་བ་ཚུལ་ཁྲིམས་དང་དགེ་འདུན་གྲགས་པ། ཤེས་རབ་ཉི་མ། ཝེར་ཡ་ཚུལ་མི། ཕྱྭ་བཙུན་པྲཛྙ། ཝང་ཡ་ཁི་ཁར། རྒྱ་རོང་དབང་ལྡན་འོད་ཟེར་སོགས་དགེ་རྒན་དུ་བསྟེན་ནས་ཀུན་རྫོབ་ཀྱི་རིག་པའི་གནས་བཟོ་རིག གསོ་རིག རྩིས་རིག བརྡ་དག རྒྱུད་གཞུང་གི་དོན། གསང་སྔགས་གསར་རྙིང་སོགས་བྲུ་ཞུའི་ལུགས་ཀྱི་ཆོ་གའི་ཕྱག་ལེན་དང་། གཏོར་བཟོ་གྱེར་དབྱངས་ཕྱག་རྒྱ་དང་། འཁོར་ལོ་དང་དཀྱིལ་འཁོར་འབྲི་ཚུལ། བསྐང་མདོས་ཀྱི་རང་ཞལ་ཤིང་རིས་ནམ་མཁའ་རྒྱང་བུ་བཅས་ཆ་ཚང་བསླབ་སྟེ་བྲིས་ཤིང་བྲན་པ་སོགས་ལེགས་པར་སྦྱངས་བརྩོན་བྱས། དེ་ལྟར་ཆུང་དུས་ནས་སྐྱེས་ཐོབ་ཤེས་རབ་ཀྱི་རྩལ་ཆེ་བས་སྤྱིར་སྦྱང་བྱ་ཐ་དག་ལན་རེ་ཟུང་རེས་ཚེགས་མེད་དུ་མཁྱེན་པར་གྲགས། དེ་ནས་ཁོང་ཉིད་ལ་ཧོར་རྗེའི་རྒྱལ་ཁམས་སྟོད་སྨད་བར་གྱི་མི་དྲག་རྒན་བློན་མང་པོས་ཁྱེད་རང་ག་རྒྱའི་ཡབ་མྱེས་ཀྱི་རྒྱུད་བཟུང་ཧོར་བློན་དུ་བཞུགས་ནས་ཧོར་སྡེ་ཤོག་ཁ་ཀུན་ལ་ཕན་ཆེ་འབྱུང་ངེས་དེ་ལྟར་མཛོད། ཅེས་ཞུས་པ་མ་ཟད་ཡབ་ཡུམ་གཉིས་ཀྱིས་ཀྱང་ཕ་གཞིས་སྦྱར་རྒྱུ་ཁོ་ན་བྱེད་ཅིང་རྗེས་སུ་ནའང་ཧོར་སྤྱིའི་གོ་གནས་འཛིན་དགོས་ཚུལ་ཡང་བྱུང་རབས་འདུག་ཀྱང་། དམ་པ་ཁོང་ཉིད་ཀྱང་སྤྱིར་འཁོར་བ་ལ་སྙིང་པོ་མེད་པ་མི་བརྟན་པ་སྡུག་བསྔལ་གྱི་རང་བཞིན་དང་། སྒོས་སུ་ཁྱིམ་ཐབས་བྱ་བ་འདི། མེའི་འོབས་དང་སྲིན་གླིང་། དུག་སྦྲུལ་ཚང་ལྟ་བུ་དང་། འཁོར་བའི་ཕུན་ཚོགས་རྣམ་པ་སྡེ་བཞིའི་དཔལ་གྱི་ཕྱུག་ཀྱང་དུག་དང་འདྲེས་པའི་ཁ་ཟས། སྤུ་གྲི་སོ་ཁའི་སྦྲང་རྩི། དུག་སྦྲུལ་མགོ་ཡི་ནོར་བུ་ལྟར་རེག་པ་ཙམ་གྱི་ཕུང་བའི་དགྲ་འདྲེ་ལྟ་བུ་ལ་ངས་བསམ་ཞིང་བསམ་ཞིང་ནས་སྐྱོ་བ་གཏིང་ནས་སྐྱེ་བས་ག་རྒྱའི་ནོར་རྫས་དང་མངའ་ཐང་སྙན་གྲགས་བདག་མི་འདོད་ཅིང་དེ་ཉིད་བསྟེན་པ་སྨོས་ཅི་དགོས་གསུངས་ཤིང་། རྒྱལ་བ་སངས་རྒྱས་སྲས་བཅས་སོགས་སྐྱེས་བུ་དམ་པ་གོང་མའི་རྣམ་ཐར་ཅི་བཞིན་སྐུ་ཚེ་བློས་བཏང་རྒྱུའི་འདུན་པས། དང་ཐོག་འདུལ་ཁྲིམས་རབ་བྱུང་བསྒྲུབ་དགོངས་ཏེ་ཡབ་ཡུམ་གཉིས་ལ་གནང་བ་ཡང་ཡང་ཞུས་མཐར་ཡབ་ཡུམ་གཉིས་ཀྱིས། བུ་ཁྱོད་གནང་བ་མ་བྱིན་ན། དགེ་སྦྱོར་གྱི་བར་ཆད་དགེ་བའི་གེགས་ཤིང་དུ་འགྲོ་བས་མི་རུང་མོད་དགོངས་ཏེ་གནང་བ་བྱས། དེ་ནས་དགུང་ལོ་བཅོ་ལྔའི་ངོ་སྟེ་ལྕགས་ཕག་{༡༩༡༡}ལོར་ས་ཟླའི་ཚེས་བདུན་ཉིན་མཁས་བཙུན་བཟང་གསུམ་དང་མཁྱེན་བརྩེ་ནུས་གསུམ་ལྡན་པའི་འདུལ་འཛིན་རིན་པོ་ཆེ་སྒོ་སྟོན་ཉི་མ་རྒྱལ་མཚན་མཆོག་མཁན་པོ་དང་། དགེ་རྒན་དམ་པ་དྲང་སྲོང་རྒྱལ་བ་ཚུལ་ཁྲིམས་རིན་པོ་ཆེས་སློབ་དཔོན་མཛད་དེ་རབ་བྱུང་གི་སྡོམ་པ་ཡང་དག་པར་མནོས་ཤིང་ཚུལ་མཚན་གཡུང་དྲུང་རྒྱལ་མཚན་ཞེས་གསོལ་ཞིང་མཁན་པོས་བསྟན་འགྲོ་ལ་ཕན་ཐོགས་ཆེ་བར་འོང་གསུངས་མཉེས་མཉེས་མཛད། དེ་ནས་ལོ་ཤས་རིང་དགེ་རྒན་དང་ལྷན་དུ་དབེན་གནས་གཉན་ཁྲོད་འགྲིམ་ལུགས་སྒོམ་བསྒྲུབ་བྱ་ལུགས་སོགས་ཞུས་ཏེ་སྦྱངས་པར་མཛད། རྩ་བའི་བླ་མ་སྒོ་རྒྱལ་གྱི་མདུན་ནས་རྫོགས་ཆེན་ཞང་ཞུང་སྙན་རྒྱུད་ཀྱི་སྔོན་འགྲོ་ཡོངས་རྫོགས་ཞུས་ཏེ་ཐུན་མོང་དང་ཐུན་མིན་སྔོན་འགྲོ་བཅས་ཚད་དུ་ཕེབས་པ་སྦྱངས་ཤིང་བསྐྱེད་རྫོགས་ཚད་ལྡན་དང་འབྲེལ་བ་འབུམ་ཕྲག་རེ་བསགས། འཕོ་བ་དང་དངོས་གཞིའི་ཁྲིད་རྣམས་གནང་སྦྱངས་མཛད་ཅིང་རྟོགས་འབུལ་ཞུས་ལེན་མང་པོ་གནང་བས་དེ་ཀ་རང་ཡིན་པས་ལས་འཕྲོ་བཟང་སྟེ་རིག་པ་རང་ཤར་ལྟ་བུ་ཡིན་གསུངས། བསླབ་ཁྲིད་རྒྱས་པར་གནང་བར་ཉམས་ལེན་མཉམ་གཞག་རྗེས་ཐོབ་འབྲེལ་མ་ཆད་པར་བསྐྱངས། དེ་སྐབས་ཤིག་ན་དགེ་རྒན་ཞིང་གཤེགས་ཤིང་དགེ་ཚོགས་རྒྱ་ཆེན་ཕུལ་ཞིང་རང་གནས་བག་ཕེབས་པོ་ཞིག་མ་བྱུང་བས། ལོ་འགའ་ལ་རྒུན་ཚེ་ཡུལ་སྡེ་སྟོད་ཤོག་ཕྱོགས་སུ་རྒྱལ་པོའི་ཁྲལ་བསྡུ་དང་ག་རྒྱའི་བུན་བསྡུ་རུ་ལན་འགའ་སོང་། ཡར་མར་གྱི་ལམ་དང་དེ་ཕྱོགས་དགོན་སྡེ་གནས་རྟེན་བླ་མ་བཅས་ཆོས་འབྲེལ་རེ་ཞུས་ཤིང་དགོན་སྡེ་ཁག་ལ་མང་ཇ་སྐུ་འགྱེད་མཆོད་མེ་ཚོགས་རྟེན་སོགས་ལོ་རིམ་བཞིན་མང་པོ་ཕུལ། ཁ་ཏོན་ཞི་རྒྱས་ཁྲོ་རྒྱས་སོགས་རྡོ་ལ་འབུར་བརྐོས་མང་པོ་དང་། གསུང་རབ་གླེགས་བམ་ལྷ་སྐུ་བྲིས་འབོར་བཅས་བླུས་ཡོན་སྦྱར་ཏེ་མང་པོ་བཞེངས་མཛད། བུན་ལོན་རྩ་སྐྱེད་མང་པོ་དགེ་ཕྱོགས་སུ་བསྒྱུར་གནང་མཛད། དབུལ་ཞིང་འཁོས་ཆུང་རིགས་བུན་མང་པོ་དགོངས་ཡང་སྤྲད་དེ་མ་བླངས་ཤིང་ཉམ་ཆུང་རྣམས་ལ་ཕན་པ་དུ་མ་མཛད། བུན་གན་མང་པོ་མེ་ལ་བསྲེགས། དེ་སྐབས་གཞན་དགེ་བྱེད་སེར་མོའི་རིགས་ལ་དགེ་ཚོགས་ཀྱི་གཏམ་ཚོགས་དང་། གནས་བསྟོད་འགའ་བྲིས། བླ་མ་ཁག་ལ་ཉམས་རྟོགས་ཀྱི་གླུ་ཆུང་རེ་ཕུལ། ཕ་མ་གཉིས་སོགས་ལ་དགེ་བསྐུལ་གྱི་གདམས་པ་འགའ་སྨྲས། རང་གཞན་གྱི་གསལ་འདེབས་འགུར་མ་འགའ་ཡང་བླངས། དེ་ནས་ཀླུ་ཕུག་དགོན་བསྒྲིགས་ཞུགས་མཁར་དམར་བླ་བྲང་གི་ཕྱག་མཛོད་ལོ་གཅིག་མཛད་དེ་དགོན་གཞུང་བླ་བྲང་གཉིས་ཀའི་མཆོད་རྒྱུན་རྟེན་སོགས་ལ་སྲི་ཞུ་གང་ཐུབ་ཞུས། བོན་སྒོ་ཕྱི་ནང་ཀུན་སྦྱངས་བརྩོན་དང་ཉམས་ལེན་རྒྱུན་མ་ཆད་པར་བསྐྱང་། དེ་ནས་རྩ་བའི་བླ་མ་སྒོ་སྟོན་ཉི་མ་ལ་ཉམས་རྟོགས་ཀྱི་གླུ་ཕུལ་ཞིང་ཕ་ཡུལ་གཉེན་འབྲེལ་དགོན་སྡེ་དང་བཅས་པ་སྤངས་ཏེ་ཆགས་མེད་རི་ཁྲོད་དུ་ཉུལ་བའི་དུས་སུ་དགེ་སྦྱོང་སྐྱོང་ལུགས་གདམས་ལུང་ཞུས་ལེན་གནང་བར་བླ་མ་ཐུགས་མཉེས། དེ་སྐབས་ཤིག་ནས་ཀླུ་ཕུག་མཁར་དམར་མཆོག་སྤྲུལ་ཁྲི་འདོན་སྐབས་སྐྱབས་རྗེ་རྩ་བའི་བླ་མ་སྤ་སྟོན་ཉི་མ་འབུམ་གསལ་ཕེབས་པའི་མདུན་བཅར་ཞུས་ཏེ་རྫོགས་ཆེན་སོགས་ཀྱི་སྐོར་དབང་ལུང་ཁྲིད་གསུམ་ཟབ་རྒྱས་མང་པོ་ཞུས། ཁྱད་པར་སྤྱི་སྤུངས་ཞི་ཁྲོ་དང་ཚེ་དབང་བྱ་རི་མའི་དབང་ལུང་བཅས་གནོས་ཤིང་ཡིད་དམ་མཛོད་ཅིག་རང་གཞན་ལ་ཕན་ཐོགས་འོང་གསུངས། དེ་སྔོན་ཕྱོགས་མེད་རི་ཁྲོད་འགྲིམས་གཅིག་ཚེ་དང་བསྒྲུབ་པ་སྙོམ་པའི་འདུན་པ་ཐུགས་བསམ་འདི་ལྟར་ཏེ། དེའང་ཀོང་པོ་དང་རྩ་རི་ལྷོ་རྒྱུད་གནས་ཁག་དང་། ཡང་ན་མདོ་སྨད་དང་རྒྱ་ནག་ཕྱོགས་ཀྱི་གནས་དང་བླ་ཆེན་ཁག ཡང་ན་གྲྭ་ས་ཁག་གི་བླ་སློབ་བསྟེན་ཏེ་དེ་ནས་རྒྱ་བལ་དང་སྟོད་གནས་གངས་རི་མཚོ་གསུམ་ཁྱུང་ལུང་དངུལ་མཁར་སོགས་བསྒྲུབ་པ་བྱས་ན་བསམ་པའི་དོན་གསུམ་ཡོད་པས་གང་བཟང་ཐུགས་བརྟག་ཞུས་པས། སྐྱབས་རྗེ་སྤ་སྟོན་མཆོག་དགོངས་པ་དལ་ཙམ་གཟིགས་ཏེ་དེ་ལྟར་ཕྱོགས་མེད་རི་ཁྲོད་འགྲིམས་པར་ཤིན་ཏུ་བཟང་། ལན་གཉིས་གསུངས་ཏེ་བཟང་གསུམ་ལ་ཁྱད་པར་མེད། ཚེ་འདིར་གདོས་བཅས་འོད་གསལ་དག་ནས་སྐྱེ་མེད་ཀུན་བཟང་སར་གཤེགས་པའི་རྟེན་འབྲེལ་ལྷོ་གནས་ཕྱོགས་བཟང་། འགྲོ་དོན་འདུལ་བྱ་མདོ་སྨད་ཕྱོགས་དེའང་བཟང་། རྒྱལ་བའི་བསྟན་པ་ལ་ཕན་ཐོགས་ཆེ་བ་གྲྭ་ས་ཁག་དང་སྟོད་གནས་གངས་ཏི་སེ་དང་ཁྱུང་ལུང་སོགས་ན་འོང་བས་བཟང་གསུམ་ཕྱོགས་མེད་ཐུགས་དང་བསྟུན་ཏེ་གཟིགས་དཔྱད་མཛོད། མི་རྒན་ངའི་བསམ་པར་མངའ་རིས་ཀྱི་ཡུལ་དེ་སྔར་བོན་བསྟན་འབྱུང་གནས་ཡིན་ཡང་དིང་སྐབས་བོན་བསྟན་མིང་ཙམ་མེད་ཅིང་རྣམ་རྟོག་བྱ་ཡོད་སྐད་པས་དེར་ཕན་པ་ཞིག་བྱུང་ན་དགའ། ཁྱད་པར་མཁར་སྣའི་དགེ་སློང་ཚབ་ཤི་ཉི་མ་གྲགས་པ་མདུན་བཅར་ན་ལེགས་དང་པོ་དེ་ལྟར་ཕེབས་ན་ལེགས་སམ་བསམ། ཧ་ཧ་ཞེས་ཞལ་རྒོད་གནང་སྟེ་མི་རྒན་གྱིས་དེ་རིང་རྫུན་ཆེན་པོ་ཞིག་བཤད་སོང་གསུངས། དེ་ལྟར་སྤ་སྟོན་ཉི་མ་འབུམ་གསལ་མཆོག་ལ་བཀའ་བབས་ཀྱི་སློབ་མ་དྲུག་ཡོད་པའི་ནང་ཚན་བསྟན་འཛིན་བཀའ་བབས་དྲུང་མུ་ཝེར་ཞི་{གཡུང་དྲུང་རྒྱལ་མཚན་}ཞེས་ཉི་འབུམ་རྣམ་ཐར་ལས་གསུངས། དེ་སྐབས་རྩ་བའི་བླ་མ་ཉི་མ་རྣམ་གཉིས་ལ་ཉམས་རྟོགས་རྟོགས་འབུམ་ཟབ་གདམས་ཞུས་ལེན་མང་པོ་དང་། ཕ་མ་སོགས་ལ་འདི་ཕྱིར་ཕན་པའི་བསླབ་བྱ་དང་ཐུགས་གསོས་སོགས་མཛད་ཅིང་། རང་ལོ་ཉེར་གསུམ་པ་ས་ལུག་{༡༩༡༩}ལོར་དབྱུག་ཟླའི་ཚེས་བཅུ་བདུན་ཉིན་སྤེན་པ་་བེའུ་རྫིའི་འཕྲོད་སྦྱོར་ལ་སྤྲད་དེ། སྤུན་དང་རོགས་འགའ་དང་བཅས་ཁྱིམ་ནས་ཐོན་ཞིང་ཕ་ཡུལ་ལ་བདེ་བཞུགས་སྨོན་ལམ་བཏབ་སྟེ་ཕེབས། རང་ཡུལ་རི་ཆེན་ཡུལ་ལྷ་རྣམས་ཀྱི་ཕེབས་སྐྱེལ་དང་། ཐང་ལྷ་གནམ་མཚོ་སོགས་ཀྱི་ཆིབས་བསུའི་སྣང་ཉམས་བྱུང་བས་གནས་བསྟོད་སོགས་བྲིས། དེ་ནས་སྨན་རི་ལ་མཁན་ཆེན་ཕུན་ཚོགས་བློ་གྲོས་མཆོག་མཉམ་མེད་གསེར་ཁྲིར་དབུ་བཞུགས་མཛད་པའི་ཐོག་སློབ་དཔོན་དཔང་པོ་སོགས་བླ་མ་དྲང་སྲོང་བཅུ་གསུམ་ཙམ་ཚོགས་བཞུགས་མཛད་པའི་མདུན་བསྙེན་རྫོགས་ཀྱི་ཁྲིམས་ཡོངས་སུ་རྫོགས་པར་ཞུས་པས་ཚུལ་མཚན་གཡུང་དྲུང་རྒྱལ་མཚན་དཔལ་བཟང་པོ་ཞེས་གསོལ་ཞིང་དེ་ནས་བཟུང་དྲང་སྲོང་གི་ཆས་གོས་རྫས་སོགས་ཁྲིམས་དང་ལྡན་པར་མཛད། དེར་སྨན་རིའི་རྣམ་ཀློང་གྱི་སྒྲུབ་ཆེན་འཚོགས་སྐབས་ཡིན་པར་ལས་པ་གཞུང་འཛིན་བཏང་ཞིང་བསྒྲུབ་ཆེན་གྱི་དབང་ལུང་ཡོངས་རྫོགས་ཐོབ། དེར་ཕེབས་པའི་ཕྱོགས་ཀྱི་བླ་མ་རྣལ་འབྱོར་བཟོད་པ་རིན་པོ་ཆེ་དང་། དགེ་སློང་ལྷ་བཟོ་རིན་པོ་ཆེ། སྤ་འབྲུག་རིན་པོ་ཆེ། གར་ཤེལ་བླ་མ་ཡབ་སྲས། སྟོད་དྭང་རའི་བླ་མ་སོགས་བླ་ཁག་ཆེ་ཆུང་མང་པོ་ཡོད་པས་འབུལ་བ་དང་བོན་འབྲེལ་དབང་ལུང་སྣ་ཚོགས་རེ་ཞུས། གཡུང་དྲུང་གླིང་ལ་མཇལ་སྐོར་དང་བོན་འབྲེལ་འབུལ་པ་རྒྱ་ཆེན་མཛད། དེ་མཁར་སྣ་ལ་ཕེབས་ཏེ་དགེ་སློང་རྣམ་གཉིས་ཀྱི་གསེར་ཞལ་མཇལ་ཏེ་དགོན་པ་ལ་ལས་པ་གཞུང་འཛིན་བཏང་འབུལ་ཚོགས་རྒྱ་ཆེན་མཛད། དེ་ནས་ཁོང་གི་སྤུན་དང་གཡོག་རྟ་དྲིལ་ཁལ་མ་ཡོ་བྱད་ཕལ་ཆེར་ཀུན་མར་ལ་བཏང་ཞིང་ཟླ་ཤས་རིང་རྒྱགས་སྒྲུབ་རྟེན་ཙམ་ལས་ཅི་ཡང་མ་བཟུང་། བྱ་བྲལ་དགེ་སློང་ཉི་མ་གྲགས་པའི་མདུན་དུ་དང་ཐོག་ཚེ་དབང་བྱ་རི་མ་ནས་བོད་ཡུལ་མའི་དབང་ལུང་ཁྲིད་མན་ངག་རྗེས་གནང་བཅས་དང་། རྫོགས་ཆེན་ཞང་ཞུང་སྙན་བརྒྱུད་ཀྱི་མུན་ཁྲིད་རྩ་ལུང་བཅུད་ལེན་རྣམས་རིམ་པ་རྫོགས་པར་མནོས། དགེ་སློང་ཆུང་བ་གཡུང་དྲུང་ཚུལ་ཁྲིམས་དང་ཁྱུང་དཀར་རྣལ་འབྱོར་བཟོད་པ་རིན་པོ་ཆེ་དང་། ཁྱུང་སེར་རྟོགས་ལྡན་ཐེག་མཆོག་བསྟན་འཛིན་བཅས་ཀྱི་དྲུང་དབང་ལུང་ཁྲིད་སོགས་མང་པོ་ཞུས་ཤིང་རྩ་རླུང་དང་། མུན་མཚམས། བཅུད་ལེན་སོགས་ལོ་གཅིག་རིང་ཉམས་ལེན་རྩེ་གཅིག་དྲིལ་ཏེ་བཞུགས་པས་ལྟ་བ་བོགས་ཐོན་སྙིང་རྗེ་བྱང་སེམས་རྒྱུད་ལ་ཤར་ཞིང་དགེ་སྦྱོར་བྱེད་པར་སྙིང་ཤེད་ཆེ་རུ་སོང་། མཁར་སྣའི་དགེ་སློང་རྣམ་གཉིས་ཐུགས་མཉེས་ཤིང་གདམས་ངག་སྐོར་སོགས་གསུངས་གླེང་ཟབ་རྒྱས་དང་ཡོ་བྱད་ལྷག་མ་ཀུན་ཚོགས་སྦྱོར་གཏང་རག་ཕུལ་ཏེ། སྤ་སྟོན་ཉི་མ་འབུལ་གསལ་གྱི་ཞལ་སློབ་མཆོག་དགེ་སློང་སེ་དོལ་བོན་ཉིད་རྒྱལ་མཚན་དང་ཁོང་རྣམ་གཉིས་ལྷན་དུ་ཚེ་འདིར་བློས་བཏང་ཕྱོགས་མེད་དབེན་པའི་རི་ཁྲོད་དུ་ཚེ་དང་སྒྲུབ་པ་སྙོམས་པའི་དམ་བཅའ་མཛད་ཅིང་། རང་ལོ་ཉེར་བཞི་པ་ལྕགས་སྤྲེལ་{༡༩༢༠}དབྱུག་ཟླའི་ཚེས་དགུ་ཉིན་མཁར་སྣ་ནས་ཐོན་ཏེ་སྤྱན་གསལ་དགོན་པ་མཆོད་མཇལ་ཞུས་སྐབས་གྲུ་རིན་དངུལ་ཊམ་གཉིས་ཉར་བ་ལས་དེ་མིན་དངུལ་ཆ་ཚང་དེར་ཉམ་ཐག་སྤྲང་རྒན་ཞིག་ལ་བྱིན། དེ་ནས་ཕུང་པོ་རི་བོ་ཆེའི་རྩེར་བདུད་འདུལ་གླིང་ཞེས་རྙིང་དགོན་མཇལ་ཞིང་རིགས་གསུམ་བླ་སྒྲུབ་བསྒྲུབ། དེ་ནས་ཡར་རིམ་བཞིན་གཙང་བཀྲ་ཤིས་ལྷུན་པོའི་རྟེན་དང་བརྟེན་པ་བཅས་དང་པཎ་ཆེན་རིན་པོ་ཆེ་ཐུབ་བསྟན་ཆོས་ཀྱི་ཉི་མ་དང་། བུ་སྟོན་གདན་ས་དཔལ་ཞ་ལུ་དགོན་པ་རི་ཁྲོད། པན་རྣམ་དགའ་བ་གདོང་གི་དགོན་སྡེ། དེ་ནས་བཀྲ་ཤིས་ཕྱུག་མོ་དཔལ་རིའི་རྔ་འདོགས་སྒྲུབ་ཕུག་ལ་སྔོན་འགྲོ་དངོས་གཞི་དང་ཚེ་དབང་བོད་ཡུལ་མ་དང་ཐུགས་རྗེ་ཀུན་སྒྲོལ་ཟབ་གཅོད་ཀྱི་བསྙེན་མཚམས་དང་། ཞང་ཞུང་སྙན་བརྒྱུད་ལུགས་ཀྱི་རྩ་རླུང་འཕྲུལ་འཁོར་སྦྱངས་པས་གཏུམ་མོ་བདེ་དྲོད་འབར་ཞིང་དབུ་མའི་རྩ་མདུད་གྲོལ་ནས་བདེ་སྟོང་གི་ཉམས་རྒྱུན་ཆད་མེད་པ་བྱུང་། ཚེ་དབང་མཇལ་སྣང་གིས་བྱིན་དབབ་དོན་གཉིས་ནུས་པའི་དབང་ཐོབ་པ་སོགས་རྨིས་ཤིང་གནས་དེར་བཞུགས་རིང་ཉམས་ལེན་གནད་ཕེབས་པའི་རྟགས་མཚན་བཟང་པོ་ཤ་སྟག་བྱུང་བས་གནས་བསྟོད་དང་རྩ་བའི་བླ་མའི་དྲན་གླུ་བླངས། དེ་ནས་རྒྱལ་རྩེ་དཔལ་མགོན་མཆོད་རྟེན་དང་། ཞུ་རི་ཞིང་གཡུ་འབྲང་ཕྱུག་མོར་ཟླ་གཉིས་རིང་ཞི་ཁྲོ་སྦྲག་མ་བསྒྲུབས། གཤེན་རབ་ཞབས་རྗེས་སར་བྱ་རི་མ་བསྒྲུབས། སྐྱིད་མཁར་ན་རིང་ཕུག་པར་ཟབ་བཅོད་བསྒྲུབས། ཞུ་རི་ཞིང་བླ་བྲང་བླ་དགོན་རྟེན་བྱིན་ཅན་རྣམས་དང་། དཀྱིལ་རུ་དགོན་པ། རང་ལོ་ཉེར་ལྔ་པ་ལྕགས་བྱ་{༡༩༢༡}ལོར་གཡུང་དྲུང་སྲ་བརྟན་རི་བོ་དང་། འབྲིག་མཚམས་མཐའ་སྐས། གདོང་ནག མཚོ་རྔ་བྲག་དཀར། གཤེན་ཆེན་ཀླུ་དགའི་སྒྲུབ་གནས་བྲག་ཕུག་ཀེ་རུ་ཀ། བ་རི་དང་མཆོད་རྟེན་ཉི་མ། ལྷ་རི་ཉི་ཕུག ཕག་རིའི་ཕྱོགས་ནས་ཕེབས་ཏེ་འབྲུག་ཡུལ་བོན་གྱི་གཏེར་གནས་སྤ་གྲོ་སྟག་ཚང་སེང་གེ་རྫོང་དང་། དཔལ་ཕུག ཐུགས་རྗེ་ཀུལ་སྒྲོལ་གནས་མོན་ཆུ་མོ་ཕུག སྟག་ཚར་གནས་ཀྱི་ལྡེ་མིག་སོགས་དེ་ལྟར་དགོན་སྡེ་དབེན་ཁྲོད་དུར་ཁྲོད་རྣམས་ལ་འགྲིམས་པའི་ཚེ། ཕྱག་སྐོར་མཆོད་ཚོགས་བོན་འབྲེལ་དཔེ་གཟིགས་དང་ཞི་ཁྲོ་དང་ཟབ་གཅོད་སོགས་ཀྱི་བསྒྲུབས་པ་དང་། གཉན་ས་བཅད་པ་སོགས་ཉམས་ལེན་བརྩོན་བཞིན་གནང་བར། སྙིང་རྗེ་བྱང་སེམས་ཤུགས་འབྱུང་སྐྱེས་ཤིང་ཉམས་རྟོགས་ཀྱི་ཡོན་ཏན་ཐམས་ཅད་རྒྱས། ལྟ་སྒོམ་སྤྱོད་འབྲས་གཡོ་མེད་ཀྱི་བཙན་ས་ཟིན། གནས་བསྟོད་དང་འགུར་མ་སོགས་ཐུགས་ཉམས་ལ་ཤར་བ་ལྟར་བླངས། དུར་ཁྲོད་གནས་ལ་གཅོད་དམིག་འགྱེད་བཞིས་དང་པོ་སློང་ཚད་བར་དུ་ཚར་བཅད་རྗེས་སུ་གྲོལ་ཚད་ཀྱིས་གཉན་ས་བཅད་དེ་ལྷ་འདྲེ་ཡོངས་ལ་བོན་བཤད་དམ་ལ་བཞག་པ་སོགས་ཡུལ་ཕྱོགས་ཀྱི་ལྷ་འདྲེ་མི་གསུམ་ཀུན་ལ་བཀྲ་ཤིས་བསྔོ་སྨོན་ཡང་དག་རེ་མཛད། དེ་ནས་འབྲུག་པ་རྒྱལ་པོས་ཕོ་བྲང་དུ་བོས་ཏེ་བཤོལ་བཏབ་པར་ཉམས་མེད་ལྷ་ཁང་དུ་རྒྱལ་བའི་བཀའ་འགྱུར་དག་འདོན་དང་དེའི་ཕྱོགས་སྐྱ་སེར་ཕོ་མོ་མང་པོ་ལ་སྔོན་འགྲོ་ཁྲིད་མཛད་ཅིང་བསགས་མཁན་སུམ་ཅུ་སྐོར་བྱུང་། དད་ཅན་ཡོན་བདག་འབྲུག་ཀྲོང་སྲས་རྒྱལ་པོ་ལ་མགུར་དབྱངས་དགེ་གཏམ་སྤྲིངས་ཡིག་ཟླ་ཟེར་ཞེས་པ་གནང་མཐར་དེར་འདུ་འཛི་རྣམ་གཡེང་ཟས་ནོར་ལ་སྐྱ་ཟིང་དུ་དགོངས་ནས་ནུབ་གཅིག་གསང་ཐབས་མཛད་དེ་བྱོན། དེ་ནས་ཇོ་མོ་ལྷ་རིའི་ཕྱོགས་ལྷ་རི་ཉི་ཕུག་ལ་བྱ་རི་མ་བསྒྲུབ་མཛད། དེ་ནས་གྲོ་མོའི་ཕྱོགས་པད་དགོན། ཤུག་པ་གཏན་ཤུག དགོན་ཆུང་། དེ་ནས་རྫི་ལི་ལ། རྒྱ་གར་ཀ་གླིང་སྤུངས་། ཏྲི་སེ་བྲག་ཕུག གངྒཱ་ལ། ན་ལེཎྜ། བྱ་རྒོད་ཕུང་པོའི་རི། རྡོ་རྗེ་གདན། དུར་ཁྲོད་བསིལ་བ་མཚལ། ཆུ་བོ་ནེ་རཉྫ་ན། གྷ་ཡ་གོ་རི་དང་མཆོད་རྟེན་རྣག་དག་དཀར་པོ། བྷ་ན་ར་ཛཱ། ས་ར་ན་ཐི། རྩ་མཆོག་གྲོང་། ཛཱ་ཏིའི་ཚལ། ས་ཧིག་མ་ཧིག་སོགས་དང་། བལ་ཡུལ་དུ་མཆོད་རྟེན་རྣམ་གསུམ་དང་། ཡམ་བུ་འཕགས་པ། གླང་རུ་ལུང་བསྟན་སོགས་རྒྱ་བལ་གྱི་གནས་རྟེན་གང་ཡོད་ལ་བྱོན། ཕེབས་ལམ་དུ་འཕྲུལ་འཁོར་རི་ལི་གྷ་དྲིལ་གྲུ་གཟིགས་སོགས་ལའང་ཞུགས། གནས་རྟེན་ཀུན་ལ་ཕྱག་སྐོར་མཆོད་ཚོགས་དང་བསྟན་འགྲོར་ཕན་པའི་སྨོན་ལམ་རྒྱ་ཆེན་རེ་མཛད་བཞིན་ཐོན། དེ་ནས་བལ་བོད་ཀྱི་སོ་མཚམས་མ་རྒྱུད་གསང་མཆོག་གསུང་གི་གནས་ཡོལ་མོ་ལ་ཕྱི་གངས་གྱི་ར་བའི་གནས་ཀྱི་ལྷོ་སྒོར་གཤེན་གསང་འདུས་ཀྱི་སྒྲུབ་གནས་ཨ་སུ་ར་ཡི་བྲག་ཕུག་གམ་བལ་ཡུལ་ཡང་ལེ་ཤོད་ཀྱི་ཕུག་ཏུ་དང་ཐོག་ཚེ་སྒྲུབ་དང་། དེ་ནས་ཞི་ཁྲོ་སྦྲག་མ་བསྙེན་སྐོར་ཞག་གཉིས་བརྒྱ། བསྙེན་སྨྱུང་ཞག་ཉིས་བརྒྱ་སུམ་ཅུ་སོགས་དཀའ་སྤྱད་སྡུན་སྲན་མཛད་པས་སྐུ་ལུས་ཤེད་ཤོར། དེ་ལྟར་ཉམས་ལེན་ཆུ་བོའི་རྒྱུན་གྱི་རྣལ་འབྱོར་ལ་རྩེ་གཅིག་བརྩོན་ཏེ་བཞུགས་ཚེ་དངོས་ཉམས་རྨི་ལམ་ལའང་ཞལ་གཟིགས་ལུང་བསྟན་གྲུབ་པའི་རྟགས་སོགས་དང་ཉམས་རྟོགས་ཁྱད་པར་ཅན་འཕེལ་ཞིང་ཡེ་གཞི་ཀུན་བཟང་དགོངས་པ་མངོན་དུ་གྱུར་ཏེ་ཐུགས་ཉམས་རྩལ་ཤར་བའི་འགུར་དབྱངས་འགའ་དང་གནས་བསྟོད་བླངས། དེར་ཕྱོགས་ཀྱི་སྐྱ་སེར་ཕོ་མོ་མང་པོ་ལ་དྲང་ངེས་ཀྱི་ཆོས་དང་དགེ་བསྐུལ་དཔག་མེད་མཛད་པས་བསགས་སྦྱངས་དང་འབྲེལ་རང་མགོ་ཐོན་པའི་སློབ་མ་མང་པོ་བྱུང་། དད་སྦྱིན་བལ་ཡུལ་ཆོས་བློན་ཆེན་པོ་དྷརྨ་ས་ཨུ་ལ་དོན་དམ་སེམས་ཉིད་སྐྱོང་ཚུལ་ལྷུག་པ་དམར་ཁྲིད་འཆིང་བ་རང་གྲོལ་ཞེས་པའི་གདམས་ཟབ་གནང་། བོད་ཕྱོགས་སོགས་ཀྱི་གནས་སྐོར་བ་དུ་མ་སླེབས་པར་ཆོས་འབྲེལ་དང་དགེ་བསྐུལ་སྣ་ཚོགས་མཛད། རྩ་རིའི་མཚམས་པ་རྣལ་འབྱོར་འཇིགས་མེད་འོད་ཟེར་དེར་ཕེབས་པའི་མདུན་ནས་ཆོས་ལུགས་ཟབ་ཆོས་འགའ་ཞུས་ཞིང་བོན་དང་ཆོས་ཀྱི་སྐོར་བགྲོ་གླེང་མཛད་པས་དེ་གཉིས་ལ་ཁྱད་པར་ཡེ་མེད་ཅིང་རྣལ་འབྱོར་ཁྱེད་གཉིས་འདྲ་བར་སྐལ་བ་བཟང་ངོ་གསུངས། དེར་དགུན་རིང་དུ་མཚམས་དམ་པོ་བཞུགས་ཀྱང་དེ་ནས་ཕྱོགས་དུ་མས་མཇལ་མཁན་ཇེ་མང་འགྲོ་བས་རྣམ་གཡེང་ཆེ་བ་འོང་ངོ་དང་བལ་ཡུལ་དུ་ཚད་པ་ཆེ་བས་ལོ་མང་མི་སྡོད་དགོངས་ཤིང་དེ་ཕྱོགས་ཀྱི་སློབ་མ་རྣམས་ལ་གདམས་པ་གསུངས་ཏེ། རང་ལོ་ཉེར་བརྒྱད་པ་ཤིང་བྱི་{༡༩༢༤}རྟ་ཟླའི་ཡར་ཚེས་ཐོན་ཏེ་རྒྱ་གར་ལྷོ་རྒྱུད་ནས་སྐོར་ཏེ་ཟ་ཧོར་མཚོ་པདྨ་མཇལ་སྐོར་དང་སྦྱིན་བདག་ཁམས་པའི་བུ་ཞེས་འཕྲད། དེ་ནས་ཁུ་ནུའི་རྒྱལ་ས་རམ་པུར་དང་ལིད་དུ་བླ་མ་བསོད་ནམས་འབྲུག་རྒྱལ་མཇལ་དུས་འཁོར་རྒྱུད་འགྲེལ་སོགས་རྩིས་རྒྱུད་རྣམས་གཟིགས། ལིད་དང་། ཨ་ས་རང་། སྦིལ་ཡུལ་གྱི་བླ་མ་བློན་པོ་ཨེམ་རྗེ་སྦྱིན་བདག་སོགས་དེ་ཕྱོགས་སྐྱ་སེར་ཕོ་མོ་མང་པོར་ཚེ་དབང་དང་སྔོན་འགྲོ་ཆོས་སྦྱིན་དང་ཞལ་གདམས་དགོན་ཁག་ལ་མང་ཇ་ཕྱག་འགྱེད་གནང་། དེ་ནས་ཁུ་ནུའི་སྟོད་ནས་ཤི་རང་ལ་ཐོན་ཏེ་ཤང་རྩེ་ཕི་བང་མཐོ་ལིང་དགོན་པ་སོགས་གླང་ཆེན་གཙང་པོ་རྒྱུད་ནས་རྨ་བྱ་ཆུ་འགོ་ནས་མར་ཁྭ་ཆར་བཅས་མཇལ་ཞིང་། ཡར་རྨ་བྱ་ཆུ་འགོའི་ཕུགས་ནམ་མཁའ་ཁྱུང་རྫོང་གསང་སྔགས་སྙིང་མའི་བྱ་བཏང་ཆེན་པོ་སྐྱབས་རྗེ་བདེ་བའི་རྒྱལ་པོ་མཆོག་ཞལ་མཇལ་ཚེ་བླ་མ་ཉིད་ཀྱི་ནམ་མཁའ་ནས་གསེར་གྱི་རྡོ་རྗེ་ཞིག་སྐུ་པང་ལྷུང་བའི་དགོངས་ལམ་བྱུང་བཞིན་རྗེས་སུ་མཚན་ཡང་འཇིགས་མེད་ནམ་མཁའི་རྡོ་རྗེ་ཞེས་གསོལ། དེ་ནས་ཁྲོས་མའི་རྒྱུད་གཞུང་ཀུན་དང་། གཉན་ས་ལམ་འཁྱེར་སྐོར། སེམས་རྒྱུད་སྐོར་སོགས་ཟབ་ཆོས་མང་པོའི་ཁྲིད་ལུང་ཐོབ་ཅིང་། དེར་བླ་མའི་ཆོས་ར་ནང་ནས་སྙིང་མ་དང་། བཀའ་བརྒྱུད། དགེ་ལུགས་སོགས་ཀྱི་བླ་མ་གྲྭ་པ་བཙུན་མ་སྔགས་པ་མང་པོ་ཡོད་པས། མཆེད་གྲོགས་ཁོང་རྣམ་གཉིས་ལ་ནི་ལ་ལས་དད་མོས་བྱེད་ཅིང་ལ་ལས་བོན་པོ་ཡིན་པས་མི་འཐད་པ་དོགས། ལ་ལས་བར་མ་འཇོག་ཅིང་ཅི་མི་སྙམ་པར་སྣང་ཚུལ་ཐ་དད་བྱེད་པར་མ་གཟིགས་པར། སྤྱོད་ལམ་སྙོམ་ཆུང་ཞི་འཇམ་ངང་ནས་གཤེས་གྲོགས་ཚུལ་བཞིན་བསྟེན་ཏེ་དམ་ཆོས་ཐུགས་བཅུད་བླངས་ཏེ་རྒྱུད་ལ་སྦྱར། མཆེད་གྲོགས་འབྲུག་པའི་ཆོས་རྗེ་ངག་དབང་འཕྲིན་ལས་ལ་དོན་དམ་རྫོགས་ཆེན་དགོངས་པའི་འགུར་དང་བོན་གྱི་གྲུབ་མཐའི་བྱུང་ཚུལ་རྣམ་བཞག་གནང་། དེ་ནས་ཆོས་ར་ནས་བླ་མ་མཆེད་གྲོགས་རྣམས་ལ་བདེ་བཞུགས་གླུ་དང་བཅས་ཐོན་ཏེ་སྟག་རི་ཁྲ་བོའི་མགུལ་གྱི་གུར་ལ་ནས་གངས་རི་མདུན་དུ་གནས་བསྟོད་བླངས། ཕྱོགས་བཞི་སྒྲུབ་ཕུག་གནས་དགོན་དུར་ཁྲོད་ཀུན་མཇལ་ཕྱག་སྐོར་མཆོད་ཚོགས་བསྔོ་སྨོན་རྒྱ་ཆེན་མཛད། ཨ་ནུ་རྟོགས་ལྡན་མཇལ་གེ་ཁོད་ལུང་ཞུས། དེ་ནས་མར་པྲི་ཏ་པུ་རི་དང་། གཡུང་དྲུང་རིན་ཆེན་འབར་བའི་སྒྲུབ་ཕུག ཁྱུང་ལུང་དངུལ་མཁར་གདོང་དྲན་པའི་རྡོ་སྐུ་རང་བྱོན། སེ་བོན་ཞབས་རྗེས་བཅས་མཇལ། དེ་ནས་ཁྱུང་ལུང་དགོན་པའི་ལྟག་ལྡེབས་ནཀྵུ་ཕུག་ཞེས་བོད་སྐད་དུ་དགའ་བྱེད་ཕུག་ཅེས་པའི་གནས་ལ་མཆེད་གྲོགས་ཁོང་རྣམ་གཉིས་ཀྱི་ཐོག་མར་བྱ་རི་མ་འབུམ་རེ་བསྒྲུབས་ཤིང་རྒུན་རིང་མཚམས་བཅད་རྒྱ་བཞུགས། དེ་ནས་མཆེད་གྲོགས་སེ་དོལ་བོན་ཉིད་རྒྱལ་མཚན་དང་ཁོང་རྣམ་ཀྱིས་དགོངས་པར། དཔྱིད་ཀ་གངས་རི་ལ་ཞག་བརྒྱ་གཅིག་ཙམ་སྒྲུབ་པ་མཛད། དེ་ནས་རྨ་བྱའི་ཆོས་འཁོར་དུ་ཆོས་ཞུ་ནས་མངའ་རིས་བྱང་བརྒྱུད་རུ་ཐོག་ཕྱོགས་ལ་གནས་འབྲེལ་བྱས་ཏེ་དེ་ནས་ལ་དྭགས། སེང་པ། ཁ་ཆེན། ཨོ་རྒྱན། བྲུ་ཤ་སོགས་བོད་ཡུལ་རྣ་བ་མི་ཐོས་པའི་ས་རུ་སོང་ནས་གངས་ཁྲོད་གཡའ་ཁྲོད་ནགས་གསེབ་བྲག་ཕུག་གང་རེད་ཅིག་དུ་དགེ་སྦྱོང་མཛད་དེ་རུས་གོང་བོར་རྒྱུའི་བློ་ཐག་གཏིང་ནས་བཅད་ཀྱང་། དེ་སྔོན་པུ་རང་རྫོང་དཔོན་གྱིས་རྫོང་དུ་ཁོང་རྣམ་གཉིས་ཟླ་ཤས་མཆོད་གནས་འགྲོ་དགོས་ཤེས་ནན་ཆེར་བྱས་པར་མ་ལྡོག་པའི་རྐྱེན་ཁས་ལེན་དགོས་བྱུང་བས། ཁོང་ཉིད་ཡེ་ཤེས་དབལ་མོའི་ལུང་བསྟན་པར་མཆེད་གྲོགས་ཉིད་མ་ཕེབས་ནས་དགའ་ཞེས་གསུངས་པས། གྲོགས་ཀྱི་ཞལ་ནས་རྨིས་ལྟས་དེ་ལྟར་ང་རང་ལ་བྱུང་མོད་དེ། ཁར་དུས་འགྲོ་རྒྱུ་བྱས་ཚར་བས་མི་ཆོས་དང་ལྷ་ཆོས་གང་ལའང་འགལ་བའི་བྱ་བ་ཡིན་པས་ལན་གཅིག་ཅིས་ཀྱང་འགྲོ། གལ་སྲིད་ཕྲན་མ་འཁོར་བ་འདྲ་བྱུང་ནས་ཁྱེད་ཐག་རིང་ལ་ཕེབས་པ་མི་བཟང་། གནས་འདིར་ལོ་གསུམ་ཅིས་ཀྱང་བཞུགས་ཤེས་གསུངས། དེ་ལྟར་མཁྱེན་བཞིན་ཏུ་གཞན་དོན་གཙོར་བྱེད་སེམས་དཔའི་སྤྱོད་མཆོག་ཉིད་ལྷུར་བཞེས་ཏེ་བདེ་བཞུགས་ན་དགའ་འཆི་སྐྱིད་འགུར་དབྱངས་བཅས་བླངས་ཤིང་ཐེ་ཚོམས་རེ་དོགས་གང་ཡང་མེད་མཆེད་གྲོགས་ཉིད་ཕེབས། ཤུལ་དུ་རྗེ་ཉིད་དཀོན་མཆོག་ལ་གསོལ་བ་བཏབ་ནས་ཉམས་ལེན་ལ་བརྩོན་པའི་ཚེ་སྐྱོ་ཤས་དད་གདུང་ཉམས་རྟོགས་གོང་འཕེལ་དུ་གསལ་ཞིང་སྐྱེ་མེད་ཀ་དག་རྫོགས་པ་ཆེན་པོའི་གནས་ལུགས་རིག་སྟོང་འོད་གསལ་འབྲལ་མེད་དུ་ཤར་ཞིང་ཀུབ་རྫོབ་འགག་མེད་རོལ་པར་འཛིན་ཞེན་མེད་པའི་ངང་དུ་བྱ་རི་མ་སོགས་བསྒྲུབས། དཔྱིད་ཀར་མཆེད་གྲོགས་སྤུ་རང་ནས་ཚུར་ཕེབས་པའི་ལམ་བར་དུ་དགོངས་པ་གཤེགས་པས་ཐུགས་སྐྱོ་བའི་ངང་དུ་ཞེ་དགུའི་དགོངས་རྫོགས་སུ་དམིགས་ཏེ་དགེ་སྦྱོར་གང་ནུས་འབད་ཅིང་། རང་ལོ་ཉེར་དགུ་པ་ཤིང་གླང་{༡༩༢༥}ལོ་ནས་ལོ་གསུམ་རིང་རྩེ་གཅིག་ཟབ་མོའི་སྒོམ་སྒྲུབ་ལ་བརྩོན་བཞིན་བཞུགས། དེ་ནས་གངས་མཚོ་དང་སྤུ་རང་ནམ་མཁའ་ཁྱུང་རྫོང་དུ་བླ་མའི་མདུན་དུ་སྔ་ཕྱི་ལན་འགའ་ཕེབས་ཤིང་རྫོགས་ཆེན་སྐོར་སོགས་ཆོས་ཀྱི་དབང་ལུང་ཁྲིད་སོགས་མང་པོ་ཐོབ་ཅིང་། ཁྱུང་ལུང་རི་ཁྲོད་དུ་སྒྲུབ་ལ་གཞོལ་ཚེ་ཕྱོགས་ཀྱི་གནས་སྐོར་དང་མཇལ་མཁན་སླེབས་མཁན་དག་ལ་དགེ་བསྐུལ་དང་། དགེ་སློང་ལྷ་བཟོ་རིན་པོ་ཆེ་དང་སྤུ་རང་བདེ་རྒྱལ་སོགས་ཕྱོགས་ཀྱི་བླ་མ་དང་དཔོན་པོ་དད་སྦྱིན་མང་པོས་ཕྱག་ཡིག་འབྱོར་བར་གནས་ཚུལ་ཞུ་ལན་དང་གདམས་པ་དགེ་བསྐུལ་སོགས་སོ་སོར་གང་ལ་གང་དགོས་ཡིག་ལན་བསྐུར། དེ་སྐབས་དཔྱད་གསུམ་དག་རྩིས་འགོ་བཙུགས་ཚེ་དབང་བྱ་རི་བོད་ཡུལ་མ། ཟབ་གཅོད། ཁྲོས་མ་སོགས་བསྒྲུབས་བཞིན་གཏུམ་མོ་དང་། ཁྲེགས་ཆོད། ཐོད་རྒལ་བསྒོམས་པས་ཉམས་ལེན་ཆུ་བོའི་རྒྱུན་གྱི་རྣལ་འབྱོར་འབྱམས་ཀླས་པ་ཉམས་རྟོགས་རྩལ་ཀུན་རྫོགས་ཚེ་ལྟ་སྒོམ་སྤྱོད་གསུམ་དང་སེམས་འགུར་སོགས་བླངས། སློམ་མ་འགའ་ཞིག་ལ་ལུང་ཁྲིད་དང་ཞལ་འདོན་སོགས་གནང་སྟེ་རྒྱུན་གྱི་ཉམས་ལེན་བྱེད་འཇུག དེ་ནས་རང་ལོ་སོ་བཞི་པ་ལྕགས་རྟ་{༡༩༣༠}ལོར་ས་ཟླའི་ཡར་ཚེས་ལ་འཁོར་སློབ་བརྒྱ་ཕྲག་དང་བཅས་ཁྱུང་ལུང་ནས་ཐོན་གངས་ཏི་སེར་གནས་བསྟོད་དང་གནས་དགོན་ཀུན་ལ་ཕྱག་སྐོར་མཆོད་ཚོགས་རྒྱ་ཆེན་དང་ཆོས་སྦྱིན་དབང་ལུང་སོགས་མཛད་དེ་ཟླ་ཤས་མཚམས་བཅད་རྒྱ་མཛད། དེ་སྐབས་ཁྱུང་ནག་རྟོགས་ལྡན་བཀྲ་ཤིས་སོགས་བླ་གྲྭ་གནས་སྐོར་འགའ་རེ་སླེབས། དེའི་ནང་དཔལ་ལྡན་ཚུལ་ཁྲིམས་དེ་ནས་བཟུང་ཁྱུང་སྤྲུལ་ཆེན་པོའི་གམ་རྒྱུན་དུ་གནས་པ་ཡིན། དེ་ནས་ཁྱུང་ལུང་ནས་ཐོན་གླང་ཆེན་གཙང་པོའི་བརྒྱུད་ཀྱི་དགོན་སྡེ་ཀུན་མཇལ་ཞིང་མང་ཇ་ཕྱག་འགྱེད་ཚེ་དབང་བྱིན་རླབས་ཆོས་སྦྱིན་རེ་མཛད་བཞིན་ཕེབས། ཁུ་ནུ་དང་རྒྱ་གར་བྱང་ཆུབ་ལྗོན་ཤིང་དང་དེ་ཕྱོགས་ཀྱི་གནས་ཀུན་མཇལ་ཞིང་དྷི་ཧ་ལི་རུ་ཁྲོས་མའི་སྐོར་སོགས་འཕྲུལ་པར་བཏབ། དེང་སྐབས་བོད་ཀྱི་ལོ་རྒྱུས་ཐོག་ཆོས་དཔེ་འཕྲུལ་པར་བཏབ་མཁན་ཐོག་མ་ཁྱུང་སྤྲུལ་རིན་པོ་ཆེ་ཡིན་པའི་ལོ་རྒྱུས་འདུག དེ་ནས་ཟ་ཧོར་མཚོ་པདྨ་བསྙེན་མཚམས་སོགས་མཛད། རང་ལོ་སོ་ལྔ་པ་ལྕགས་ལུག་ཟླ་{༡༩༣༡}དང་པོར་ཁུ་ནུ་རྒྱལ་ས་རམ་པུར་རྒྱལ་པོ་པོ་ཏམ་སེང་ཧ་དང་བཙུན་མོ་སོགས་ལ་ཆོས་འབྲེལ་གནང་ཞིང་བྱམས་མ་རིག་སྐྱོབ་ཀྱི་སྲུང་བ་བྱིན་པས་ཕྱི་ལོར་རྒྱལ་སྲས་ཤིག་འཁྲུངས། དེའང་ཁུ་ནུ་ཡུལ་ལོ་ལྔ་བཞུགས་རིང་དུ་ལིད་ཐང་དང་། ཆོས་དར་ཕུག སྤང་ཕུ། ཅབ། ཀྱི་ལ། གྲབ་གླིང་གྲོབ་གླིང་། གསེར་རིང་བཅས་ལ་རི་ཁྲོད་སྒྲུབ་ཁང་གསར་བཞེངས་མཚམས་བསྙེན་སྒྲུབ་བཅད་རྒྱ་དང་རི་ཆོས་སོགས་མཛད་ཅིང་། རང་སློབ་གྲྭ་པ་བཞི་ཕ་ཡུལ་ཕྱོགས་ལ་དཔེ་ཆ་ལེན་དུ་བཏང་བས་ག་རྒྱ་དང་ཕ་ཡུལ་ནས་དཔེ་ཆ་རྣམས་བླངས་ཏེ་རྒྱལ་རྩེ་ནས་སྦྲག་ཐོག་བརྒྱུད་དེ་ཁུ་ནུ་རྒྱལ་ས་ཅིན་དུ་འབྱོར། དཔྱད་གསུམ་དག་རྩིས་དང་ཟབ་ཆོས་ཁྲོས་མ་སོགས་ཀྱི་དཔར་རྩ་བྲིས་ཏེ་དྷེ་ཧ་ལིར་དཔར་བཏབ་སྟེ། སྟོད་སྨད་བར་གསུམ་དད་སྦྱིན་བླ་གྲྭ་སྐྱ་སེར་ཀུན་ལ་ཆོས་སྦྱིན་བྱས། མི་སེར་སྟོང་ཕྲག་མང་པོ་ལ་ཚེ་དབང་བྱིན་རླབས་དང་སྔོན་འགྲོ་བློ་ལྡོག་སོགས་དྲང་ངེས་ཀྱི་ཁྲིད་ལུང་ཆོས་འཁོར་བཙུགས་ཤིང་དགེ་བསྐུལ་ཆོས་བཤད་གང་ཟབ་མཛད་ཅིང་དགེ་བསྐུལ་དགེ་ཚོགས་རྒྱ་ཆེན་སྤེལ། སྤང་པ། ཨ་ས་རོང་། ཧྲིབ་རང་། མུ་རང་། རིས་སྤག སྤིལ། སྐྱབ། བྱང་། པུ། ཀ་ནམ། ཤར་པ། སུམ་ནམ། ཧང་། ལི། ཅང་། ན་གོའི་ཡུལ་བཅས་ལ་ཡས་མས་ཕེབས་སྐབས། དེར་སྤང་པའི་ཡུལ་ལྷ་བསམ་འགྲུབ་དབང་རྒྱལ་གཙོས་པའི་ཨ་ས་རོང་སོགས་ཡུལ་སོ་སོའི་ཡུལ་ལྷ་ཆེན་པོ་བཅུ་དྲུག་དང་ཡན་ལག་དྲེགས་ཚོགས་རྣམས་ལ། དེ་སྔོན་ར་ལུག་སོགས་སེམས་ཅན་སྲོག་བཅད་དེ་ཤ་ཁྲག་དམར་ཆོག་འབུལ་བའི་འཚེ་བ་ལོག་ལམ་དུ་སོང་བའི་སྲོལ་ཡོད་པས། ལྷ་འདྲེ་ཀུན་དམ་ལ་བཏག་ཅིང་ཡུལ་གྱི་ལྷ་མི་སེར་སྐྱ་ཀུན་གྱིས་སྡིག་རྒྱུན་གཅོད་པའི་བློས་བླངས་ཆོད་དོན་འགྱིས་ཤིང་ཡུལ་ལྷའི་གསོལ་མཆོད་དང་མཆོད་པ་གྲོ་ཁུར་དཀར་མངར་རིགས་བརྟེན་དུ་བཅུག སྤང་དང་ཨ་ས་རང་བར་གྱི་རི་རྩེར་རྡོ་ལ་ཞབས་རྗེས་ཤིག་དང་། ཧྲིབ་ཀྱི་རྒྱབ་རི་ཀེ་ལ་ཤའམ་གངས་ཆེན་དེའི་རྩེ་དང་གསེང་ཡར་མར་ལ་བྱ་བཞིན་ཕེབས་པ་སོགས་གྲུབ་པའི་རྟགས་ཀྱང་མཛད། དེ་ལྟར་ལྷ་འདྲེ་དང་སྐལ་ལྡན་རྗེས་འཇུག་མང་པོ་སྨིན་འགྲོ་གྱི་ལམ་མཆོག་བཀོད་གྲུབ་ཅིང་ཀུན་ལ་ཆོས་གདམས་དང་བདེ་བཞུགས་འགུར་གླུ་བཅས་མཛད་དེ་ཐོན། དེ་ནས་ཚུར་རིབ་ནས་རིམ་པར་བརྒྱུད་དེ་རྩ་རང་ཁྱུང་ལུང་རྒྱ་ཉི་ནམ་མཁའ་ཁྱུང་རྫོང་བཅས་ཕེབས། དེ་ནས་འདི་སྐད་ཐོས་ཏེ། སྐྱབས་རྗེ་འཁོར་ལོའི་མགོན་པོ་ཁྱུང་སྤྲུལ་འཇིགས་མེད་ནམ་མཁའ་མཆོག་ཉིད་སྐུ་ཚེ་གང་བོ་ཕྱོགས་མེད་ཀྱི་མི་ཡུལ་དུ་བྱ་བྲལ་མཛད་དེ་དགེ་སྦྱོར་གནང་རྒྱུའི་དམ་བཅའ་ཞིག་ཡོད་ཀྱང་། འོན་ཀྱང་སྔོན་ལས་དང་འཕྲལ་རྐྱེན་བཟང་པོས་བསྐུལ་ཏེ་ཅི་སྐད་དུ་སྙན་བརྒྱུད་བོན་ལས། ཁྱུང་ལུང་དངུལ་མཁར་རྒྱལ་བ་མཉེས་པའི་ཡུལ། འོད་འཕྲོ་གཡུང་དྲུང་སྤུངས་བའི་རི་བོ་ལ། བླ་ཆེན་སྤྲུལ་པས་སླར་ཡང་བསྟན་རྒྱས་བྱེད། ཞེས་དང་། ཚེ་དབང་རིག་འཛིན་འདི་ནས་སླར་བྱོན་ཏེ། བྱ་རྒྱལ་ལུས་ལ་བཀའ་རྟགས་རི་མོ་བརྒྱན། ཞེས་ནས་། མཐུ་སྟོབས་ལྡན་ཅིང་བསྟན་པའི་དགྲ་བགེགས་འདུལ། དགོན་གནས་འདེབས་ཤིང་གསས་ཁང་རྟེན་གསུམ་བཞེངས། འཆད་ཉན་བྱེད་ཅིང་བསྒོམ་སྒྲུབ་བསྟན་པ་སྤེལ། ཞེས་སོགས་བན་བོན་གྱི་མ་འོངས་ལུང་བསྟན་གྱི་རིགས་མང་པོའི་ནང་དུ་འཁོད་ཡོད་ཅིང་། ཁོང་རིན་པོ་ཆེའི་ཞལ་ནས། སྔོན་ཡུལ་ཆེན་བཅོ་བརྒྱད་བོད་སོགས་དང་ཁྱད་པར་ཞང་ཞུང་སྒོ་གོང་གི་ལྗོངས་འདིར་བླ་ཆེན་དྲན་པ་ཡབ་སྲས་སོགས་རིག་འཛིན་སེམས་དཔའ་སེམས་མ་གྲུབ་ཐོབ་བསམ་གྱིས་མི་ཁྱབ་པ་བྱོན་ཅིང་། དུས་དེར་ལུགས་འབྱུང་རྒྱལ་བསྟན་རིན་པོ་ཆེ་རབ་ཏུ་དར། གཤེན་རྣམས་དབུ་འཕང་འཐོ། ས་སྤྱོད་ཀུན་མངའ་ཐང་ཆེ། འགྲོ་ཀུན་བདེ་སྐྱིད་ཀྱི་ཉི་མ་ཤར་བའི་གནས་ཀྱི་འདུན་པ་རྗེས་སུ་དྲན་ན། ད་ལྟ་གྱེར་བསྟན་ལྷག་ཞབས་ཙམ་ལས་མེད་པ་འདི་ཤིན་ཏུ་ཡིད་ཕམ་ཞིང་སེམས་སྐྱོ་བའི་གནས་སུ་གྱུར། སླར་ཉམ་ཆུང་དབང་ཞན་བདག་ལྟ་བུས་གྱེར་བསྟན་མེ་རོ་སློང་ནུས་དཀའ་ཡང་སྔོན་ནས་སྨོན་ལམ་དང་། ད་ལྟ་རང་འདོད་ཀྱི་བློ་ངན་རྒྱབ་ཏུ་བསྐྱུར་ཏེ་བསྟན་དང་འགྲོ་ལ་ལྷག་བསམ་ཀུན་དྷ་ལྟར་དཀར་ངོས་རྒྱབ་རྟེན་དཀོན་མཆོག་ལ་བཅོལ་ཏེ། བསམ་བྱ་གྱེར་བསྟན་ཕྱོགས་བཅུ་དུས་གསུམ་རྒྱལ་བའི་ཐུགས་ཀློང་གར་ཁྱབ་དེ་ཉིད་མི་ནུབ་དར་ཞིང་རྒྱས་པའི་སྨོན་པ་འདི་བགྱིས་པ་ཡིན་པས། ཞེས་གསུངས། དེ་ཡང་ཁྱུང་ལུང་ཡུལ་ཚོས་ཕུལ་བའི་ཁྱུང་ལུང་དངུལ་མཁར་གུ་རུ་དཔལ་རྒྱས་ཐང་དུ་རང་ལོ་སོ་དགུ་པ་ཤིང་ཕག་{༡༩༣༥}དབོ་ཟླའི་ཡར་ཚེས་ནས་བླ་སློབ་འཁོར་དང་བཅས་པས་ཞབས་རིམ་ཚོགས་མཆོད་སོགས་བོན་སྤྱོད་རིགས་དག་འདོན་རྒྱ་ཆེན་བགྱིས་ཏེ་གཡུང་དྲུང་རིན་ཆེན་འབར་བའི་སྒྲུབ་ཕུག་ཉམས་གསོ་དང་འབྲེལ་དགོན་པ་བསྐྲུན་རྒྱུའི་ཆ་རྐྱེན་ཀུན་ལྟ་གོན་དང་རྒུན་རིང་བཅད་རྒྱ་མཛད། རང་ལོ་བཞི་བཅུ་པ་མེ་བྱི་{༡༩༣༦}ཧོར་ཟླའི་ཚེས་གསུམ་དགེ་བའི་ཉིན་ནས་ཁོང་བླ་སློབ་རྣམས་ཀྱིས་ཐུགས་བསྟན་གཟི་འབར་མདོ་སྔགས་གྲགས་རྒྱས་གླིང་གི་ལྷ་ཁང་རྨེངས་གཏིང་སྟེ། དེ་ནས་ལོ་རིམ་དུས་མཆོད་དང་གར་འཆམ་སོགས་དེ་མཚུངས་བཙུན་དགོན་གཡུ་ལོ་བཀོད་བཅས་རིམ་པར་བསྐྲུན་འགོ་བཙུག། རང་ལོ་ཞེ་ལྔ་པ་ལྕགས་སྦྲུལ་{༡༩༤༡}ལོར་ཧ་སག་ཁ་པའི་ཇག་ཚོགས་སླེབས་པས་དགོན་པའི་རྟེན་རྣམས་བཤིག་གཏོར་བསྲེགས་རྡིབ་བཏང་ཡང་ཉམས་གསོ་མཛད། ཕ་ཡུལ་ག་རྒྱ་ཡབ་ཚང་གིས་བཀའ་འགྱུར་རྟེན་འགྱུར་སོགས་རྟེན་མཆོད་གྱ་ནོམ་གཡག་རྒྱབ་སོ་ལྔ་སྒ་སྟན་ཆ་འགྲིགས་བཅས་འབྱོར་བ་སོགས་སྐུ་གསུང་ཐུགས་རྟེན་རབ་རྒྱས་དང་། ཁྱུང་ལུང་དངུལ་མཁར་གདོང་ལ་ལོ་རྒྱུས་ལ་གྲགས་ཆེ་བ་ཞང་ཞུང་དྲན་པ་ནམ་མཁའི་རྡོ་སྐུ་རང་བྱོན་ལ་ལྷ་ཁང་བཅས་བསྐྲུན། དད་སྦྱིན་བལ་པོའི་ཆོས་བློན་ཆེན་པོ་དྷརྨ་སཱ་ཨུད་དང་ཁུ་ནུ་རྒྱལ་པོ་སོགས་ཕྱོགས་ཀྱི་མི་ཆེན་སོགས་དད་སྦྱིན་མང་པོས་མཐུན་རྐྱེན་རྒྱ་ཆེན་ཕུལ། ཐུགས་དམ་སྤྱི་སྤུངས་ཞི་ཁྲོ་རྒྱས་བསྒྲུབ་སོགས་གསས་མཁར་མཆོག་ལྔ། བཀའ་སྲུང་དམ་ཅན་རྒྱ་མཚོ་དང་སྒེར་སྲུང་ཨ་བསེའམ་ལྷ་བཙན་ཐོག་མདའ་མེ་འབར་སོགས་ཞང་ཞུང་སྲིད་པའི་ལྷ་རིགས་དང་སྨན་ཚོགས་རྣམས་ཀྱིས་ཕྲིན་ལས་བསྒྲུབ་པར་ཞལ་བཞེས་གཡར་དམ་བཅས། རྒུན་རིང་ལ་མཚམས་བསྙེན་བསྒྲུབ་བཞུགས་མཛད་ཅིང་སློབ་མ་རྣམས་ལ་ཟབ་གཅོད་དང་ཁྲོས་མ་སོགས་གཉན་ཁྲོད་རི་འགྲིམས་ཀྱི་ཟབ་ཁྲིད་རྒྱུན་སྤྱོད་དང་། སྡེ་སྣོད་གསུམ་དང་རིག་གནས་ཀྱི་བཤད་ཁྲིད་སྐྱེད་རྫོགས་སྒོམ་སྒྲུབ་ཀྱི་དབང་ལུང་ཁྲིད་རྒྱུན་བཅས་གནང་། དེ་སྐབས་སྟོད་གནས་སུ་གནས་གཟིགས་ཕེབས་པའི་སྨན་རི་མཁན་ཆེན་བསྟན་པ་བློ་གྲོས། གཤེན་འཛམ་གླིང་རིན་པོ་ཆེ། རྒྱལ་བ་ཀརྨ་པ་བཅུ་དྲུག སྙིང་མའི་བླ་མ་སངས་རྒྱས་བཟང་པོ་སོགས་ཕྱོགས་ཀྱི་བན་བོན་གྱི་བླ་མ་མང་པོ་བྱོན་པར་དབང་ལུང་ཞུས་པ་སོགས་ཆོས་འབྲེལ་འགའ་ཞིག་མཛད། དེ་ལྟར་སྔ་ཕྱིར་མངའ་རིས་སྐོར་གསུམ་སྤྱི་ཁྱབ་སྒར་དབུ་གུར་ལྷན་དང་། རུ་ཐོག་པུ་ཧྲང་རྩ་མདའ་བཅས་རྫོང་བཞི་བཅས་ཀྱི་ཤོད་དྲུང་ངམ་དཔོན་བཅས་ལ་བསྟན་དགོན་བསྐྲུན་ཆོག་གི་མགོ་མཆན་དང་མ་འོངས་ལུང་བསྟན་ཞལ་གདམས་བོན་བྱུང་སོགས་ཞུ་ལན་མང་པོ་དང་དབང་དང་བྱིན་རླབས་ཆོས་འབྲེལ་མཛད་པས། བཀའ་ལག་གཙང་བཙན་མེ་བྱི་ཅན་སོགས་རྒྱབ་གནོན་དམ་རྒྱ་རིམ་པར་རྩལ་ཞིང་། བོད་གཞུང་གིས་ཀྱང་མངའ་རིས་ཁུལ་འདིར་བོན་དགོན་བརྒྱད་ལྷག་ཙམ་གསར་བསྐྲུན་བྱེད་ཆོག་པའི་བཀའ་ལག་གཙང་བཙན་དམ་རྒྱ་ཅན་ཡང་ཐོབ་པ་མ་ཟད་ཁྲིམས་འགོ་རང་བཙན་ལྟ་བུར་ཐོབ། དེ་ལྟར་མངའ་རིས་ཁུལ་འདིར་བོན་ལ་དོགས་པའི་རྣམ་རྟོག་བཅད་དེ་སྐོར་གསུམ་སྒར་སྤྱིའི་དབུ་བླ་བཅས་མཛད། སླར་ཡང་རང་ལོ་ང་གཉིས་པ་ས་བྱི་{༡༩༤༨}ལོར་ཁྲུམས་ཟླའི་ཚེས་ལ་ཨོ་རྒྱན་ཅལ་བྷན་མ་རྒྱུད་གནས་ཆེན་གངས་ཆེན་རིགས་ལྔ་སོགས། ཟ་ཧོར་མཚོ་པདྨ། བལ་ཡུལ། རྒྱ་གར་འཕགས་ཡུལ་ཐུབ་པའི་གནས་ཆེན་བཅས་གནས་ཀུན་མཇལ་ཞིང་དྷིལ་ལིར་གསུང་རབ་འཕྲུལ་དཔར་འདེབས་པའི་སྣག་ཤོག་སོགས་ཉེར་མཁོ་རྣམ་བསྒྲུབ་སྟེ་ཕྱིར་དགོན་པར་བསྐྱོད། དེ་ནས་མཚམས་བསྙེན་སྒྲུབ་ཀྱི་ཞོལ་དུ་བླ་སློབ་རྣམས་ཀྱིས་སྐྱབས་རྗེ་མཆོག་གིས་གསུངས་བརྩམས་དང་དཀྱིལ་འཁོར་ཐིག་རྩ་དཔེ་རིས། ཙག་ལི་ཐང་སྐུ། ཡི་དམ་རིགས་ཀྱི་སྒྲུབ་སྐོར། ཤར་རྫའི་བཀའ་འབུམ་སོགས་དཔར་རྩ་བྲིས་ཏེ་ཞུ་དག་ལ་སོགས་མཛད་ནས་ཐང་སྐུ་དང་གླེགས་བམ་ཁྲི་ཕྲག་གྲངས་དཔར་བསྐུན་མཛད་ཅིང་དགོན་པར་བཞུགས་པ་སོགས་སྟོད་སྨད་ཀུན་ལ་ཆོས་སྦྱིན་གནང་སྟེ་སྤེལ། ཁྲོ་བོ་དབང་ཆེན་སོགས་ཡིག་རྡོ་མང་པོ་བརྐོས། དགོན་པའི་དཀོར་པ་གྲོང་ལྔ་བཅུ་ཡན་མན་ལ་མངའ་ཁུལ་དད་སྦྱིན་ཚོས་ཕུལ་བའི་ར་ལུག་སྟོང་ཕྲག་ཕྱེད་གཉིས་ལྷག་ཙམ་དང་ནོར་གནག་བརྒྱ་ལྷག་ཡོད་ཅིང་འཚོ་གནས་ས་རྒྱའང་ཆེན་པོ་ཡོད་པར་ཇི་སྲིད་མི་ཉམས་བར་དུ་བསྟན་རྒྱུན་བཆོད་རྩར་བཙུགས། རང་ལོ་ང་བདུན་པ་ཆུ་སྦྲུལ་{༡༩༥༣-༡༩༥༥}དང་ཤིང་རྟ་དང་ཤིང་ལུག་ལོའི་དཔྱིད་སོས་བཅས་སྔ་ཕྱིར་གངས་མཚོ་སྐོར་ཞིང་ནམ་མཁའ་ཁྱུང་རྫོང་དུ་ཕེབས་ཏེ་རྩ་བླ་བདེ་རྒྱལ་སྐུ་གདུང་དང་ལྷ་ཁང་གསར་བཞེངས་ཀྱི་མཐུན་རྐྱེན་དང་ཨར་ལས་ཀྱི་རྒྱུ་འགྲོ་གང་མང་བཏང་ཞིང་དགོན་པ་ཕར་ཆེར་འགྲུབ་དགེ་བཙུན་རྣམས་ལ་རོགས་རམ་གང་དྲག་མཛད། དེ་སྐབས་སུ་སྤ་སྤྲུལ་བསྟན་པ་རྒྱལ་མཚན་རིན་པོ་ཆེ་དང། དགེ་སློང་མཁས་གྲུབ་བསྟན་འཛིན་དབང་གྲགས་མཆོག་ཟུང་དང་། སྒྲུབ་མཁན་བྱ་བཏང་དྲང་སྲོང་བརྩོན་འགྲུས་རྒྱལ་མཚན་རིན་པོ་ཆེ་བཅས་འདིར་ཕེབས་བཞུགས་ཏེ་སྒྲུབ་མཁན་མཆོག་མཁན་པོ་གནང་བའི་གྲུབ་དབང་ཤར་རྫའི་ལུགས་ཀྱི་བསྒྲུབ་གྲྭ་བཙུགས། རྒྱལ་ཚབ་མཁས་གྲུབ་དགེ་སློང་བསྟན་འཛིན་དབང་གྲགས་མཆོག་ལ་དགོན་འདིའི་འཛིན་སྐྱོང་སྤེལ་གསུམ་སྨིན་གྲོལ་གྱི་བསྟན་རྒྱུན་རྩལ། སྤྱིར་མངའ་རིས་སྐོར་གསུམ་དང་བྱེ་བྲག་ཁྱུང་ལུང་གུར་གྱམ་གཙོས་པའི་སློབ་ཚོགས་སེར་སྐྱ་རྣམས་ལ་ཞལ་གདམས་བསླབ་བྱ་དང་སྨོན་ལམ་བཅས་མཛད་དོ། དེ་ནས་རྗེ་ཉིད་ཀྱིས་སྔ་ཕྱིའི་གསུང་རྩོམ་སྐོར་ལ་ནི། སྨན་སྦྱོར་སྟོང་རྩའི་གཞུང་སོགས་གཅེས་བཏུས་བཟོ་ཐབས་སྨན་དཔེ་ལེའུ་ཚན་བཞི། དཔྱད་གསུམ་དག་རྩིས་ཕྱི་ནང་གསང་བ་ཡང་གསང་བཞིའི་རྩིས་གཞུང་རྒྱས་བསྡུས་ཆ་ལག་རེའུ་མིག་དང་། འབྲས་རྩིས་རད་ཎི་བང་མཛོད། ཀེག་རྩིས་རྡེའུ་བཅས། དག་ཡིག་མིང་གཞི་བརྡ་སྤྲོད་རྩ་འགྲེལ་རེའུ་མིག་བཅས། སྔགས་འབུམ། ཀེག་རྩིས་རྡེའུ། དཀྱིལ་འཁོར་ཐིག་རྩ། དབྱངས་ཅན་སྒྲ་མདོ། བྱིངས་སྒྲུབ་རེའུ་ཁ། ཚོགས་འདོན་བརྒྱུད་རིམ་ཀུན་ཚང་བླ་མའི་གསོལ་འདེབས། རང་རྣམ།{བཀའ་བསྡུ་བ་པོ་མཁས་དབང་ཚུལ་ཡིན།།}དེ་བཞིན་ཉམས་འགུར་སྐོར། རི་ཆོས། ཞལ་གདམས། བསྟོད་ཚོགས། གསོལ་འདེབས། བསྐུར་ཡིག མ་འོངས་ལུང་བསྟན། གནས་བསྟོད། ཡུལ་ལྷའི་ལོ་རྒྱུས་དང་གསོལ་མཆོད་སྐོར་སོགས་བསྟན་བཅོས་པོད་བཅུ་གསུམ་ལ་རྩོམ་འཕྲོ་འགའ་ལས་ཕར་ཆེར་གྲུབ། རང་ལོ་ང་དགུ་པ་ཤིང་ལུག་{༡༩༥༥}ལོའི་ཟླ་བཅུ་གཅིག་ཚེས་གསུམ་གྱི་སྔ་དྲོར་སྐྱབས་རྗེ་མཆོག་ནས། འདི་ལྟར་ཕ་ཡུལ་དུ་དཔལ་འབྱོར་ཕུན་ཚོགས་ལྡན་པར་ཡོད་ཀྱང་བདེ་སྐྱིད་ལོངས་སྤྱོད་མཆིལ་མའི་ཐལ་བ་བཞིན་དུ་བོར་ཏེ་ཕྱོགས་མེད་ཀྱིདབེན་ཁྲོད་དུ་འགྲིམས་ཏེ་བོད་ཡུལ་དང་། རྒྱ་བལ། ཟ་ཧོར། ཨོ་རྒྱན། བྲུ་ཤ། ཞང་ཞུང་མངའ་རིས་ལ་འགྲིམས་ཤིང་དམ་པའི་སྐྱེས་བུ་བརྒྱ་ཕྲག་ལྷག་པར་བསྟེན་ནས་རང་དོན་དུ་ཐོས་བསམ་སྒོམ་གསུམ། གཞན་དོན་མཆད་རྩོད་རྩོམ་གསུམ། གཉིས་དོན་བསླབ་གསུམ་སྡོམ་ཁྲིམས་གཅེས་བསྲུངས། ས་དགེ་རྙིང་དཀའ་བོན་བཅས་ཀྱི་ཆོས་ལ་ཕྱོགས་མེད་ཉམས་སུ་བླངས་ཤིང་སློབ་ཚོགས་རྣམས་གང་ལ་གང་འདུལ་གྱི་འཆད་སྤེལ་རྒྱ་ཆེན་བྱས་པ་དང་། དགོན་གནས་གསར་བཞེངས་མཛད་ཚུལ་སྐོར་བཅས་གསུངས་ཤིང་། མཁས་དབང་དཔལ་ལྡན་ཚུལ་ཁྲིམས་མཆོག་ལ་སྐུ་ཉིད་ཀྱི་རྣམ་ཐར་དང་འགུར་འབུམ། བསྟན་ཆོས་རྩོམ་འཕྲོ་སྐད་གཉིས་ཤན་སྦྱར། བཟོ་རིག་སོགས་རིག་གནས་ཆེ་ཆུང་སྐོར་པོད་བཅུ་གསུམ་ཁ་བཀང་ངམ་བཀའ་བསྡུ་བྱེད་དགོས་པའི་བཀའ་བབས་པ་ཡིན་ཞེས་སོགས་དང་། རྗེས་སུ་དགོན་པའི་བསྟན་རྒྱུན་འཚོ་སྟངས་བཅས་ཞལ་ཏ་མཛད་དེ་རང་ཉིད་མཁའ་སྤྱོད་གདོད་མའི་ཞིང་དུ་ངལ་གསོ་ཚུལ་དུ་སྡོད་པ་ཡིན། ཞེས་སོགས་ནས། སེམས་ཉིད་ཀྱི་ངོ་བོ་ལ་བལྟ། ཞེས་པའི་བར་དུ་གསུངས་ནས་སྐུ་ལུས་དྲང་པོར་བསྲང་ཞིང་དགོངས་པ་བོན་དབྱིངས་སུ་གཟིགས་པར་མཛད་དོ། དེ་ལྟར་རྣམ་ཐར་རྒྱས་པ་{སྐྱབས་རྗེ་མཁས་གྲུབ་འཇིགས་མེད་ནམ་མཁའི་རྣམ་ཐར་དབྱར་སྐྱེས་རྔ་དབྱངས་དད་པའི་རྨ་བྱ་རྣམ་པར་རྩེ་བ་}ཞེས་པར་གཟིགས་ཤིག །
སྨྲས་པས། བླ་མའི་རང་རྣམ་སེང་གེ་འོ་མ་ལས། ལྷག་བསམ་གསེར་སྣོད་བླངས་ཏེ་ཚུལ་བཞིན་དུ།
བསྡུས་སྟེ་གཞན་ལ་སྦྱིན་པའི་གཏམ་འདི་ཉིད། ཐོས་ཚད་རྒྱུད་ལ་བྱིན་རླབས་འཇུག་པར་ཤོག །
ཞེས་པ་འདིའང་མདོ་སྨད་སྐྱང་ཚང་དགོན་པའི་སློབ་དཔོན་བསོད་ནམས་ཚུལ་ཁྲིམས་ཀྱིས་བོད་ཀྱི་ཆོས བརྒྱུད་ཁག་ཚང་མས་མཉམ་ལས་ཐོག་རིས་མེད་ཀྱི་སྐྱེས་ཆེན་དམ་པའི་རྣམ་ཐར་སོགས་དེབ་བཟོ་འཆར་ཡོད་པ་བཞིན་སྐྱབས་རྗེ་ཁྱུང་སྤྲུལ་རིན་པོ་ཆེའི་རྣམ་ཐར་ཉུང་བསྡུས་ཤིག་དགོས་ཡོད་ཅེས་གསུངས་བཞིན་གུས་པ་ཞང་ཞུང་ཁྱུང་ལུང་དངུལ་མཁར་བ་ཚུལ་ཁྲིམས་ཕུན་ཚོགས་ཀྱིས་སྐྱབས་རྗེ་མཆོག་གི་རྣམ་ཐར་དབྱར་སྐྱེས་རྔ་དབྱངས་ལས་ལྷག་བསམ་དག་པའི་སྒོ་ནས་ཚུལ་བཞིན་བསྡུས་ཏེ་བཀོད་པའོ། ༢༠༡༥. ༡. ༡༥ ཉིན།
ཐ་ཚན་མུ་ཙུག་སྨར་རོ།
སྐྱབས་རྗེ་ཁྱུང་སྤྲུལ་རིན་པོ་ཆེ་མཆོག་སྐུ་བལྟམས་ནས་ལོ་སྐོར་གཉིས་ཏེ་འབྱུང་ལྡན་སུམ་རྩ་གཅིག་ཉག་མ་སོ་གསུམ་མེ་བྱ{༡༨༩༧_༢༠༡༧}ལོར་མི་ལོ་བརྒྱ་དང་ཉི་ཤུ་འཁོར་བའི་དྲན་རྟེན་དུ་འཕྲུལ་དེབ་དུ་བཟོས། ཞལ་ད྄ོ་བྱིན་ཆགས་པར་ཤོག་ཅིག


c: text/html

text:
སྤྱི་ལོ་ ༢༠༡༡་ཟླ་༢་ཚེས་༡༤་ཉིན་བོད་རང་བཙན་གོམ་བགྲོད་པ་འཇིགས་མེད་ནོར་བུས། ཨ་རིའི་ཧྥུ་ལོ་རཱ་སྒྲ་མངའ་སྡེའི་ནང་མཱ་ལེ་༣༠༠ ཡི་ “བོད་རང་བཙན་གོམ་བགྲོད་”ལས་འགུལ་འགོ་བཙུགས་པའི་ཉིན་དེ་མཱོ་ཊ་ཞིག་གིས་བརྡབ་སྐྱོན་བྱུང་སྟེ་སྐུ་གྲོངས་འདུག གནས་ཚུལ་འདི་འཛམ་གླིང་གི་གསར་འགྱུར་བརྒྱུད་ལམ་ཆེ་ཁག་ནང་ཐོན་པ་དང་། བོད་མི་མང་པོ་ཞིག་མྱ་ངན་དང་གདུང་སེམས་ཀྱིས་མནར། ཁོང་ནི་ལོ་ན་༤༥་རེད། གནས་ཚུལ་འདི་རང་ཉིད་ལ་ཡིད་ཆེས་བྱེད་དཀའ་བ་ཞིག་ཏུ་གྱུར།
སྤྱི་ལོ་༢༠༠༩་ལོའི་ཟླ་༦་པའི་ཚེས་༢༡་ཉིན་རང་བཙན་གོམ་བགྲོད་པ་འཇིགས་མེད་ནོར་བུ་དང་སྤྱི་ཟུར་དབང་ཕྱུག་རྡོ་རྗེ་གཉིས་བོད་རང་བཙན་ཆེད་གོམ་བགྲོད་བྱས་ཏེ་ཨ་རིའི་རྒྱལ་ས་ཝ་ཞིན་ཊོན་གྱི་ཉེ་འཁྲིས་སུ་སླེབས།
རྒྱལ་སའི་ས་ཁུལ་དུ་གནས་སྡོད་བོད་མི་ཚོས་གནས་ཚུལ་འདི་ཐོས་འཕྲལ། བོད་རང་བཙན་གོམ་བགྲོད་པ་ཁོང་གཉིས་ལ་རྒྱབ་སྐྱོར་དང་། བསུ་མ་བྱེད་ཆེད། བོད་མི་གང་འཚམ་ཞིག་རྣམ་པ་གཉིས་དང་ལྷན་དུ་ཉིན་གཅིག་གི་གོམ་བགྲོད་ལ་ཕྱིན། ང་ཚོ་ཝ་ཞིན་ཊོན་ནས་མཱ་ལེ་བཅོ་ལྔ་ཡི་ལམ་ཁ་ཞིག་ཏུ་བོད་རང་བཙན་གོམ་བགྲོད་པ་གཉིས་དང་ཐུག་འཕྲད་བྱུང་། ང་ཚོ་རྒྱབ་སྐྱོབ་དང་བསུ་མ་བྱེད་མཁན་ཚོས་རྣམ་པ་གཉིས་ལ་བོད་ཀྱི་ལུགས་སྲོལ་ལྟར་ཁ་བཏགས་འཐེན་ཏེ་འཚམས་འདྲི་བྱས་པ་ཡིན། རྣམ་པ་གཉིས་ཀྱི་གདོང་རིས་ལས་ལམ་བར་དཀའ་ཚེགས་མང་པོ་ཞིག་བརྒྱུད་ཡོད་པ་རྟོགས་ཐུབ། འཇིགས་མེད་ནོར་བུའི་གདོང་ནི་ཉི་འོད་དང་རླུང་གིས་གཙེས་པའི་རྐྱེན་གྱིས་དམར་ཞིང་ནག་ལ། དབུ་སྐྲ་སྟུག་པོ་སྟེ་གཟེང་ཞིང་ཐོར་འདུག དབང་ཕྱུག་རྡོ་རྗེ་ཡིས་ཞྭ་མོ་ཞིག་བསྣབས་འདུག མིག་རས་ཅུང་ལྐོག་ཏུ་སོང་ཞིང་གདོང་པ་ནག་པོ་གྱུར་བ། ཁ་སྤུ་དཀར་ཤེད་ཆེ་བ་དེས། ཁོང་ནི་ལོ་ན་དྲུག་ཅུའི་ནང་སླེབས་ཡོད་པའང་རྟོགས་ཐུབ།
༧གོང་ས་རྒྱལ་བ་རིན་པོ་ཆེའི་གཅེན་པོ་སྟག་འཚེར་རིན་པོ་ཆེའི་སྲས་ཆུང་ཤོས་འཇིགས་མེད་ནོར་བུ་དང་སྤྱི་ཟུར་དབང་ཕྱུག་རྡོ་རྗེ་གཉིས་ཨ་རིའི་མངའ་སྡེ་ཨིན་སྒྲའི་ཡཱ་ན་ནས་ཨ་རིའི་གྲོང་ཁྱེར་ནེའུ་ཡོག་བར་ལམ་ཐག་མཱ་ལེ་༩༠༠་ཡི་“བོད་རང་བཙན་ཆེད་གོམ་བགྲོད་”ཀྱི་ལས་འགུལ་འདི་གནང་བཞིན་པ་རེད་འདུག ཉིན་འདིའི་གནམ་གཤིས་ཤིན་ཏུ་ཡག་ལ་རླུང་གིས་བསྐྱོན་པའི་བོད་ཀྱི་རྒྱལ་དར་ནི་གསལ་ཞིང་དྭངས་པའི་ཉི་འོད་ཁྲོད་ཆེས་གཟི་མདངས་ལྡན་པ་ཞིག་རེད།
ང་ཚོས་བོད་རང་བཙན་གོམ་བགྲོད་པ་གཉིས་དང་ལྷན་དུ་ཕྲེད་དར་དང་། བོད་ཀྱི་དར་ཆ་བསྒྲེངས་པ། སྐད་འབོད་གོམ་བགྲོད་ཀྱིས་ཨ་རིའི་རྒྱལ་སའི་ནང་གལ་ཆེ་བའི་གཞུང་གི་ལས་ཁང་ཁག་བརྒྱུད་དེ་ཕྱིན་པ་ཡིན།
ཉིན་གཅིག་གི་གོམ་བགྲོད་འདི་བརྒྱུད་དེ་འཇིགས་མེད་ནོར་བུ་དང་ལྷན་དུ་གཏམ་གླེང་བྱེད་རྒྱུ་བྱུང་། ཁོང་ལ་བོད་དུ་ཕེབས་ཡོད་མེད་བཀའ་འདྲི་བྱས་པ་ན་ཁོང་གིས་གསུང་དོན་ “ཉེ་ཆར་འགྲོ་མྱོང་མེད། ང་རང་ཆུང་དུས་ཡབ་དམ་པ་དང་ལྷན་དུ་ང་ཚོ་ནང་མི་ཚང་མ་བོད་དུ་ཕྱིན་པ་རེད། ང་ཚོ་པཎ་ཆེན་རིན་པོ་ཆེ་སྐུ་གོང་མར་མཇལ་བ་དང་། ངའི་ཡབ་དམ་པ་དང་པཎ་ཆེན་རིན་པོ་ཆེ་གཉིས་ཀྱིས་བཀའ་མོལ་གནང་དུས། ཕན་ཚུན་སྐད་ཆ་བཤད་ཐུབ་ཀྱི་ཡོད་པ་མ་རེད། དེ་ད་དུང་ངའི་མིག་ལ་གསལ་པོ་འཆར་གྱིན་འདུག ངའི་ཡབ་དམ་པས་ཤོག་བུ་ཐོག་ཡི་གེ་བྲིས་དེ་རྣམ་པ་གཉིས་ཀྱིས་ཤོག་བུ་ཐོག་བཀའ་མོལ་གནང་བ་རེད། ང་རང་སེམས་པ་ཧ་ཅང་སྐྱོ་སོང་། དེ་འདྲའི་ཞེ་སྣང་དང་བཙན་གནོན་འོད་བོད་མི་ལྷག་ཡོད་པ་རེད།” ཅེས་ཟེར།
གནས་ཚུལ་འདིས་རང་བཙན་གོམ་བགྲོད་པ་ཁོང་ལ་བག་ཆགས་ཤུགས་ཆེན་ཞིག་ཐེབས་འདུག དམིགས་བསལ་ཁོང་གི་ཡབ་སྟག་འཚེར་རིན་པོ་ཆེ་སྐུ་གཤེགས་རྗེས། ཡབ་དམ་པའི་རླབས་ཆེན་གྱི་དགོངས་གཞི་“བོད་རང་བཙན་ཆེད་གོམ་བགྲོད”ཀྱི་ལས་འགུལ་བྱ་བཞག་འདི་མཇུག་སྐྱོང་རྒྱུ་དམ་བཅའ་བརྟན་པོ་བཞག་འདུག
ཉིན་འདིའི་གོམ་བགྲོད་དེ་ཝ་ཞིན་ཊོན་ནང་ཡོད་པའི་རྒྱ་ནག་གཞུང་ཚབ་མདུན་དུ་རྣམ་པ་གཉིས་ཀྱིས་གཏམ་བཤད་དང་བཅས་མཇུག་བསྡུས་སོང་། འཇིགས་མེད་ནོར་བུས་གསུང་དོན་ “རྒྱལ་སའི་ས་ཁུལ་གྱི་བོད་རིགས་སྤུན་ཟླ་རྣམས་འདིར་ཕེབས་ཏེ་ངེད་གཉིས་ཀྱི་གོམ་བགྲོད་ལ་རྒྱབ་སྐྱོར་གནང་བར་ཐུགས་རྗེ་ཆེ། གོམ་བགྲོད་བྱེད་སྐབས་ལམ་བར་ནས་འཕྲད་པའི་དཀའ་ངལ་ནི། བོད་ནང་བོད་མིའི་སྡུག་བསྔལ་དང་བསྡུར་ན་ཅི་ཡང་མ་རེད། ང་ཚོར་བོད་རང་བཙན་དགོས། བོད་རང་བཙན་ཐོབ་པར་ཡིད་ཆེས་ཡོད། བོད་ནང་གི་བོད་མི་ཚོས་བོད་རང་བཙན་ཆེད་རང་ཉིད་ཀྱི་སྲོག་བློས་བཏང་ཡོད། ང་ཚོ་རང་དབང་ལུང་པར་གནས་པའི་བོད་མི་ཚོས་གང་ནུས་ཅི་ཐུབ་ཀྱི་ལས་འགུལ་སྤེལ་དགོས།…”ཁོང་གི་སེམས་ཤུགས་འབར་བའི་སྐད་སྒྲ་དེས་ང་ཚོའི་སེམས་པ་གྲང་ཤུར་ཤུར་བཟོས་པ་དང་། ནུབ་གླིང་དུ་འཚར་ལོངས་བྱུང་བའི་གཞོན་སྐྱེས་མང་པོ་ཞིག་ལ་སེམས་འགུལ་དང་སྐུལ་མ་ཡང་ཐེབས་ཡོད་ངེས། ཉིན་འདིའི་གོམ་བགྲོད་དང་གཏམ་གླེང་ནི་སེམས་ནང་དུས་གཏན་དུ་གསལ་བའི་རང་བཙན་གོམ་བགྲོད་པ་ཁོང་གི་སྣང་བརྙན་ཐ་མ་དེ་རེད།

robotstxt: allowed

filter: keep


text:
༄༅། །ཕྱི་ལོ་ ༢༠༡༧ ཟླ་ ༡ ཚེས་ ༡༤ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བཞུགས་གནས་རྡོར་གདན་དགའ་ལྡན་འཕེལ་རྒྱས་གླིང་ནས་དུས་དབང་གསུང་ཆོས་ར་བར་ཆིབས་བསྒྱུར་བསྐྱངས་ཏེ་དབུས་བོད་མིའི་སྒྲིག་འཛུགས་ཀྱི་མང་གཙོའི་ཀ་བ་གསུམ་གྱི་མཛད་གཙོ་རྣམ་པས་སྤོས་སྣེས་མདུན་བསུ་དང་བཅས་བཞུགས་ཁྲི་རིན་པོ་ཆེར་༧ཞབས་སོར་འཁོད་དེ་སྤྱན་རས་གཟིགས་ངན་སོང་ཀུན་གྲོལ་གྱི་རྗེས་གནང་སྩལ་བ་དང་། དེ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་བརྟན་བཞུགས་བསྟར་འབུལ་དང་། དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པ་གནང་སྒོ་མཇུག་གྲུབ་པའི་མཛད་སྒོ་འཚོགས་ཡོད་པ་རེད།
དེ་ཡང་ཞོགས་པ་ཆུ་ཚོད་ ༧ པའི་ཐོག་རྗེས་གནང་སྒྲུབ་ཆོག་དབུ་འཛུགས་གནང་སྟེ་མི་མང་བྱིངས་ཀྱིས་མ་ཎི་ཡི་གེ་དྲུག་མ་གསོག་སྒྲུབ་གནང་དགོས་པའི་བཀའ་ཕེབས་པ་འབྲེལ་ཡི་གེ་དྲུག་མའི་གོ་དོན་ལྗགས་ཁྲིད་གནང་དོན། ཨོཾ་ནི་སྔགས་ཀྱི་མགོ་འདྲེན་དང་། མ་ཎི་ཞེས་པ་རིན་པོ་ཆེ་ཡིན་པས། རིན་པོ་ཆེས་རིན་ཆེན་བྱང་ཆུབ་ཀྱི་སེམས་དང་། བྱང་ཆུབ་ཀྱི་སེམས་དེ་གནས་སྐབས་དང་མཐར་ཐུག་གི་འདོད་དོན་བདེ་བླག་ཏུ་སྒྲུབ་པར་བྱེད་པ་ཞིག་ཡིན་སྟབས། མ་ཎི་ནོར་བུས་བྱང་ཆུབ་ཀྱིས་སེམས་མཚོན་པ་དང་། དེ་ནས་པདྨ་ཞེས་པས། པདྨ་འདམ་ལས་སྐྱེས་ཀྱང་འདམ་གྱི་སྐྱོན་གྱིས་མ་གོས་ཞེས་པས་ཤེས་རབ་མཚོན་པ། ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་བཟང་ངན་དང་། འཕྲལ་ཕུགས་ཀྱི་ཁེ་ཕན་རྒྱ་ཆེ་ཆུང་ཚང་མ་ཤེས་རབ་ཀྱིས་དཔྱོད་བཞིན་ཡོད། དེ་ལྟ་བུའི་ཤེས་རབ་ཀྱིས་མི་ཞིག་ལ་མཚོན་ན། འདམ་ལས་སྐྱེས་ཀྱང་འདམ་གྱིས་སྐྱོན་གྱིས་མ་གོས་པ་ཞེས་པ་ནི་དངོས་ཡོད་གནས་ཚུལ་ལ་མི་གཡོལ་བ་དང་། དེ་ལ་བསམ་བློ་གཏན་ནས་མི་གཏོང་བའི་ཐོག་ནས་མི་སྡོད་པར་དངོས་ཡོད་གནས་ཚུལ་རྒྱ་ཆེ་ས་ནས་བལྟས་ཏེ་མཐར་གཏུགས་སྐབས་མི་རྟག་པ་དང་། སྡུག་བསྔལ་བ། བདག་མེད་པ། མཐར་ཐུག་སྟོང་པ་ཉིད་ཀྱི་རང་བཞིན་ལ་བསམ་བློ་གཏོང་སྐབས་ཆོས་ཅན་དེ་ལ་མི་གཡོལ་བར་ཆོས་ཅན་དེ་ཉིད་ལ་དམིགས་ནས་གནས་ལུགས་དེ་ཉིད་ཤེས་པའི་ཐོག་ནས་བདེན་འཛིན་གྱི་རྣམ་རྟོག་གི་སྐྱེས་པའི་རྟོག་པའི་དྲ་བ་རྣམས་མི་ཡོང་བ་བྱེད་བཞིན་ཡོད། དེས་ན་པདྨ་ཞེས་པས་ཤེས་རབ་སྤྱི་དང་ལྷག་པར་སྟོང་ཉིད་རྟོགས་པའི་ཤེས་རབ་དང་། ཧཱུཾ་ཞེས་པས་བྱང་ཆུབ་ཀྱི་སེམས་དང་། ཤེས་རབ་སྟོང་ཉིད་རྟོགས་པའི་ལྟ་བ་དེ་གཉིས་ཐབས་ཤེས་ཟུང་འབྲེལ་བྱས་ཏེ་རྣམ་ཀུན་མཆོག་ལྡན་གྱི་སྟོང་པ་ཉིད་སོགས་ནོར་བུས་མཚོན་པའི་བྱང་ཆུབ་ཀྱི་སེམས་ཡར་རིམ་བཞིན་ས་མཐོན་པོར་སླེབས་ཏེ་བྱང་ཆུབ་ཀྱི་སེམས་ཀྱིས་སེམས་ཅན་ཐམས་ཅད་ལ་གཞན་བདེ་སྒྲུབ་པའི་ལྷག་བསམ་བསྐྱེད་ཐུབ་པ་དེ་དོན་དངོས་ལྷག་བསམ་ལག་ལེན་དུ་བསྒྱུར་མཁན་དེ་གཟུགས་སྐུ་ཆགས་ཡོད། གང་འདུལ་གྱི་རྣམ་པ་ཤར་ནས་འཕྲིན་ལས་འབད་མེད་ལྷུན་གྲུབ་དེ་ཡང་གཟུགས་སྐུའི་ཐོག་ནས་ཡོང་དགོས་པ་ཡིན། དེར་བརྟེན་མ་ཎིའི་བྱང་ཆུབ་ཀྱི་སེམས་ཀྱིས་ཉིང་དགོས་སྒྲུབ་པའི་སྐབས་སུ་གཞན་དོན་ལ་སྨོན་པ་ཙམ་མིན་པར་གཞན་དོན་ངོ་མ་དཔྱིས་ཕྱིན་པ་ཞིག་སྒྲུབ་ཐུབ་པ་ནི་གཞན་དོན་གཟུགས་སྐུ་དང་། དེ་མ་ཎིས་མཚོན་པ་དང་། དེ་ལྟ་བུའི་གཞན་དོན་འབད་མེད་ལྷུན་གྲུབ་ཏུ་ཡོང་བ་ཞེས་པ་དེ་ཡང་གཟུང་འཛིན་གྱི་རྣམ་རྟོག་ཉེ་བར་ཞི་བའི་ཇི་ལྟ་བ་རྟོགས་པའི་རྣམ་མཁྱེན་ཏེ་སྒྲིབ་པ་མཐའ་དག་དང་བྲལ་བའི་ཚུལ་གྱིས་ཆོས་ཉིད་ལ་རྟག་ཏུ་མཉམ་པར་བཞག་པའི་ཡེ་ཤེས་དགོས་ཤིང་། དེ་པདྨས་མཚོན་པ་ཡིན། དེ་ལྟ་བུའི་སྐུ་དང་ཐུགས་གཉིས་པོ་ངོ་བོ་དབྱེར་མེད་དུ་ཡོད་པ་དེས་མི་སློབ་པའི་ཟུང་འཇུག་མཚོན་པ་བཅས་དོན་དག་དེ་རྣམས་བློ་ངོར་འཆར་བ་བྱེད་དགོས། ཞེས་ངག་ནས་མ་ཎི་འདྲེན་སྐབས་ནང་དོན་ལ་བསམ་བློ་འདི་ལྟར་གཏོང་དགོས་ཞེས་བཀའ་སྩལ་བ་དང་།
དེ་ནས་སྤྱན་རས་གཟིགས་ངན་སོང་ཀུན་གྲོལ་གྱི་རྗེས་གནང་བཀའ་དྲིན་སྩལ་བ་དང་འབྲེལ་དབང་ཞུ་མཁན་ཡོངས་ནས་ཆང་འཐུང་བ་དང་ཤོ་སྦག་རྒྱག་པ་སོགས་བྱེད་མི་རུང་བ་དང་། འདིར་ཉིན་ཤས་རིང་རྒྱག་རེས་ཤོར་བ་སོགས་ཀྱི་གནས་ཚུལ་གཅིག་ཀྱང་གོ་མ་བྱུང་བས་ཚང་མའི་བསམ་བློ་ཞི་ཞིང་དུལ་བ་རེད་འདུག་པས་ཧ་ཅང་ཡག་ཡིན་པ་དང་། བོད་དང་རྒྱ་ནག དེ་བཞིན་འཛམ་གླིང་གི་ས་ཕྱོགས་གང་ས་ནས་དུས་འཁོར་དབང་ཆེན་ཞུ་མཁན་རྣམས་ས་ཆ་གཅིག་ལ་འཛོམས་མེད་ཀྱང་འདུན་པ་གཅིག་གྱུར་གྱི་ཐོག་ནས་རྡོ་རྗེ་སྤུན་གྲོགས་ཆགས་ཡོད་པས་དུས་འཁོར་དབང་ཆེན་ཞུ་མཁན་ཁྱེད་རང་ཚོ་མཐུན་པོ་བྱོས། རྐྱེན་ཆུང་ཙག་གི་ཐོག་ནས་ང་ཚོ་དང་ཁོ་པ་ཚོ་ཞེས་བཤད་རྒྱུ་བསམ་བློ་འཁོར་སྐབས། ང་ཚོ་དུས་འཁོར་དབང་ཆེན་ཞུ་མཁན་རྡོ་རྗེ་སྤུན་གྲོགས་ཡིན་བསམ་སྟེ་སེམས་ཀྱི་ང་རྒྱལ་དང་ཕྲག་དོག་སོགས་གང་ཐུབ་མར་བཅག་སྟེ་ཐུགས་མཐུན་ཁྲིམས་གཙང་དགོས་རྒྱུ་གལ་ཆེན་པོ་རེད། ཅེས་དང་།
དངོས་ཡོད་གནས་ཚུལ་གྱི་ཐོག་བསམ་བློ་བཏང་ན་ད་ལྟ་མིར་བཙན་དབང་དང་དབང་ཡོད་བྱས། དཔེར་ན། དུས་འཁོར་དབང་ཆེན་ཞུ་བར་ཡོང་མཁན་ཚོར་ཧ་ཅང་གནོན་ཤུགས་སྤྲད་ཡོད། ས་ཁུལ་ཁག་གཅིག་གི་དཔོན་རིགས་ཚོས་དུས་དབང་ཞུ་རྒྱུ་དེ་ཁྲིམས་འགལ་རེད་ཅེས་བཤད་འདུག ཁྲིམས་དང་འགལ་ཞེས་བརྗོད་སྐབས་ཁྲིམས་གང་ཞིག་ལ་རྩི་དགོས་ཡོད་མེད་བཤད་དཀའ་བ་རེད། དེ་ལྟ་བུའི་གནོན་ཤུགས་སྤྲད་ཡོད། ཉེ་ལམ་བོད་ནས་ཡོང་མཁན་ཚོས་ཧ་ཅང་སེམས་ཁྲལ་བྱེད་བཞིན་འདུག སྐབས་དེར་ངོས་ཀྱིས་ཁོང་ཚོར་སེམས་ཁྲལ་བྱེད་མི་དགོས། ངོས་ཀྱིས་འདི་ནས་དུས་དབང་སྐབས་ཁྱེད་རང་ཚོ་དམིགས་འོག་ཏུ་བཅུག་ནས་སྨོན་ལམ་རྒྱག་གི་ཡིན། དབང་ཐོབ་ཀྱི་རེད། དེ་ལས་ཁྱེད་རང་ཚོའི་ནང་ལ་དཀའ་ངལ་འཕྲད་ན་ཡག་པོ་མེད་ཅེས་བརྗོད་པ་ཡིན། འདི་ལྟར་གནོན་ཤུགས་སྤྲད་ན་སུ་ཞིག་ལའང་ཕན་ཐོགས་མེད། ཕྱོགས་གཅིག་ནས་འཆམ་མཐུན་བྱེད་དགོས་ཟེར་བཞིན་ཡོད། འོན་ཀྱང་བརྟན་ལྷིང་དང་འཆམ་མཐུན་མི་ཡོང་བའི་ལས་ཀ་བྱེད་བཞིན་ཡོད། འདི་དངོས་ཡོད་གནས་ཚུལ་རེད། ང་རང་ཚོའི་གནས་སྟངས་འདི་ལྟ་བུ་ཞིག་ཡོད་པའི་སྐབས་ཚང་མ་ཐུགས་མཐུན་ཁྲིམས་གཙང་དགོས་རྒྱུ་ཧ་ཅང་གལ་ཆེན་པོ་ཡིན། དཔེར་ན། ང་ཚོ་ཁམས་པ་དང་། ཨ་མདོ། དབུས་གཙང་། མངའ་རིས་ཞེས་སོགས་ཀྱི་སྐད་ཆ་ནི་ཆུང་ཙག་ཆགས་ཡོད། དེ་བཞིན་རྒྱ་དང་བོད་ཅེས་མི་རིགས་ཀྱི་འགལ་ཟླའི་སྐད་ཆ་དེ་ཡང་མི་དགོས་པ་ཞིག་རེད། བར་སྐབས་ནས་མི་རིགས་ཀྱི་སྐད་ཆ་ཞིག་སླེབས་བཞིན་འདུག དེ་ཡང་ཁག་མི་འདུག རྒྱ་ནག་ནང་བོད་པ་ཞིག་རྒྱ་མིའི་ཟ་ཁང་ལ་ཕྱིན་ན་གནས་ཚང་མི་གཡར་རྒྱུ་ལྟ་བུ་མི་རིགས་དབྱེ་འབྱེད་བྱེད་དུས་ཁག་མི་འདུག དེ་ལྟ་བུའི་མི་རིགས་ཀྱི་འགལ་ཟླ་ཡོང་བའི་རྒྱུ་རྐྱེན་མང་པོ་ཞིག་ཡོང་བཞིན་ཡོད། མ་གཞི་བོད་ནང་ཡོད་པའི་རྒྱ་ཆེའི་མི་མང་ཚོ་ཧ་ཅང་ཡག་པོ་རེད་འདུག རྒྱ་མི་རིགས་མང་པོ་ཞིག་བོད་དུ་ཡུལ་སྐོར་སྤྲོ་འཆམ་དུ་སྐྱོད་སྐབས་བོད་པ་ཚོ་མི་འདྲ་བ་ཞིག་ཡོད་སྐོར་བཤད་ཀྱི་འདུག བསྔགས་བརྗོད་བྱེད་ས་ཞིག་ཆགས་ཡོད། དེ་བཞིན་བོད་ཀྱི་ཕྱིར་ཡོད་མཁན་བོད་པ་ཚོར་ཡང་བསྔགས་བརྗོད་བྱེད་ཀྱི་འདུག ད་དུང་ཡིན་ནའང་ང་རང་ཚོར་ངོམ་ཆོག་པ་ཞིག་ཡོད་པ་ནི་སེམས་པ་བཟང་པོ་དང་དྲང་པོ་བྱེད་རྒྱུ་དེ་ཧ་ཅང་གལ་ཆེན་པོ་རེད། དེར་བརྟེན་གཅིག་གིས་གཅིག་ལ་འཆམ་པོ་བྱོས། དེ་བཞིན་ཆོས་ལུགས་ཀྱི་འཐེན་ཁྱེར་བྱེད་རྒྱུ་དེ་ཀླད་པ་ཆུང་དྲགས་པས་རེད། དེ་ལྟ་བུའི་འཐེན་འཁྱེར་བྱེད་ན་རན་པོ་མེད། དོན་དངོས་ཐོག་བསམ་བློ་བཏང་ན་བོད་གངས་ཅན་ལྗོངས་ཀྱི་ཆོས་ལུགས་ཚང་མ་སྟོན་པ་བཀའ་དྲིན་ཅན་གྱི་རྗེས་འབྲང་པ་རེད། ཅེས་སོགས་ཀྱི་བཀའ་སློབ་སྩལ།
དེ་རྗེས་བཅོམ་ལྡན་འདས་དཔལ་དུས་ཀྱི་འཁོར་ལོའི་དབང་ཆེན་ཐེངས་སོ་བཞི་པ་ལེགས་པར་གྲུབ་པའི་བཀའ་དྲིན་གཏང་རག་གི་དགའ་སྟོན་དུ། བོད་མིའི་སྒྲིག་འཛུགས་དང་། རྒྱལ་སྤྱིའི་བོད་རིགས་ཚོང་པའི་ལྷན་ཚོགས། བལ་ཡུལ་ཧི་མཱ་ལཱ་ཡའི་རི་རྒྱུད་ཚོགས་སྐྱིད་བཅས་ནས་ཇི་ལྟར་གསོལ་བ་བཏབ་པ་བཞིན། འཁོན་རིགས་བསྟན་པའི་སྲོག་ཤིང་༸སྐྱབས་མགོན་ས་སྐྱ་གོང་མ་བདག་ཁྲི་རིན་པོ་ཆེ་མཆོག་དབུ་བཞུགས་ཐོག རིས་མེད་ཆོས་བརྒྱུད་ཀྱི་བླ་སྤྲུལ་མཁན་སློབ་དང་། རྣམ་གྲྭའི་མཁན་སློབ་ཆོས་གྲྭ། སྒྲོལ་དཀར་གྱི་བསྙེན་སོང་བྱ་བྲལ་བ། སེར་སྐྱ་ཕོ་མོ་གཞན་ཁག་ཅིག་བཅས་ནས་ཚེ་སྦྱིན་ཡིད་བཞིན་འཁོར་ལོའི་ཆོ་གའི་སྒོ་ནས་ཉིན་གྲངས་བདུན་རིང་ཚེ་སྒྲུབ་གནད་སྨིན་སྔོན་སོང་དང་འབྲེལ་བརྟན་བཞུགས་བསྟར་འབུལ་ཞུས་ཡོད་པ་དང་། སྐབས་དེར་བཀའ་སློབ་སྩལ་དོན། ནམ་རྒྱུན་བརྟན་བཞུགས་ཀྱི་གསོལ་འདེབས་གནང་ནས་གསོལ་འདེབས་གྲུབ་མཚམས་སུ་བླ་མས་ཞལ་བཞེས་ཁས་ལེན་གནང་བའི་ལུགས་སྲོལ་ཞིག་ཡོད། དེ་རིང་འདིར་སྐད་ཆ་བཤད་པའི་ཞོར་ཡིན་སྟབས། ངོས་ནས་ནམ་རྒྱུན་འདི་ལྟར་བརྗོད་བཞིན་ཡོད་ལ། དངོས་གནས་ངོས་རང་འདི་ལྟར་དྲན་གྱི་འདུག དེ་ཡང་སྤྱོད་འཇུག་ལས།
ཇི་སྲིད་ནམ་མཁའ་གནས་པ་དང་། །འགྲོ་བ་དེ་སྲིད་གནས་གྱུར་པ། །
དེ་སྲིད་བདག་ནི་གནས་གྱུར་ནས། །འགྲོ་བའི་སྡུག་བསྔལ་སེལ་བར་ཤོག །
ཅེས་རྟག་ཏུ་སྨོན་ལམ་རྒྱག་བཞིན་ཡོད། དེ་ལྟར་སྨོན་ལམ་རྒྱག་བཞིན་པར་བརྟེན་ད་ལྟ་ཚེ་འདིར་རྐྱེན་སྣ་ཚོགས་ཀྱི་ཐོག་ནས། ངོས་ཀྱིས་བརྗོད་ཆོག་ན། ཨ་མདོའི་ས་ཆ་ལུང་ཁུག་ཅིག་ནས་ཨ་མདོའི་ཕྲུ་གུ་ལྷ་མོ་དོན་གྲུབ། ངོས་ཀྱིས་ལྷ་མོ་དོན་གྲུབ་འཚུབ་འཐེར་བ་ཞེས་བརྗོད་ཀྱི་ཡོད། དེ་ལྟ་བུའི་ཨ་མདོའི་ཕྲུ་གུ་འཚུབ་འཐེར་བ་དེ་ཉིད་ད་ཆ་ལོ་ན་ ༨༡ ནས་ ༨༢ ཀྱི་ཐོག་ཏུ་འགྲོ་བཞིན་ཡོད། གང་ལྟར་མཐོང་ཆོས་ལ་མི་ལ་ཕྲན་བུའི་ཕན་ཐོགས་ཡོད་པ་ལྟ་བུ་ཞིག་འདུག བོད་གངས་ཅན་གྱི་ལྗོངས་སུ་ཁྱེད་རང་ཚོ་དད་པ་དང་དམ་ཚིག་གཡོ་བར་མེད་པར་བསྡད་ཡོད། ངོས་ཀྱི་ངོས་ནས་ཚེ་རབས་ནས་ལས་དང་སྨོན་ལམ་གྱིས་འབྲེལ་བར་བརྟེན་སྨོན་ལམ་རྒྱག་ངེས་ཡིན།
དེ་ལྟར་ཁ་ཡོད་ལག་ཡོད་ཀྱི་ཐོག་ནས་ཕན་ཐོགས་ཡོད་སྟབས། ཕན་ཐོགས་ཡོད་ས་དེར་ཚེ་ཅི་ཙམ་རིང་བར་གནས་པ་དེ་ཙམ་གྱིས་ཕན་ཐོགས་ཡོང་བ་དང་། ཐམས་ཅད་མཁྱེན་པ་དགེ་འདུན་གྲུབ་པ་དགོང་ལོ་བརྒྱད་ཅུ་གྱ་གྲངས་ལྟ་བུ་དགུང་ལོ་བགྲེས་པོར་ཕེབས་སྐབས། ཁོང་ཉིད་མཁས་པ་ཧ་ཅང་ཆེན་པོ་ཡིན་པར་མ་ཟད། ཁོང་གི་སློབ་མ་མཁས་པ་ཆེན་པོ་དེ་རིགས་ཀྱང་ཡོད། དེ་ལྟར་སློབ་མ་མཁས་པ་འཚོགས་པ་ཞིག་གི་དབུས་སུ་༸རྒྱལ་བ་དགེ་འདུན་གྲུབ་པས། ད་ནི་ལོ་ན་རྒས་པ་སོགས་ཐུགས་འབྱོང་བའི་བཀའ་སློབ་གནང་སྐབས། སྲས་ཀྱི་ཐུ་བོ་མཁས་གྲུབ་གཉིས་ལྡན་གྱི་བླ་མ་སྐྱེས་བུ་དམ་པ་དེ་དག་གིས་རིན་པོ་ཆེ་ཕྱི་ནང་གི་རྟགས་དང་མཚན་མ་སོགས་ཀྱི་ཐོག་ནས་དག་པའི་ཞིང་དུ་ཕེབས་རྒྱུར་ཐེ་ཚོམ་མེད་པ་རེད་ཅེས་ཞུས་པར། རྗེ་དགེ་འདུན་པས། ང་དག་ཞིང་དུ་སྐྱེ་ན་བསམས་པའི་བསམ་པ་མེད། གནས་གང་དུ་སེམས་ཅན་མགོན་མེད་སྐྱབས་མེད་ཉམ་ཐག་པ་གང་དུ་ཡོད་ས་ཞིག་ཏུ་སྐྱེས་ན་བསམས་པ་ཡིན་ཞེས་གསུངས་འདུག ༸རྒྱལ་བ་དགེ་འདུན་གྲུབ་པའི་རྣམ་ཐར་དུ་གསལ་བའི་ཚིག་འདི་དག་མཐོང་ནས་ངོས་རང་ཡང་སེམས་ཧ་ཅང་ཆེན་པོ་སྐྱེས་བྱུང་། དེར་བརྟེན་སྐྱེ་བ་ལེན་དགོས་པས། སྐྱེ་བ་ལེན་པ་དེ་ཉིད་ཕན་ཐོགས་ཡོད་ས་ཞིག་ཏུ་སྐྱེས་ཤིང་། སྐྱེས་ནས་འཚོ། འཚོ་ནས་རིང་དུ་གནས་པ་ཞིག་བྱུང་ན་ཁ་ཡོད་ལག་ཡོད་ཀྱིས་ཕན་གྱི་ཡོད།
ངོས་ཀྱིས་ཞབས་འདེགས་གང་འཚམ་སྒྲུབ་ཀྱི་ཡོད་ལ། གཞན་ལ་ཕན་པ་ཡང་ཕྲན་བུ་ཡོང་གི་ཡོད། དེས་ན་ཁྱེད་རང་ཚོས་ཀྱང་ཚེ་བརྟན་པ་དང་། དེ་ཡང་བསྐལ་པ་ཁྲི་ཕྲག་ནས་ཁྲི་ཕྲག་ཅེས་པ་ནི་བརྟན་བཞུགས་འབུལ་མཁན་གྱི་བསམ་བློའི་ནང་དུ་མེད་ལ། བསྐལ་པ་ཁྲི་ཕྲག་ནས་ཁྲི་ཕྲག་ཅེས་པ་ནི་འཛམ་གླིང་སྟོང་ནས་ངོས་རང་གཅིག་པུར་བསྡད་ན་དགོས་དོན་ཡང་མེད། རྡོ་རྗེ་གདན་གྱི་མཆོད་རྟེན་གྱི་འོག་འདིར་རྡོ་རྗེ་ཕ་ལམ་ལྟ་བུ་ཡོད་པས་བསྐལ་པ་མེ་འཇིག་ཆུ་འཇིག་གི་གནས་སྐབས་སུ་ཡང་རྡོ་རྗེ་གདན་འགྱུར་བ་མེད་པར་གནས་རབས་བཤད་སྲོལ་ཡོད། དེ་ལ་ངོས་རང་ཡིད་ཆེས་གཏན་ནས་མེད། རྡོ་རྗེ་གདན་འགྱུར་བ་མེད་པར་དེ་ལྟར་གནས་ཀྱི་ཡོད་ན། ངོས་ཀྱིས་རྡོ་རྗེ་གདན་གྱི་དཀོན་གཉེར་བྱས་ནས་འདི་ལྟར་བསྡད་ཆོག བསྐལ་པ་ཁྲི་ཕྲག་ནས་ཁྲི་ཕྲག་ཅེས་པ་ཡོང་ཐབས་མེད། གང་ལྟར་ལོ་བརྒྱ་སྐོར་ཞིག་བསྡད་ཐུབ་པ་ངོས་རང་ལ་སྔོན་གྱི་རྨི་ལམ་དང་། ཕྱིས་སུ་ལུང་བསྟན་འགའ་ཞིག་མཐོང་བྱུང་བར། དེ་དག་ལ་བལྟས་ན་ཚེ་ཚད་ ༡༡༣ སྡོད་ཐུབ་པ་གསལ་འདུག ལོ་ ༡༡༣ འཚོ་དང་མི་འཚོ་བཤད་ཐུབ་ཀྱི་མི་འདུག་ཀྱང་ལོ་ ༡༠༠ སྐོར་སྡོད་རྒྱུ་ཡིན་པ་ཕལ་ཆེར་ཐག་ཆོད་ཀྱི་རེད།
དེར་བརྟེན་ཁྱེད་རང་ཚོ་ཚང་མ་བློ་བདེ་པོ་བསྡད་ནས་བཞུགས། ཞེས་བཀའ་སློབ་སྩལ་རྗེས་བརྟན་བཞུགས་ཀྱི་དབུ་བཞུགས་རྡོ་རྗེ་སློབ་དཔོན་ས་སྐྱ་བདག་ཁྲི་རིན་པོ་ཆེ་མཆོག་ནས་མཇལ་དར་རྐྱང་འབུལ་མཛད་དེ་རྒྱུན་ཆགས་གསུམ་པ་དང་། པཎ་གྲུབ་བཅུ་བདུན་གྱི་གསོལ་འདེབས། ༸རྒྱལ་བའི་འཁྲུངས་རབས་གསོལ་འདེབས་གསུང་མུར་གསོལ་ཇ་བཞེས་འབྲས་རིམ་པར་ཕེབས་རྗེས་ཆོས་སྐྱོང་སྤྱན་འདྲེན་དབུ་ཚུགས། རིམ་བཞིན་བླ་མ་ལྷར་བསྐྱེད་ནས་མཐར་ཆགས་སུ་མཆོད་ཕྲེང་། བསྟོད་པ། བཟླས་པ་བཅས་སོང་ནས་རྩ་རུའི་ཚོགས་འཁོར་ལ་ཐོག་མར་ཀུན་བཟང་མཆོད་སྤྲིན་གྱིས་བྱིན་བརླབས། བཟང་སྤྱོད་ཀྱི་ཡན་ལག་བདུན་པ་གསུངས་རྗེས། རྩ་རུའི་ཚོགས་འཁོར་འབུལ་བཞེས་མཛད། དེ་ནས་གསོལ་འདེབས་མཎྜལ་གསུང་བསྐུལ་གྲུབ་བསྟུན། དབུ་བཞུགས་ནས་མཎྜལ་ལྗགས་བཤད་གནང་སྐབས་བོད་མིའི་སྒྲིག་འཛུགས་ཀྱི་སྲིད་སྐྱོང་མཆོག་དང་སྤྱི་འཐུས་ཚོགས་གཙོ་མཆོག་གཉིས་ཀྱིས་གཡས་གཡོན་ནས་མཎྜལ་ཚོམ་བུ་འདེགས་འབུལ་དང་། མཇུག་གི་ཚིགས་བཅད་རྗེ་བཙུན་བླ་མའི་སྐབས་དབུ་བཞུགས་ས་སྐྱ་བདག་ཁྲི་རིན་པོ་ཆེ་སྐུ་བཞེངས་ཀྱིས་མཎྜལ་ཚོམ་བུ་འབུལ་བཞེས་དང་རིམ་བཞིན་སྐུ་རྟེན། གསུང་རྟེན། ཐུགས་རྟེན། བུམ་པ། རིགས་ལྔའི་མཚན་མ། ཚེ་ཆང་། ཚེ་རིལ། སྣ་བདུན། རྟགས་བརྒྱད། རྫས་བརྒྱད་བཅས་ཚིག་བསྟུན་གྱིས་འབུལ་བཞེས་གྲུབ་པ་དང་དབུ་བཞུགས་ནས་མཇལ་ཞུ་གནང་། དེ་ནས་བོད་མིའི་སྒྲིག་འཛུགས་ཀྱི་སྲིད་སྐྱོང་མཆོག་དང་། བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་མཆོག་རྣམ་གཉིས་ནས་མཎྜལ་རྟེན་གསུམ་འདེགས་འབུལ་དང་མཇལ་ཁ་ཞུས་གྲུབ་བསྟུན། ཁྲི་འཁོད་བླ་ཆེན་རྣམ་པས་རིམ་བཞིན་མཇལ་ཁ་ཞུས། དེ་རྗེས་འབུལ་དངོས་སྤྱན་ལམ་དུ་བསྟར། ༸རྒྱལ་བའི་ཞབས་བརྟན་སོགས་གསུང་མུར། ཚོགས་འགྲེམས། ཡོན་འགྱེད། གསོལ་ཇ་གཉིས་པ་ཕེབས། གཏང་རག་མཎྜལ་སྐབས། རྒྱལ་སྤྱིའི་བོད་རིགས་ཚོང་པའི་ལྷན་ཚོགས་ཀྱི་སྐུ་ཚབ་དང་། བལ་ཡུལ་ཧི་མཱ་ལཱ་ཡའི་རི་རྒྱུད་ཚོགས་སྐྱིད་ཀྱི་སྐུ་ཚབ་གཉིས་ནས་མཎྜལ་རྟེན་གསུམ་འདེགས་འབུལ་དང་མཇལ་ཁ་ཞུས། ཞལ་འདོན་ཉི་གཞོན་འཆར་ཁ་མ་དང་། རིས་མེད་བསྟན་རྒྱས་སྨོན་ལམ། བསྟན་འབར་མ། མཆོག་གསུམ་ཤིས་བརྗོད། བདེན་ཚིག་སྨོན་ལམ་བཅས་གསུང་མུར། བརྟན་བཞུགས་སྦྱིན་བདག་ཚོགས་པ་གཉིས་ཀྱི་ཚོགས་མི་གཉིས་རེ་དང་། སྐུ་རྟེན་རྣམ་པ་གསུམ། དུས་འཁོར་དབང་ཆེན་གོ་སྒྲིག་ཚོགས་ཆུང་གི་ཚོགས་མི་རྣམ་གྲྭ་མཁན་རིན་པོ་ཆེ། དགའ་ལྡན་ཕོ་བྲང་ཡིག་ཚང་གི་སྐུ་ཚབ། རྡོ་རྗེ་གདན་མཆོད་རྟེན་རིན་པོ་ཆེའི་འཛིན་སྐྱོང་ལྷན་ཚོགས་ཀྱི་དྲུང་ཆེ། ཆོས་རིག་དྲུང་ཆེ་ལས་ཚབ། དཔལ་འབྱོར་དྲུང་ཆེ། བདེ་སྲུང་ལས་ཁུངས་ཀྱི་སྐུ་ཕྱྭའི་དྲུང་ཆེ་བཅས་ནས་མཇལ་ཁ་ཞུས་ཏེ། མཐར་ཁྲི་དར་དང་ཀ་དར་སྒྲོག་ནས་བརྟན་བཞུགས་ཀྱི་མཛད་སྒོ་ལེགས་པར་གྲུབ།
དེ་ནས་ཆུ་ཚོད་ ༡༡།༣༠ ཐོག་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པ་ལེགས་གྲུབ་ཀྱི་མཛད་སྒོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དབུ་བཞུགས་ཐོག བླ་ཆེན་དབུ་ཁྲིད་རྣམ་པ་དང་། མཁན་བླ་སྤྲུལ། བྷི་ཧཱར་མངའ་སྡེའི་སྤྱི་ཁྱབ་བློན་ཆེན་ནི་ཏིཤ་ཀུ་མཱར་མཆོག་དང་། བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེངྒེ་མཆོག བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་བཀའ་བརྒྱུད་དོན་གྲུབ་མཆོག ཡོན་བདག་རྣམ་པ། སྐུ་མགྲོན་རྣམ་པ། ཕྱི་ནང་གི་དད་ལྡན་ཆོས་ཞུ་བ་སེར་སྐྱ་མང་ཚོགས་འབུམ་གཉིས་བརྒལ་བ་ལྷན་འཛོམས་གྱིས་ཐོག་མར། བྷི་ཧཱར་མངའ་སྡེའི་སྤྱི་ཁྱབ་བློན་ཆེན་མཆོག་གིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་དྲན་རྟེན་གྱི་ཕྱག་རྟགས་ཤིག་འབུལ་ལམ་ཞུས་གྲུབ་མཚམས། དུས་དབང་གོ་སྒྲིག་ཚོགས་ཆུང་གི་ཚོགས་གཙོ་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག་གིས་དུས་དབང་གི་རྩིས་ཁྲ་སྙན་སྒྲོན་ཞུས། དེ་རྗེས་ཨ་རིའི་གློག་བརྙན་འཁྲབ་སྟོན་པ་སྐུ་ཞབས་རི་ཆ་ཌི་གྷེར་ལགས་ཀྱིས་གསུང་བཤད་གནང་གྲུབ་མཚམས་དཔལ་ལྡན་སྲིད་སྐྱོང་མཆོག་གིས་གསུང་བཤད་གནང་།
དེ་ནས་བྷི་ཧཱར་མངའ་སྡེའི་སྤྱི་ཁྱབ་བློན་ཆེན་ནི་ཏི་ཤི་ཀུ་མཱར་མཆོག་གིས་གསུང་བཤད་གནང་དོན། དེ་རིང་འདིར་དུས་དབང་ལེགས་པར་གྲུབ་པའི་ཉིན་མཐའ་མའི་མཛད་སྒོར་བཅར་རྒྱུའི་གོ་སྐབས་བྱུང་བར་ང་རང་ཧ་ཅང་བསྐལ་པ་བཟང་པོ་ཡིན་བསམ་གྱི་འདུག སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་གུས་འདུད་ཞུས་པ་དང་ཆབས་ཅིག རྒྱལ་ཁབ་འདྲ་མིན་ནས་ཆོས་ཞུ་བ་མང་པོ་ཞིག་འདིར་ཕེབས་ཡོད། དེ་རིང་གོ་སྐབས་འདི་བརྒྱུད་རྣམ་པ་ཚོ་ཚང་མར་འཚམས་འདྲི་ཞུ་རྒྱུ་ཡིན། གནས་མཆོག་རྡོ་རྗེ་གདན་ནི་གནས་ཁྱད་པར་ཅན་ཞིག་ཆགས་ཡོད། གང་ལ་ཞེ་ན་གནས་འདིར་སྟོན་པ་སངས་རྒྱས་བཅོམ་ལྡན་འདས་མངོན་པར་རྫོགས་པ་སངས་རྒྱས་པ་རེད། གནས་མཆོག་འདིར་༸གོང་ས་༸སྐྱབས་མགོན་ཆེན་པོ་མཆོག་ཆིབས་སྒྱུར་བསྐྱངས་ནས་ད་བར་དཔལ་དུས་ཀྱི་འཁོར་ལོའི་དབང་ཆེན་ཐེངས་ལྔ་སྩལ་ཡོད་ཅེས་སོགས་༸གོང་ས་མཆོག་ལ་བཀའ་དྲིན་ཆེ་ཞེས་ཞུས་པ་དང་། བྷི་ཧར་མངའ་སྡེ་རུ་བཅོམ་ལྡན་འདས་ཀྱི་མཛད་པ་བསྐྱངས་པའི་གནས་དུ་མ་ཞིག་ཡོད་པ་དང་། ནང་པ་སངས་རྒྱས་པའི་བསྟི་གནས་དང་བྱེད་སྒོ་སོགས་གསར་བསྐྲུན་བྱས་དང་བྱེད་འཆར་ཡོད་པ་སོགས་གསུང་བཤད་གནང་བ་དང་།
དེ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཅོམ་ལྡན་འདས་འཁྲུངས་ནས་ལོ་ཉིས་སྟོང་དྲུག་བརྒྱ་ལྷག་འགྲོ་བཞིན་ཡོད་པའི་སྐོར་དང་། སངས་རྒྱས་པའི་ཆོས་ཀྱི་སྙིང་པོ་བྱམས་པ་དང་སྙིང་རྗེ། འཚེ་བ་མེད་པ་ནི་དེང་སྐབས་འཛམ་གླིང་ནང་ཧ་ཅང་གལ་ཆེན་ཆགས་ཡོད་པ། དཔལ་ན་ལེནྜའི་ཆོས་བརྒྱུད་ཀྱིས་རྒྱུ་མཚན་ལ་བརྟག་ནས་རིག་པས་བསྒྲུབ་རྒྱུ་གལ་ཆེན་པོར་བརྩི་བའི་སྐོར་བཀའ་གནང་རྗེས། ནང་ཆོས་ལ་སློབ་གཉེར་བྱེད་རྒྱུ་གལ་ཆེ་བའི་ལམ་སྟོན་བཀའ་སློབ་དང་། དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པ་གོ་སྒྲིག་ཚགས་ཚུད་བྱུང་ཡོད་པས་འབྲེལ་ཡོད་ཚང་མར་ཐུགས་རྗེ་ཆེ་ཞེས་བཀའ་སློབ་སྩལ་གྲུབ་མཚམས་དུས་དབང་གོ་སྒྲིག་ཚོགས་ཆུང་གི་ཚོགས་གཞོན་འཕྲོད་བསྟེན་བཀའ་བློན་ཆོས་སྐྱོང་དབང་ཕྱུག་མཆོག་གིས་ཐུགས་རྗེ་ཆེ་ཞུའི་གསུང་བཤད་གནང་སྟེ་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པའི་གནང་སྒོ་མཇུག་ལེགས་པར་གྲུབ་ཡོད་པ་བཅས།


text:
སྙིང་དྲུང་ཚུན་ཞེས་པ་དེ་འདམ་ཤོད་སྣར་མོ་ཡིན་ནམ།
རྩོམ་བྲིས་པ། ལྷ་ཡག་རག་པ་སོགས། དྲི་བ་གཏོང་མཁན། ཐེ་ཚོམ་བཀའ་དྲི་ཞུ་མཁན།
དྲི་བ། ལྷ་ས་ནས་ནག་ཆུའི་བར་དུ་(སྙིང་དྲུང་ཚུན)ཟེར་བ་ཞིག་འདམ་གཞུང་ཁོངས་གཞུང་ལམ་གྱི་ཉེ་སྐོར་ཞིག་ཏུ་འདུག་པ་དེ་དགོངས་མཛོད་རི་ཁྲོད་ཆེན་པོའི་རྣམ་ཐར་དུ། ” དེ་ནས་ང་འགྲོ་དགོས་རིངས་པས་(རན)ཡོད་པས། གདམས་པའི་མཇུག་རྣམས་སྡུས་ཤིག་གསུངས། སྙིང་དྲུང་བོན་གནས་སུ་གཤེགས་ཏེ། ཕེབས་པའི་དུས་སུ་སྤང་ཐོག་ཅིག་ཏུ། མི་ངའི་འཚེར་(མཚེར)ས་འདི་རུ་འདེབས་གསུངས་ནས་ཐོག་ཞིག་གཙུགས་སྐད་གདའ། ” ཞེས་པའི་བོན་གནས་སྙིང་དྲུང་དེ་ཡིན་ནམ།
ལན། འདི་གདམ་སྙིང་དྲུང་ཡིན་ས་རེད། གདམ་ཤོད་སྣར་མོ་བོན་གྱི་འདུ་ཚོགས་གནས། ཞེས་སྔར་འདི་གནས་སོ་བདུན་གྱི་གྲལ་ཡིན་པར་གསུངས།
_____དགེ་དོན་ཀུན་འགྲུབ་པ་ནས།
ལན། འདམ་ཤོར་སྣར་མོ་བོན་གྱི་འདུ་འཚོགས་གནས། ༼ས༽འདམ་སྣར་མོ། ༼ད༽འདམ་ཤོད་སྣར་མོ། ༼པ༽འདམ་ཤོད་སྣར་མོ་ནི་གཉན་ཆེན་ཐང་ལྷའི་མདུན་འདམ་གཞུང་། བསྒྲགས་པ་རིན་ཆེན་གླིང་གྲགས་ལྡེབ་ ༡༥༡ ལས།ག་ཆུས་བྱང་མདོ་ཤོད་སྣར་མོའི་གཞུང་དུ། གཡུང་དྲུང་ཁྲི་འདུལ་གྱི་ལྷ་ཁང་བཞེངས། བྲག་ནག་རྟ་མགོ་སུམ་ལག་ཏུ། ཁྲི་འདུལ་གསལ་བའི་དགོན་པ་བཞེངས། བོན་གྱི་འཁོར་ལོ་བསྐོར་ཞེས་དང་།
དར་རྒྱས་གསལ་སྒྲོན་ལས། ག་ཆུས་བྱང་མདོ་ཤོད་སྣར་མོའི་གཞུང་དུ། གཡུང་དྲུང་ཁྲི་འདུལ་གྱི་ལྷ་ཁང་བཞེངས། བྲག་ནག་རྟ་མགོ་སུམ་ལག་ཏུ། ཁྲི་འདུལ་གསལ་བའི་དགོན་པ་བཏབ་བོན་གྱི་འཁོར་ལོ་བསྐོར་ཞེས་བཀོད་ལ། དཔལ་ཚུལ་བསྟན་འབྱུང་ལྡེབ་ ༢༢༡ ལས། དེ་རྗེས་དབུ་རུ་འདམ་ཤོད་སྣར་མོ་རུ། གཡུང་དྲུང་ཁྲི་འདུས་འོད་ཀྱི་གསས་ཁང་བཞེངས། ཞེས་ག་ཅུ་གཙུག་ཕུད་རྒྱལ་བས་གསས་ཁང་བཞེངས་ཞིང་འདུལ་བསྟན་སྤེལ་གནས་ཀྱང་ཡིན་པའོ།། །།
_____ལྷ་གཡག་རག་པ་ནས།


text:
ངའི་བུ་མོ་མཱ་ལཱ་ལཱ།
རྩོམ་ཡིག་འདི་ཐེངས་ 85 བཀླགས་འདུག
ངའི་བུ་མོ་མཱ་ལཱ་ལཱ།
སྤྱིར་ཕ་རྒྱུད་གཙོ་བའི་སྤྱི་ཚོཊ་དང་རིགས་རྒྱུད་མང་པོའི་ཁྲོད་ཕ་ནི། བུས་གསལ་པོ་ཤེས་ཤིང་རྒྱུས་མངའ་ཆེ་བ་ཡིན། འོན་ཀྱང་ཕྲན་ནི་བུ་མོས་རྒྱུས་མངའ་ཆེ་བའི་ཕ་ཉུང་ཤས་གྲས་ཀྱི་གཅིག་ཡིན། དེ་ནི་བདག་གི་གཟི་བརྗིད་དང་སྤོབས་པ་ཞིག་དུའང་འཁུམས།
2017 ལོར་མཱ་ལཱ་ལཱ་ཤེས་ཡོན་དང་རང་ཉིད་ཀྱི་ཐོབ་ཐང་ཆེད་ལངས་བའི་ལས་འགུལ་འདི་འགོ་བཙུགས་པ་དང་། 2011 ལོར་པཱ་ཀི་སི་ཐན་ནང་ཁོ་མོའི་ལས་འགུལ་ལ་གུས་བརྩི་དང་། རྒྱལ་ཡོངས་ན་གཞོན་ཞི་བདེའི་རྟགས་མ་ཐོབ་ནས། ཧ་ཅང་མིང་གྲགས་ཅན་གྱི་ལོ་ཆུང་བུ་མོ་ཞིག་ཏུ་གྱུར་བ་རེད། དེའི་སྔོན་ཁོ་མོ་ངའི་བུ་མོ་ཡིན་ན་ཡང་། ད་ནི་ང་ཁོ་མོའི་ཨ་ཕར་གྱུར་བ་རེད། སྐུ་ཞབས་དང་སྲས་མོ་རྣམས་པ། གལ་ཏེ་ང་ཚོས་འགྲོ་བ་མིའི་ལོ་རྒྱུས་ཁྲོད་འཁྱུག་ཙམ་བལྟས་པ་ཡིན་ན། བུད་མེད་ཀྱི་ལོ་རྒྱུས་ནི་འདྲ་མཉམ་མེད་པ་དང་དྲང་བདེན་མེད་པ་གཡོག་བཀོལ་དང་འཚེ་བའི་ཁེངས་པ་ཞིག་རེད།
ཁྱེད་ཀྱིས་སོམས་དང་། ཕ་རྒྱུད་གཙོ་བའི་སྤྱི་ཚོགས་ཁྲོད་བུ་མོ་ཞིག་སྐྱེས་ན། དང་པོ་ནས་བཙས་སྟོན་མེད་པ་དང་། ཁོ་མོར་ཕ་མ་གཉིས་ཀས་དགའ་བསུ་མེད། བུ་མོ་ཞིག་སྐྱེས་ཚེ་ཨ་མ་དེར་ཁྱིམ་མཚེས་རྣམས་ཀྱིས་སེམས་གསོ་དང་། ཨ་ཕ་ལ་སུས་ཀྱང་འཚམ་འདྲི་དང་ཤིས་བརྗོད་མི་བྱེད། བུ་མོ་ཞིག་སྐྱེས་ཚེ་ཨ་མ་དོགས་མི་བདེ་བ་མ་ཟད། ཕྲུ་གུ་ཐོག་མ་བུ་མོ་ཞིག་སྐྱེས་ཚེ་སྐྱོ་སྣང་དང་། ཕྲུག་གུ་གཉིས་པའང་བུ་མོ་ཞིག་སྐྱེས་ཚེ་བུ་ཞིག་འདོད་པའི་རེ་བའི་འོག་ཧ་སང་པར་བྱེད་ལ། ཕྲུག་གུ་གསུམ་པའང་བུ་མོ་ཞིག་སྐྱེས་ཚེ་ཨ་མ་དེ་ནི། ཉེས་ཅན་ཞིག་དང་འདྲ་བར་གནོང་འགྱོད་བྱེད་པ་རེད།
དེ་ལྟར་མ་གཅིག་པུ་ལ་དཀའ་ངལ་ཡོད་པ་ཙམ་མ་ཡིན་དེ། གསར་དུ་སྐྱེས་བའི་བུ་མོ་འང་རིམ་བཞིན་ཆེར་སོན་ནས་ལོ་ལྔ་ཙམ་ན། སློབ་ལོ་ལོན་ཏེ་མོའི་མིང་བོ་རྣམས་སློབ་གྲྭར་སྐྱོད་སྐབས། ཁོ་མོ་ནི་ཁྱིམ་དུ་སྡོད་དགོས་པ་ཡིན། གང་ལྟར་ལོ་བཅུ་གཉིས་བར་དུ་བུ་མོ་དེ་ལ་ཅུང་འཚོ་བ་སྐྱིད་པོ་ཞིག་ཡོད་པ་ནི། ཁོ་མོ་ཕྱེ་ལེབ་ཞིག་དང་འདྲ་བར་ཁྲོམ་སྲང་གང་སར་གྲོགས་པོ་ཚོ་དང་ལྷན་དུ་རྩེད་འཇོར་རོལ་ཐུབ་པ་རེད། བུ་མོ་ཚོ་ལོ་བཅུ་གསུམ་ལོན་པ་ནས། སྐྱེས་པ་ཞིག་མཉམ་དུ་མེད་པར་ཁྱིམ་ནས་ཕྱིར་ཀྱང་སྐྱོད་མི་ཆོག་པ་ཡིན། ཁོ་མོ་ཚོ་ནི་ཁྱིམ་གྱི་གྱང་བཞིའི་བར་ན་བཀག་བསྐྱིལ་བྱས་ཡོད། དེ་ནས་བཟུང་ཁོ་མོ་ཚོ་ནི་རང་དབང་ཅན་གྱི་གང་ཟག་སྒེར་བ་ཞིག་ག་ལ་ཡིན། ཁོ་མོ་ཚོ་ནི་རང་གི་ཕ་མ་དང་གཅེན་གཅུང་ནང་མི་བཅས་ལ་གུས་བརྩི་ཅན་ཞེས་པ་དེ་ཡིན་དགོས་པ་རེད། གལ་ཏེ་ཁོ་མོ་ཚོ་དེ་དང་རྒྱབ་ཀྱིས་ཕྱོགས་ཚེ་གསོད་ཡང་སྲིད་པ་རེད།
ད་དུང་དབྱིངས་ཡོད་པ་གཅིག་བཤད་ན་གུས་བརྩི་ཅན་ཞེས་པ་དེ་བུ་མོ་ཚོ་གཅིག་པུར་འབྲེལ་བ་ཞིག་མ་ཡིན་ཏེ། དེ་ནི་ནང་མིའི་ཁྲོད་ཀྱི་བུ་ཚོའི་འཚོ་བར་ཡང་ཤུགས་རྐྱེན་ཡོད་པ་ཞིག་ཡིན། ངས་བུ་མོ་སྤུན་བདུན་དང་བུ་གཅིག་ཡོད་པའི་མི་ཚང་ཞིག་ཤེས། བུ་དེ་མཚོ་འབྲེལ་རྒྱལ་ཁབ་ཁག་ལ་སྐྱོད་བཞིན་ཁོ་པའི་ཕ་མ་དང་སྲིང་མོ་རྣམས་ལ་འཚོ་བ་སྒྲུབ་བཞིན་ཡོད། ཁོས་དེ་ལྟར་བྱེད་དོན་ནི་གལ་ཏེ་ཁོའི་སྲིང་མོ་རྣམས་ཀྱིས་ལག་ཤེས་རེ་སྦྱངས་ཏེ་ཁྱིམ་ནས་ཐོན་ཚེ། ཁོ་ཚོའི་འཚོ་བ་བཙལ་ན་ཁ་སྐྱེངས་པོ་ཡོང་གི་རེད་སྙམ་པ་རེད། དེ་ལྟར་གུས་བརྩི་ཅན་ཞེས་བའི་མིང་འོག་ནས་ཁོས་རང་ཉིད་ཀྱི་འཚོ་བའི་སྤྲོ་སྐྱིད་དང་། སྲིང་མོ་རྣམས་ཀྱི་འཚོ་བའི་འགྱུར་ལྡོག་གི་བདེ་སྐྱིད་དེ་བློས་གཏོང་བ་རེད།
ད་དུང་ཕ་རྒྱུད་གཙོ་བའི་སྤྱི་ཚོགས་ཁྲོད་ཀྱི་གནས་ཚུལ་གཞན་ཞིག་ནི་ཁ་ལ་ཉན་པོ་ཞེས་པ་དེ་རེད། སྤྱི་ཚོགས་དེའི་ནང་བུ་མོ་ཞིག་ཡིན་ཚེ་ཧ་ཅང་སྙོམས་ཆུང་དང་ཁ་ལ་ཉན་པོ་ཁུ་སིམ་པོ་ཞིག་དགོས་པ་ཡིན། དེ་ནི་བུ་མོ་བཟང་པོ་ཞིག་ཡིན་པའི་ཚད་གཞི་རེད། བུ་མོ་ནི་ཁ་ཁུ་སིམ་པོ་དང་ཐ་ན་ཁོ་མོ་མོས་པ་མེད་ཀྱང་། ཕ་མ་དང་ཆེ་བས་ཐག་བཅད་པར་ཉན་མཁན་ཞིག་དགོས། གལ་ཏེ་ཁོ་མོ་མི་དགའ་བའི་སྐྱེས་པ་ཞིག་གམ། རྒན་པོ་ཞིག་དང་གཉེན་སྒྲིག་དགོས་བྱུང་ཡང་། དང་དུ་ལེན་དགོས་པ་ཡིན་ཏེ། ཁོ་མོ་མི་ཚེ་ཧྲིལ་པོར་ཁ་ལ་མི་ཉན་པའི་བུ་མོ་ཞེས་འབོད་མི་འདོད་པས་སོ། ཁོ་མོ་ལོ་ན་ཆེས་ཆུང་དུས་ནས་གཉེན་སྒྲིག་དགོས་བྱུང་ཡང་། ཁ་ལ་ཉན་ན་མ་གཏོགས་མོ་ནི། ཁ་ལ་མི་ཉན་མཁན་ཞེས་འདོགས་པར་འགྱུར་ལ། མཐར་ཆགས་སྤྱོད་ཁོ་ནའི་ཆེད་གཉེན་སྒྲིག་མཁན་ཞེས་འབོད་པར་འགྱུར་ཞིང་བུ་མོ་ལས་བུ་མང་དུ་བཙའ་དགོས། འདི་ལྟ་བུའི་མ་ཞིག་གི་གནས་སྟངས་ལས་ལྡོག་སྟེ། ཁོ་མོས་རང་གི་བུ་མོ་དག་ལ་ཁ་ལ་ཉན་པོ་ཞེས་བའི་སློབ་ཚན་གཅིག་པ་བསླབ་དགོས་ལ། བུ་རྣམས་ལ་ཡང་བརྩི་བཀུར་ཅན་ཞེས་བའི་སློབ་ཚན་གཅིག་པ་བསླབ་དགོས་བའི་བསྐྱར་འཁོར་གྱི་སྐྱོ་གནས་འདི་མུ་ནས་མུར་མཐུད་པ་ཡིན།
སྲས་མོ་དང་སྐུ་ཞབས་རྣམ་པ། གལ་ཏེ་ང་ཚོས་བལྟ་སྟངས་འདི་བསྒྱུར་ཐུབ་ན། ཡར་རྒྱས་འགྲོ་བཞིན་པའི་རྒྱལ་ཁབ་ཚོའི་ནང་གི་ཕ་རྒྱུད་གཙོ་བའི་སྤྱི་ཚོགས་ཁྲོད་ཀྱི་མི་རྣམས་ཀྱི་བསམ་བློ་འདི་བསྒྱུར་ཐུབ་ན། ཁྱིམ་ཚང་གི་རྒྱུན་སྲོལ་དང་། སྤྱི་ཚོགས་ཀྱི་རྒྱུན་སྲོལ་འགའ་ཞིག་བསྒྱུར་ཐུབ་ན། འགྲོ་བ་མིའི་གཞི་རྩའི་ཐོབ་ཐང་དང་འགལ་ཞིང་བུད་མེད་ཀྱི་ཐོབ་ཐང་རྡོག་རོལ་གཏོང་བའི་དབྱེ་འབྱེད་ཀྱི་ཁྲིམས་གཞི་འདི་དག་ཁོ་ཚོའི་རྒྱལ་ཁབ་ནང་མཇུག་བསྒྲིལ་ཐུབ་པ་ཡིན་ན་འདི་ལྟ་བུའི་བུད་མེད་འབུམ་ཕྲག་མང་པོའི་སྐྱོ་གནས་དེར་འགྱུར་བ་གཏོང་ཐུབ་པ་ཡིན།
བརྩེ་བའི་གཅེན་གཅུང་རྣམ་པ། དྲང་མོར་བཤད་ན་དང་པོ་མཱ་ལཱ་ལཱ་སྐྱེ་དུས་ང་བྱིས་པ་གསར་དུ་བཙའ་བར་མི་དགའ། ཡིན་ན་ཡང་ཁོ་མོ་བཙས་ཏེ་ངས་ཁོ་མོའི་མིག་མདངས་མཐོང་རྗེས་ང་ལ་འགོག་མེད་ཀྱི་སྤྲོ་བས་བརྟས་བྱུང་། ཁོ་མོ་མ་སྐྱེས་སྔོན་གྱི་དུས་ཡུན་རིང་པོ་ཞིག་ལ་ངས་མོ་ལ་མིང་ཅི་འདོགས་རྒྱུར་བསམ་བློ་བཏང་། ཨཱ་ཧྥི་གྷ་ནི་སི་ཐན་གྱི་རང་བཙན་འཐབ་རྩོད་པ་ཞིག་གི་མིང་གིས་ངའི་ཡིད་དབང་འཕྲོག་སོང་། ཁོ་མོའི་མིང་ལ་མཱ་ལཱ་ལཱ་མཱེ་བཱན་ཌ་ཟེར།
དེར་བརྟེན་ངའི་བུ་མོར་ཁོང་གི་མིང་གི་ཆ་ཤས་ཞིག་བཏགས་པ་ཡིན། ངའི་བུ་མོ་མཱ་ལཱ་ལཱ་སྐྱེས་ནས་ཉིན་འགའི་རྗེས་སུ། ངའི་གཉེན་ཉེ་ཞིག་ང་ཚོའི་ཁྱིམ་དུ་འབྱོར་ཞིང་། ཁོས་ཡོས་སཱ་ཧྥེ་སྟེ་ང་ཚོའི་མི་ཚང་གི་ family_tree མི་རྒྱུད་སྡོང་འགྲེམ་ཅིག་ཁྱེར་ཡོང་འདུག དེ་ནི་སྟབས་ཁེལ་བ་ཞིག་རེད། མི་རྒྱུད་སྡོང་འགྲེམ་དེ་ནི་ལོ་ངོ་སུམ་བརྒྱའི་སྔོན་ཏེ་ང་ཚོའི་མེས་པོ་ཚོར་གཏུག་པ་ཞིག་རེད། ཡིན་ན་ཡང་ངས་མི་རྒྱུད་སྡོང་འགྲེམ་དེར་ཞིབ་ཏུ་བལྟས་ཚེ། ཚང་མ་ཕོའི་མིང་རྐྱང་རྐྱང་རེད། ངས་སྨྱུ་གུ་བཏོན་ཏེ་ངའི་མིང་གི་འོག་ཏུ་འཕྲེད་ཐིག་ཞིག་འཐེན་ནས་མཱ་ལཱ་ལཱ་ཞེས་བྲིས་པ་ཡིན།
མཱ་ལཱ་ལཱ་ལོ་བཞི་དང་ཕྱེད་ལ་སོན་པ་ན་ཁོ་མོ་ངའི་སློབ་གྲྭའི་ནང་སློབ་འཇུག་བྱས་པ་ཡིན། ཁྱེད་ཀྱིས་ང་ལ་བུ་མོ་ཞིག་སློབ་འཇུག་བྱས་པ་འདིར་བརྗོད་དགོས་དོན་ཅི་ཞེས་འདྲི་སྲིད། རེད་ངས་ངེས་པར་དུ་འདི་བརྗོད་པར་རིགས། བུ་མོ་སློབ་འཇུག་བྱེད་པ་ནི་ཁ་ཎ་ཌ་དང་། ཨ་རི་སོགས་ཡར་ཐོན་ཅན་གྱི་རྒྱལ་ཁབ་མང་པོའི་ནང་དེ་ནི་ཕལ་ཆེར་གཏན་ཁེལ་བ་ཞིག་དང་རྒྱུན་ལྡན་ཞིག་རེད། ཡིན་ན་ཡང་ཐབས་སྐྱོ་བའི་རྒྱལ་ཁབ་དག་གི་ནང་དུ་སྟེ། ཕ་རྒྱུད་གཙོ་བའི་སྤྱི་ཚོགས་དང་རིགས་རྒྱུད་ཀྱི་ཁྲོད་དུ་བུ་མོ་ཞིག་གི་མི་ཚེར་མཚོན་ན་དེ་ནི་བྱུང་བ་ཧ་ཅང་ཆེན་པོ་ཞིག་རེད། བུ་མོ་ཞིག་སློབ་གྲྭར་ཐོ་འགོད་བྱས་པ་ནི། ཁོ་མོར་མཚོན་ན་ཧ་ཅང་མཐོང་ཆེན་དང་གཙིགས་འཛིན་བྱས་པ་ཞིག་རེད།
བུ་མོ་ཞིག་ལ་མཚོན་ན་སློབ་འཇུག་བྱས་པ་ནི་ཡུན་རིང་རེ་ཞིང་སྒུག་པའི་རྨི་ལམ་གྱི་ཞིང་དུ་བསྐྱལ་བ་ཡིན་ལ། དེར་ཁོ་མོས་རང་ཉིད་ཀྱི་མ་འོངས་བའི་ཆེད་དུ་རང་ཉིད་ཀྱི་འཇོན་ནུས་སྟོན་ཐུབ་པ་རེད། ང་ལ་སྲིང་མོ་ལྔ་ཡོད། ཡིན་ན་ཡང་ཁོ་མོ་ཚོའི་གྲས་ནས་གཅིག་ཀྱང་སློབ་གྲྭ་འགྲོ་ཐུབ་མེད། ངས་འདི་ལྟར་བཤད་ཚེ་ཁྱེད་རང་རྦད་དེ་ཧ་ལས་འགྲོ་ངེས། བདུན་ཕྲག་གཉིས་ཀྱི་སྔོན་ངས་ཁ་ཎ་ཌའི་མཐོངས་མཆན་འགེང་ཤོག་ལས་ནང་མིའི་སྐོར་སྐོང་སྐབས་ངས་རང་ཉིད་ཀྱི་སྲིང་མོ་འགའ་ཤས་ཀྱི་རུས་མིང་དྲན་གྱི་མི་འདུག
རྒྱུ་མཚན་ནི་ངའི་སྲིང་མོ་དག་གི་མིང་ནི། ཡིག་ཆ་གང་ཡང་རུང་བ་ཞིག་གི་ཐོག་དུ་གཏན་ནས་བཀོད་མྱོང་དང་མཐོང་མྱོང་མེད་པས་རེད། དེར་བརྟེན་དེ་ནི་ངས་རང་ཉིད་ཀྱི་བུ་མོ་གལ་ཆེན་བྱེད་དོན་དེ་ཡིན། ངའི་ཨ་ཕས་རང་ཉིད་ཀྱི་བུ་མོ་ཚོར་སྤྲོད་མ་ཐུབ་པའི་རྒྱུད་རིམ་དེ། ད་ནི་ངའི་ངོས་ནས་ངེས་པར་དུ་བསྒྱུར་དགོས་པར་འདོད།
ངས་རང་ཉིད་ཀྱི་བུ་མོའི་སྤྱང་གྲུང་དང་རིག་སྟོབས་ལ་བསྔགས་བརྗོད་བྱས་པ་ཡིན། ངའི་གྲོགས་པོ་ཚོ་ངེད་ཚང་ལ་ཡོང་སྐབས་ཀྱང་། ངས་རང་གི་བུ་མོ་ང་དང་མཉམ་དུ་འདུག་དུ་བཅུག་པ་ཡིན། ད་དུང་ངས་ཁོ་མོ་ང་དང་མཉམ་དུ་ཚོགས་འདུ་མི་འདྲ་མང་པོར་འགྲོ་བར་བསྐུལ་མ་བྱས་པ་ཡིན། ངས་གལ་ཆེན་པོ་དང་རིན་ཐང་ཡོད་པ་ཚང་མ་ཁོ་མོའི་གཤིས་རྒྱུད་ལ་འཇགས་ཐབས་བྱས་པ་ཡིན། ངས་འདི་ལྟར་རང་ཉིད་ཀྱི་བུ་མོ་གཅིག་པུའི་ཆེད་སྒྲུབ་པ་འང་མིན་ཏེ། ངའི་སློབ་གྲྭའི་ནང་གི་སློབ་ཕྲུག་བུ་བུ་མོ་ཚང་མར་འདི་ལྟར་བྱས་པ་ཡིན། ངས་ཤེས་ཡོན་དེ་རང་དབང་གི་ཆེད་དུ་བཀོལ་བ་ཡིན། ངས་སློབ་མ་བུ་མོ་ཚོར་ཕ་རྒྱུད་གཙོ་བའི་སྤྱི་ཚོགས་ཁྲོད་ཀྱི་ཁ་ལ་ཉན་པོ་ཞེས་པའི་སློབ་ཚན་དེ་སློབ་མི་དགོས་ཚུལ་བསླབས་པ་ཡིན་ལ། ངས་སློབ་མ་བུ་ཚོར་བརྩི་བཀུར་ཅན་ཞེས་པའི་གནས་ལུགས་མེད་པ་དེ་སློབ་མི་དགོས་ཚུལ་བསླབས་པ་ཡིན།
བརྩེ་བའི་མིང་སྲིང་རྣམ་པ། ང་ཚོས་བུད་མེད་ཀྱི་ཐོབ་ཐང་ཇེ་ལེགས་སུ་འགྲོ་ཆེད་དུ་འཐབ་རྩོད་བྱས་པ་ཡིན། ང་ཚོས་སྤྱི་ཚོགས་ཁྲོད་བུད་མེད་ལ་གོ་སྐབས་མང་ནས་མང་དུ་ཡོང་རྒྱུར་འབད་པ་ཡིན། ཡིན་ན་ཡང་ང་ཚོ་དོན་རྐྱེན་གསར་བ་ཞིག་དང་ཕྲད་བྱུང་། དེ་ནི་འགྲོ་བ་མིའི་ཐོབ་དང་འགལ་ཞིང་ལྷག་པར་བུད་མེད་ཀྱི་ཐོབ་ཐང་ལ་འཁུ་བ་ཞིག་རེད། དེ་ནི་ཏ་ལའེ་བྷན་ཚོགས་པ་ཟེར་བ་དེ་རེད། ཁོ་ཚོས་ཆབ་དཔལ་གཉིས་ཀྱིས་མཚོན་པའི་སྤྱི་ཚོགས་ཀྱི་བྱེད་སྒོ་རྣམས་སུ། བུད་མེད་མཉམ་ཞུགས་བྱེད་པར་ཁྱོན་ཡོངས་ནས་བཀག་འགོག་བྱེད་པ་རེད། བུ་མོ་ཚོ་སློབ་གྲྭར་འགྲོ་རྒྱུ་བཀག་འགོག་བྱས་ཤིང་། སློབ་གྲྭ་བརྒྱ་ཕྲག་མང་པོ་རྩ་བརླག་བཏང་། བུད་མེད་ཚོར་གདོང་ཡོལ་གྱོན་རྒྱུར་བཙན་བསྐུལ་བྱས་པ་དང་། ཁྲོམ་དུ་འགྲོ་བ་ཡང་བཀག་འགོག་བྱས། བུ་མོ་རྣམས་གཅར་རྡུང་བཏང་ཞིང་གཞས་པ་དག་བསད། རོལ་དབྱངས་སྒྱུ་རྩལ་བ་དག་ཀྱང་། དགུན་གྱི་ཁུ་བྱུག་གི་ཟླ་རུ་བཏང་། མི་ས་ཡ་མང་པོ་སྡུག་བསྔལ་གྱིས་མནར་བའི་ཁྲོད་རེ་ཟུང་གིས་ཤེས་ཡོན་དང་ཐོབ་ཐང་གླེང་བར་བྱེད། གསོད་ཅིང་རྡུང་བའི་མི་རྣམས་ཀྱིས་མཐའ་ཡོངས་སུ་སྐོར་བའི་དབུས་ནས། རང་ཉིད་ཀྱི་ཐོབ་ཐང་གླེང་བ་ནི། ཅི་འདྲིའི་འཇིཊ་ཡེར་བ་ཞིག་ཡིན་ངེས། དེ་ནི་ངོ་མ་ཆེས་འཇིགས་སུ་རུང་བ་ཞིག་རེད།
མཱ་ལཱ་ལཱ་ལོ་བཅུར་སོན་པ་ན་ཤེས་ཡོན་རང་དབང་གི་ཆེད་དུ་ལངས་བ་རེད། ཁོ་མོས་བྷེ་བྷེ་སི་པོད་ཁུག་ནང་ཉིན་ཐོ་བྲིས་པ་དང་། ནེའུ་ཡོག་དུས་བབ་ཁག་ཏུ་རྩོམ་འགོད་རྒྱུ་དང་དུ་བླངས། ཁོ་མོས་སྡིངས་ཆ་ཐོབ་ཚད་ཚང་མ་ནས་སྐད་ཆ་བཤད་པས། ཁོ་མོའི་འབོད་སྒྲར་སྟོབས་ཤུགས་ཀུན་ནས་རྒྱས་ཤིང་། འཛམ་གླིང་གི་ཕྱོགས་ཡོངས་སུ་གྲགས་པ་རེད། ཐྲ་ལའེ་བྷན་གྱིས་ཁོ་མོའི་ལས་འགུལ་ལ་བཟོད་སྲན་མི་ཐུབ་རྐྱེན་ཡང་། དེ་ཁོ་ན་ལས་མ་འདས། ཉིས་སྟོང་བཅུ་གཉིས་ལོའི་ཟླ་བཅུ་བའི་ཚེས་དགུར་ཁོ་མོའི་མགོར་མེ་མདའ་བརྒྱབས་པ་རེད།
དེ་ནི་ང་དང་ངའི་ནང་མིར་མཚོན་ན་ཆེས་མི་ལེགས་པའི་ཉིན་མོ་ཞིག་སྟེ་འཇིག་རྟེན་ཧྲིལ་བོ་མུན་ནག་གི་གོང་བུར་གྱུར་སོང་། ངའི་བུ་མོ་ཤི་གསོན་གཉིས་ཀྱི་མཚམས་སུ་ལུས་སྐབས། ངས‘‘ངེད་གཉིས་ཀྱི་བུ་མོར་བྱུང་བའི་དོན་རྐྱེན་དེར་ང་ལ་ལེ་གདའ་བྱ་འོས་སམ”ཞེས་ངས་ཆུང་མའི་རྣ་བར་ཤུབ་བུར་དྲིས་ཚེ། ཁོ་མོས་མགྱོགས་མྱུར་ངང་‘‘ཁྱེད་ཀྱིས་རང་ཉིད་ལ་ལེ་གདའ་གཏན་ནས་མ་བྱེད་རོགས། ཁྱེད་ཀྱིས་མི་ཚེའི་ཉེན་ཁར་མ་འཛེམས་པར་ཐོབ་ཐང་དང་། དྲང་བདེན། ཞི་བདེ། ཤེས་ཡོན་བཅས་ཀྱི་ཆེད་དུ་ལངས་བར་བུ་མོས་མིག་དཔེ་བལྟས་པ་རེད། ཁྱེད་རང་གཉིས་ཀྱི་ལམ་ཀ་དེ་མ་ནོར་བ་ཞིག་རེད། དཀོན་མཆོག་གིས་ཁྱེད་གཉིས་ལ་མགོན་སྐྱབས་མཛད་ངེས་རེད་ཟེར།” ཚིག་འབྲུ་འདི་དག་ང་ལ་མཚོན་ན་ཧ་ཅང་རྩ་ཆེ།
དེ་ནས་བཟུང་ངས་དྲི་བ་འདི་བསྐྱར་དུ་གཏན་ནས་མ་དྲིས། མཱ་ལཱ་ལཱ་ཡི་གདོང་གི་རྩྭ་བཅད་འདུག་པས། ཁོ་མོ་སྨན་ཁང་དུ་སྡོད་སྐབས་ན་ཟུག་དང་མགོ་གཟེར་དྲག་པོ་སྐྱེས། ངའི་ཆུང་མའི་བཞིན་རས་ནག་རོག་གེར་གྱུར་ན་ཡང་། ངའི་བུ་མོས་ནམ་ཡང་སྡུག་སྐད་མ་བཏོན། ད་དུང་ཁོ་མོས་བཤད་རྒྱུར་ང་ལ་སྐྱོན་མི་འདུག ངའི་ཚོར་བ་མེད་པའི་བཞིན་གྱི་འཛུམ་མདངས་འཁྱོག་པོ་ལས་ང་རང་འགྲིག་འགྲོ་ཀི་རེད་ཐུགས་ཁྲལ་མ་གནང་རོགས་ཟེར། ཁོ་མོ་ནི་ངེད་ཀྱི་སེམས་གསོ་ཡིན། ཁོ་མོས་ངེད་ཅག་བག་ཕེབས་སུ་བཅུག་བྱུང་།
བརྩེ་བའི་མིང་སྲིང་རྣམ་པ། ང་ཚོས་ཁོ་མོ་ལས་ཆེས་ཆེ་བའི་དཀའ་ཁག་ལ་གདོང་ལེན་བྱེད་སྟངས་ཤེས་བྱུང་། མཱ་ལཱ་ལཱ་ནི། བུད་མེད་དང་བྱིས་པའི་ཐོབ་ཐང་གི་མཚོན་དཔེ་ཞིག་ཡིན་པ་ལས་གཞན། ཁོ་མོ་ནི་ལོ་ན་བཅུ་དྲུག་ཅན་གྱི་བུ་མོ་ཞིག་དང་གཅིག་མཚུངས་ཡིན་ཏེ། ཁོ་མོས་ནང་སྦྱོང་བྲིས་མ་ཚར་ན་ངུ་བ་དང་། ཁོ་མོས་མིང་པོ་ཚོར་ཁ་རྩོད་རྒྱག་པ་རེད། མོས་དེ་ལྟར་བྱས་པར་ང་ཧ་ཅང་དགའ།
མི་ཚོས་ང་ལ་ཁྱེད་ཀྱིས་འདི་ལྟར་མཱ་ལཱ་ལཱ་ཧ་ཅང་འབུར་དུ་ཐོན་པ་ཞིག་དང་། བློ་སྤོབས་ཅན་ཞིག བཤད་ཕོད་པ་དང་། སྒྲུབ་ཕོད་པོ་ཞིག་ཡོང་བའི་མཛུབ་སྟོན་ཅི་ཞིག་བྱས་པ་ཡིན་ཟེར། ངས་ཁོ་ཚོར་ཁྱོད་ཚོས་ངས་ཅི་ཞིག་བྱས་པ་མ་འདྲི། ངས་ཅི་ཞིག་མ་བྱས་པ་ཕྲིས་དང་ཞེས་བཤད་པ་ཡིན། ངས་ནི་ཁོ་མོའི་གཤོག་པ་དག་མ་གཏུབ་པ་ཁོ་ནའོ།།
རྩོམ་ཡོང་ཁུངས། ཤིས་ཚང་འཇམ་དབྱངས་བསོད་ནམས་ཀྱི་ངོ་དེབ།


text:
ཨ་རྡོ་ནུས་སུ་ལ་བཅར་འདྲི་བྱས་པ། སྔ་དུམ།
ཞགས་ཐག་གིས་བསྒྱུར།
གསར་འགོད་པ: “ཐོག་མའི་སྙན་ངག”གི་ཆེས་མཇུག་གི་ཚིག་རྐང་འགའ་རུ་འདི་འདྲ་ཞིག་བྲིས་འདུག་སྟེ“ཁྱོད་ཀྱིས་ཆེས་མཛེས་པ་ནི བར་ཁྱད་དབྱེ་རྒྱུ་ཡོད་པ་དེ་ཡིན ལྷིང་འཇགས་དང་སྐད་ཆ་གཉིས་སུ་དབྱེ་ཆོག་པ་དེ་ཡིན”སྙན་ངག་ནང་གི་“ཁྱོད་”ནི་སྙན་ངག་ཡིན་ནམ་སྙན་ངག་པ་ཡིན།
ཨ་རྡོ་ནུས་སུ: སྙན་ངག་པ་ཡིན། མི་ཡིན་ཞེས་བཤད་ཀྱང་ཆོག
གསར་འགོད་པ: ཚད་ངེས་ཅན་ཞིག་གི་སྟེངསྙན་ངག་གིས་སྐད་ཆ་མཚོན་ཐུབ། ཡིན་ཡང་དེའི་བརྒྱབ་དུ་ཡང་ཕོན་ཆེ་བའི་ལྷིང་འཇག ས་ཤིག་ཡོད། ཁྱོད་ཀྱིས་སྙན་ངག་དེ་ལྷིང་འཇགས་དང་སྐད་ཆ་ལས་གང་ཞིག་ཤས་ཆེ་བར་འདོད།
ཨ་རྡོ་ནུས་སུ: ཁྱོད་ཀྱིས་བཤད་པར་གནས་ལུགས་འདུག སྙན་ངག་ནི་སྐད་ཆ་ཁོ་ན་ཙམ་མ་ཡིན་པར་ལྷིང་འཇགས་ཀྱི་སྐབས་ཤིག་ཀྱང་ཡོད། ཡང་གཅིག་བཤད་ན། གལ་སྲིད་སྙན་ངག་ནི་སྐད་ཆ་ཡིན་ཚེ། དེའི་རིགས་ཀྱི་སྐད་ཆ་ནི་ཁ་ནང་ཁོ་ན་ནས་བཤད་པ་མ་ཡིན་པར་རྣམ་ཤེས་ཀྱི་སྐད་ཆ་དང་ལུས་ཕུང་། དབང་པོ་སོགས་ཀྱིས་མཚོན་པར་འདོད་པའི་སྐད་ཆ་ཞིག་ཀྱང་ཡིན། འདིའི་རིགས་ཀྱི་སྐད་ཆ་ནི་ལྷིང་འཇགས་དང་ལྷག་ཏུ་ཐག་ཉེ། ཁྱོད་ཀྱིས་གོ་མི་སྲིད། འོན་ཏེ་སྙན་ངག་གིས་མཚོན་ཐུབ། དེ་ལས་ཀྱང་གཏིང་ཟབ་པའི་མཚད་ཉིད་ཅིག་གི་ཐོག་ནས་བཤད་ན། ལྷིང་འཇགས་དང་སྐད་ཆའི་བར་དུ་ཁྱད་པར་ཅི་ཡང་གནས་མེད། རྒྱུ་མཚན་སྐད་ཆ་ནི་ལྷིང་འཇགས་ཀྱི་སྒྲ་གདངས་སོ།།
གསར་འགོད་པ: ཁྱོད་ཀྱིས་དུས་རྒྱུན་སྙན་ངག་གི་ནང་དུ་མཚད་ཉིད་ཅེས་པའི་ཚིག་འདི་བཀོལ་ཀྱིན་འདུག ལྷག་ཏུ་མང་ཆེ་བར་ཁ་བྱང་ནང་འགོད་ཀྱིན་འདུག དཔེར་ན། “མཚན་ཉིད་ཀྱི་གླུ”“སྙིང་བོའི་ཚལ་གྱི་འགྲུལ་སྟོན”ལ་སོགས་པ། མཚན་ཉིད་ནི་ངེས་པར་དུ་མཁོ་བ་ཞིག་ཡིན་ནམ།
ཨ་རྡོ་ནུས་སུ: མི་རེ་འགས་བསམ་པར་སྙན་ངག་ལ་མཚན་ཉིད་མེད་པ་དང་ད་དུང་མི་རེ་འགས་བསམ་པར་འཇིག་རྟེན་ལ་མཚན་ཉིད་མེད་པ། ཚུལ་འཆལ་ཁོ་ནར་བཟུང་འདུག འོན་ཏེ་ངས་བསམ་པར་མི་དང་བྱ་དངོས་གཞན་པ་མི་འདྲ་བར་འདོད། མིས་རང་ཉིད་ཀྱི་ལོ་རྒྱུས་འབྲི་དགོས། མིས་མཚན་ཉིད་འཚོལ་ཞིབ་བྱེད་དགོས། ཕལ་ཆེར་ཁོས་མཚན་ཉིད་ཟེར་བ་ཞིག་ཨེ་རྙེད་མི་ཤེས། འོན་ཀྱང་འཚོལ་ཞིབ་ཀྱི་གོ་རིམ་དེ་མི་ལ་མཚོན་ན་ཧ་ཅང་གལ་ཆེ་བ་ཞིག་རེད། དེ་བས་མཚན་ཉིད་འཚོལ་བ་ནི་སྙན་ངག་ལ་མཚོན་ནའང་ཧ་ཅང་གལ་ཆེའོ།། མཚན་ཉིད་ཀྱི་འཚོལ་ཞིབ་ལ་མཚོན་ན། རང་དབང་འཚོལ་སྙེག་གི་བསམ་བློ་བ་ཞིག་དང་དད་མོས་པ་གཉིས་སུ་ཁྱད་པར་ཕྱེས་ཆོག དད་མོས་པར་མཚོན་ནས་བཤད་ན། ཆོས་ལུགས་དད་མོས་པ་ཡིན་ནའང་ཆོག་ཡང་ན་མི་ཞིག་གིས་འདུ་ཤེས་འཛིན་སྟངས་ལ་ཡིད་རྟོན་བྱེད་མཁན་ཞིག་ཡིན་ནའང་ཆོག མཚན་ཉིད་ཟེར་བ་ནི་ཡར་སྔོན་ནས་གྲུབ་ཚར་ཟིན། དེའི་མཚན་ཉིད་ཟེར་བ་ཞིག་འཚོལ་ཞིབ་བྱེད་མི་དགོས། འོན་ཏེ་རང་དབང་འཚོལ་སྙེག་བྱེད་པའི་བསམ་བློ་བ་དང་སྙན་ངག་པ་ཞིག་ལ་མཚོན་ནས་བཤད་ན་ཡར་སྔོན་ནས་གྲུབ་ཚར་བའི་མཚན་ཉིད་ཟེར་བ་ཞིག་མེད། ཁོའི་ངེས་པར་དུ་མཚན་ཉིད་འཚོལ་ཞིབ་བྱེད་དགོས། ངས་བལྟས་ནས་ཡོང་ན། མིའི་ཆེས་གལ་ཆེ་བའི་ནུས་ཤུགས་དང་ཆེས་མ་གཞིའི་ནུས་པ་ནི་ཁོས་འདྲི་ཐུབ་པའི་དྲི་བ་ལས་མངོན་ཐུབ་པ་མ་གཏོགས་དྲིས་ལན་སྤྲད་ཐུབ་པ་དེ་མ་རེད། འཇིག་རྟེན་གྱི་བྱ་དངོས་ཡོད་དོ་ཅོག་ལས་མི་ཁོ་ནར་དྲི་བ་འདོན་ཐུབ་པའི་ནུས་པ་ཡོད།
གསར་འགོད་པ: དེ་བས་ཁྱོད་ཀྱིས་དུས་རྒྱུན་མཚན་ཉིད་འདི་དག་གབ་བསྡུས་དང་ཡིད་བརྙན་ནང་ཚུད་དུ་བཅུག་འདུག
ཨ་རྡོ་ནུས་སུ: སྙན་ངག་པ་ཞིག་ཡིན་པའི་ངོས་ཐད་ནས་ངས་མཚོན་པར་འདོད་པའི་བསམ་བློ་དང་མཚན་ཉིད་འདི་དག་ལ་འགོད་ཀྱིན་པའི་ཐབས་ཤེས་ནི་སྙན་ངག་གི་སྨྲ་བརྗོད་ཡིན། མི་རེ་འགས་བསམ་པར་ཆེས་ལས་མ་བཟང་བ་ཞིག་ནི་སྐད་ཆའི་སྙན་ངག་པའི་མཚོན་པར་འདོད་པ་དག་མཚོན་ཐབས་བྲལ་བ་ཞིག་ལ་ངོས་བཟུང་འདུག འོན་ཏེ་ངས་བསམ་ན་དེ་ནི་ཏག་ཏག་སྙན་ངག་པའི་ཆེས་ལས་བཟང་ཤོས་དེ་རེད། དངོས་ཡོད་ཀྱི་སྐད་ཆའི་མཚོན་འདོད་པ་དག་ཡག་པོར་མཚོན་མ་ཐུབ་པས་ཁོས་ངེས་པར་དུ་གབ་བསྡུས་དང་ཡིད་བརྙན་ལ་བརྟེན་དགོས། གབ་བསྡུས་དང་ཡིད་བརྙན་གང་དེས་སྙན་ངག་དང་སྐད་ཆ་དེ་ལས་རྒྱ་ཆེ་བ་དང་དེ་ལས་གཏིང་ཟབ་པའི་བར་སྟོང་ཞིག་སྤྲོད་ཐུབ། སྙན་ངག་ནི་དྲིས་ལན་ཞིག་མ་ཡིན་པར་དྲི་བ་ཞིག་ཡིན། ཁོའི་མཚོན་པ་ཡོད་ཚད་འགྲམ་ངོགས་མ་ཡིན་པར་རྦ་རླབས་ཡིན། ཀློག་པ་པོ་རྦ་རླབས་འདིའི་ངོགས་སུ་འཚང་ནས་རང་ཉིད་ཀྱིས་དྲིས་ལན་འཚོལ་དགོས། མི་རེ་འགའ་ཞིག་གིས་དེང་རབས་སྙན་ངག་ལ་སྐྱོན་བརྗོད་མང་པོ་བྱེད་ཀྱིན་འདུག ངས་བལྟས་ནས་ཡོང་ན་མི་འདི་དག་གི་ནང་སེམས་སུ་མཚན་ཉིད་དང་འཚོལ་ཞིབ་ཀྱི་སེམས་ཁྲལ་ཞིག་མེད་པར་དྲིས་ལན་གྱི་སེམས་ཁྲལ་ཞིག་གི་ནང་དུ་གནས་འདུག དྲིས་ལན་ཁོ་ན་ཐོབ་པར་འཁྲེང་འདུག ང་ལ་མཚོན་ནས་བཤད་ན། དངོས་དོན་གྱི་རིན་ཐང་ཡོད་པའི་སྙན་ངག་ནི་ཀློག་པ་པོའི་ཀློག་ཚར་བའི་རྗེས་སུ་བྱ་དངོས་ཡོད་ཚད་ལས་བརྒལ་ཏེ་སེམས་ཁྲལ་དང་སེམས་བཏང་སྙོམས་སུ་གནས་ཐབས་མེད་པའི་ཚོར་བ་སྟེར་ཐུབ་པ་དེ་རེད།
གསར་འགོད་པ: ཁྱོད་རང་དེ་ལས་ཀྱང་མིང་འདོགས་པ་པོ་ཞིག་ཏུ་འགྱུར་འདོད་དམ་འགྲེལ་བ་བོ་ཞིག་ཏུ་འགྱུར་འདོད།
ཨ་རྡོ་ནུས་སུ: ང་ལ་མཚོན་ནས་བཤད་ན་ཆེས་གཙོ་བོ་ནི་འཇིག་རྟེན་གསལ་འགྲེལ་བྱེད་པ་མིན་པར་འཇིག་རྟེན་བསྐྱར་བཞེངས་བྱེད་རྒྱུ་དེ་ཡིན།
གསར་འགོད་པ: སྙན་ངག་ལ་བསམ་བློ་ཕན་ཆད་ནས་ད་དུང་བརྩེ་དུང་ཡང་ཡོད། དཔེར་ན། བདེ་སྐྱིད། སྡུག་བསྔལ། ཁོང་ཁྲོ་ལ་སོགས་པ། གལ་ཏེ་བརྩེ་དུང་རིགས་གཅིག་འདེམས་དགོས་ཚེ། ཁྱོད་ཀྱིས་གང་བདམས་ཚེ་ད་གཟོད་རང་གི་སྙན་ངག་མངོན་ཐུབ།
ཨ་རྡོ་ནུས་སུ: སྙན་ངག་མི་འདྲ་བ་རེར་བརྩེ་དུང་མི་འདྲ་བ་རེ་མངོན་ཡོད། འོན་ཏེ། གལ་སྲིད་ངས་སྙན་ངག་ཡོད་དོ་ཅོག་བརྩེ་དུང་རིགས་ཤིག་གིས་མངོན་མཚོན་བྱེད་དགོས་ཚེ་ང་རང་ཆེས་མཚོན་ཐུབ་པ་ནི་ཁོང་ཁྲོ་ཡིན། ཁྲོང་ཁྲོ་དེའི་རྐྱེན་པས་འཛམ་གླིང་བསྐྱར་འཛུགས་བྱེད་འདོད་ཀྱི་རེ་འདུན་ཞིག་སྐྱེས་བྱུང་། སྙན་ངག་པ་རེ་འགས་ནན་བསྐུལ་གྱིས་འཇིག་རྟེན་དང་བསྟུན་པ། འཇིག་རྟེན་དང་མཐུན་ཐབས་བྱེད་དགོས་ཟེར་གྱིན་འདུག ངས་བྱ་ལས་དེ་རིགས་ལ་ངོ་རྒོལ་བྱེད་ཀྱིན་ཡོད། སྙན་ངག་པ་གནས་དགོས་པའི་རིན་ཐང་ནི་འཛམ་གླིང་གི་ངོ་བོ་བཅོས་སྒྱུར་བྱེད་རྒྱུ་དང་འཛམ་གླིང་གི་མིའི་གཉུག་གཤིས་དང་མི་མཐུན་པ་མིའི་གནས་ལུགས་དང་མི་མཐུན་པ་དག་བཅོས་སྒྱུར་བྱེད་རྒྱུ་དེ་ཡིན།
གསར་འགོད་པ: དེའི་རྐྱེན་པས་ཁྱོད་ཀྱི་སྙན་ངག་ནང་ངོ་ལོག་གྱི་སྙིང་སྟོབས་ཤིག་མངོན་འདུག འདི་ལྟ་བུའི་ངོ་ལོག་ནི་དེང་རབས་ཅན་ནས་ཡོང་བ་ཨེ་ཡིན།
ཨ་རྡོ་ནུས་སུ: འདི་དེང་རབས་ཅན་དང་འབྲེལ་བ་མེད། ངོ་ལོག་ནི་མིའི་སྙིང་སྟོབས་རིགས་ཤིག་ཡིན། གནའ་རབས་ལ་ཡང་ངོ་ལོག་པའི་སྙན་ངག་པ་དང་སྙན་ངག་མང་པོ་ཡོད། འདི་ལྟ་བུའི་ངོ་ལོག་ནི་གཙོ་བོ་འཇིག་རྟེན་གྱི་དངོས་ཡོད་དང་འབྲེལ་བ་ཡོད། དེའི་རྒྱུ་མཚན་འཇིག་རྟེན་གྱི་དངོས་ཡོད་ལ་ཡིད་མ་འཚིམ་པས་ངོ་ལོག་པའི་བསམ་པ་འདི་སྐྱེས་པ་རེད། དེང་སྐབས་དེང་རབས་ཅན་གྱིས་དེ་ལས་ལྡོག་སྟེ་མི་ལ་འཇིག་རྟེན་དང་མཐུན་ཐབས་བྱེད་པ་ཞིག་ཁྲིད་ཡོང་གིན་འདུག འདི་ལྟ་བུའི་དེང་རབས་ཅན་ལ་སྙིང་བོ་ཅི་ཡང་མི་འདུག དེ་བས་དེ་རིང་ངས་དེང་རབས་ཅན་ལ་ཡང་ཁོང་ཁྲོའི་ཉམས་འགྱུར་ཞིག་སྟོན་དགོས།༼བགད༽
གསར་འགོད་པ། འོན་ཏེ་ཇི་ལྟར་བཤད་ཀྱང་དེང་རབས་སྙན་ངག་དེང་རབས་ཀྱི་རྩ་བའི་ནང་ཟུག་འདུག ཁྱོད་ཀྱི་ཇི་ལྟ་བུ་ཞིག་ལ་དེང་རབས་སྙན་ངག་ཏུ་འདོད་ཡོད།
ཨ་རྡོ་ནུས་སུ། རམ་བྷོག་ལ་སྐད་ཆ་མིང་དུ་གྲགས་པ་ཞིག་ཡོད༼ང་ཚོ་དེང་རབས་པ་རྣལ་མ་ཞིག་ལ་འགྱུར་དགོས༽ངས་སྐད་ཆ་འདི་བསྒྱུར་ནས་༼ང་ཚོ་སྙན་ངག་པ་རྣལ་མ་ཞིག་ལ་འགྱུར་དགོས༽རྒྱུ་མཚན་སྙན་ངག་པར་མ་གཞི་ནས་དེང་རབས་ཀྱི་རྣམ་པ་ཞིག་གནས་ཡོད། གནའ་རབས་དང་དེང་རབས་ཟེར་བ་དེ་དུས་ཚོད་ཀྱི་མཚན་ཉིད་ཅིག་རེད། རིན་ཐང་ཡོད་པའི་སྙན་ངག་པ་ཆེན་པོ་དག་དུས་རབས་ལས་བརྒལ་ཐུབ། ཁོ་ནི་གནའ་རབས་ཡིན་ན་ཆོག་ལ་དེང་རབས་ཀྱི་ཡིན་ན་ཆོག དུས་ཚོད་ཀྱི་བར་ཐག་གིས་ཚོད་འཛིན་བྱེད་མི་ཐུབ། སྙན་ངག་དང་དེང་རབས་ཅན་གཉིས་ཀྱི་ཚང་མ་གཅིག་པ་མིན། རྒྱུ་མཚན་དེང་རབས་ཅན་མངོན་པའི་བྱ་དངོས་འགའ་རེ་དེ་རིང་བལྟས་ཡོང་ན་ཡང་འདང་རྒྱག་རིན་དང་དོགས་སློང་བྱེད་རིན་ཡོད་པ་ཞིག་རེད། སྙན་ངག་དེང་རབས་ཅན་ལས་མཐོ་ན་འགྲིག དེང་རབས་ཅན་ཟེར་བ་དེ་དང་དེང་རབས་སྔོན་མ། དེང་རབས་ཕྱི་མ། ཚང་མ་རྣམ་པ་ཙམ་རེད། འོན་ཏེ་སྙན་ངག་ནི་ངོ་བོ་ཡིན། གནའ་དེང་གང་ཡིན་ཡང་དངོས་དོན་གྱི་རིན་ཐང་ཡོད་པའི་སྒྱུ་རྩལ་གསར་གཏོད་ཡོད་ཚད་ལ་དེང་རབས་ཅན་གྱི་རྣམ་པ་ཞིག་ཡོད་འདུག འོན་ཏེ། དེང་རབས་ཀྱི་བྱ་དངོས་ཚང་མར་རིན་ཐང་འདུག་ཅེས་བཤད་ན་མི་འགྲིག་གི
ཡོང་ཁུངས་བོད་ནང་གི་དྲ་བ།


text:
གཡུང་དྲུང་བོན་གྱི་བསྟན་པའི་གསལ་བྱེད་༧སྐྱབས་རྗེ་སྨན་རིའི་མཁན་སློབ་རྣམ་གཉིས་ཀྱི་དགོངས་པ་གཞིར་བཟུང་འོག་ནས་བོན་གྱི་གདན་ས་ཆེན་པོ་༧དཔལ་གཤེན་བསྟན་སྨན་རིའི་གླིང་གི་གཙུག་ལག་ཁང་དུ་བྱ་འཕུར་བླ་མ་དགེ་བཤེས་ལྷུན་གྲུབ་རྒྱ་མཚོ་མཆོག་བྱ་འཕུར་བླ་རབས་ ༥༤ པ་དང་། བྱ་འཕུར་བླ་མ་ཀུན་བཟང་རྒྱལ་མཚན་མཆོག་བྱ་འཕུར་བླ་རབས་ ༥༢ པ་རུ་བོད་ས་ཁྱི་ལོའི་ཟླ་བ་ ༡ པོའི་ཚེས་ ༡༡ དང་ ༡༢ ཉིན་གདན་སའི་བསླབ་པ་གོང་འོག་གི་སྒྲིག་རིམ་ཇི་ལྟར་ཁྲི་བཞེངས་མངའ་གསོལ་དང་དད་ལྡན་སེར་སྐྱ་མི་མང་ཡོངས་ནས་མནྡལ་སྐུ་གསུང་ཐུགས་རྟེན་སོགས་འདེགས་འབུལ་ཞུས། རྩོམ་ཡིག་འདིའི་འཕྲོ་ཀློག » »
808 total views, 5 views today
ཉི་ཟླའི་འོད་ཀྱིས་འདིར་སྣང་དཔལ་ཡོན་ཀུན། །མ་ལུས་ཡོངས་སུ་གསལ་བ་ཇི་བཞིན་དུ། །དོན་གཉེར་སྐྱེས་བུས་དཀའ་གནད་དུ་མས་དོན། །གྲུབ་པའི་ལེགས་བཤད་སྣང་བ་འདི་རུ་རྒྱས། །ཕྱོགས་བཞི་ཉི་ཟླའི་འོད་སྣང་རྒྱས་པ་དེས། །ཆུ་སྐྱེས་པད་མའི་འདབ་སྟོང་གྲོལ་བ་བཞིན། །གསང་གསུམ་དོན་གྱི་གནད་གསལ་འོད་ཞགས་འདིས། །གཉིས་དོན་གྲུབ་པའི་ཀུན་ད་གསར་དུ་བཞད། །ཅེས་བསྟོད་ཚིག་མེ་ཏོག་འཕྲེང་བས་མདུན་ནས་ལེགས་པར་བསུས་ཏེ་སྐབས་ཀྱི་གླེང་བར་བྱ་བ་ནི། རྩོམ་ཡིག་འདིའི་འཕྲོ་ཀློག » »
1,032 total views, 5 views today
རྒྱལ་གཤེན་ཡ་ངལ་གྱི་གདུང་ལས་བྱོན་པའི་སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་གི་མཛད་རྣམ་རགས་བསྡུས།
(སྨན་རིའི་དཔོན་སློབ་རིན་པོ་ཆེའི་ཐུགས་འགན་བཞེས་ནས་མི་ལོ་ཉི་ཤུ་རྩ་ལྔ་འཁོར་བར་བཀྲ་ཤིས་བདེ་ལེགས་ཞུ།) རྩོམ་ཡིག་འདིའི་འཕྲོ་ཀློག » »
1,794 total views, 3 views today
མཁས་གྲུབ་གཉིས་ལྡན་གྱི་དམ་པའི་སྐྱེས་བུ་ཆེན་པོ་མདོ་སྨད་རྟོགས་ལྡན་དགོན་གྱི་ཁྲི་རིན་པོ་ཆེའི་འཇམ་དབྱངས་མཁྱེན་རབ་རྒྱ་མཚོ་མཆོག་ནི་ཕྱི་ལོ་(༡༩༣༣)ལོའི་ཟླ་བ་(༠༥)ཚེས་(༡༣)བོད་རབ་བྱུང་བཅུ་དྲུག་པའི་མེ་མོ་བྱ་ཡི་ལོའི་ཟླ་(༤)ཚེས་(༡༡)ལེགས་པ་བརྒྱད་འཛོམ་ཞེས་རྟེན་འབྲེལ་ཕུན་སུམ་ཚོགས་པའི་ཉིན་མོར་ངོ་མཚར་བའི་མཚན་ལྟས་བཟང་བོ་དང་བཅས་སྐུ་འཁྲུངས་ཤིང་འགྲོ་དོན་ཡོངས་སུ་གྲུབ་མཐར་ཕྱི་ལོ་(༢༠༡༦)ལོའི་ཟླ་བ་(༠༩)ཚེས་(༢༤)ཉིན་མི་རྟག་ཚུལ་བསྟན་དགོངས་པ་བོན་དབྱིངས་སུ་བསྡུས་སོ། ། རྩོམ་ཡིག་འདིའི་འཕྲོ་ཀློག » »
1,704 total views, 1 views today
ཕྱི་ལོ་༢༠༡༦ཟླ་བ་དང་པོའི་ཚེས་༢༤སྟེ་བོད་མེ་སྤྲེལ་ལོའི་ཟླ་བ་དང་པོའི་ཚེས་བཅུ་བདུན་ཉིན་༧དཔལ་གཤེན་བསྟན་སྨན་རིའི་གླིང་དུ་དགེ་བཤེས་བཟོད་པ་རྒྱ་མཚོ་མཆོག་ཁྲི་བཞེངས་མཛད་ཡོད་པ།
དེ་ཡང་སོག་གཡུང་དྲུང་རིན་ཆེན་གླིང་གི་ཡུལ་གྱི་ལྷ་འབངས་རྣམས་ཀྱིས་༧སྐྱབས་རྗེ་༧རྒྱལ་བ་སྨན་རིའི་མཁན་སློབ་གཉིས་དང་དཔལ་ལྡན་སྨན་རིའི་བླ་སྤྱི་བཅས་ལ་སྙན་གསེང་དགོངས་འཁྲོལ་ཞུས་དོན་བཞིན། གྲྭ་ས་ཆེན་པོའི་ལམ་སྲོལ་བཞིན་གོང་ཟླའི་བོད་ཚེས་བཅུ་བདུན་ཉིན་གྱི་ཞོགས་པའི་ཕྱག་ཚོད་བཅུ་པའི་སྟེང་༧དཔལ་གཤེན་བསྟན་སྨན་རིའི་གྲྭ་ཚང་གི་གོ་སྒྲིག་འོག་སྤོས་འདྲེན་དང་དུང་རྒྱ་གླིང་པ་བཅས་ཀྱིས་བསུ་མ་ཞུས་ཏེ་སྨན་རིའི་གཙུག་ལག་ཁང་དུ་གདན་ཞུས་ཀྱིས་གཅན་ལྔས་བཏེགས་པའི་ཁྲི་ལ་བཞུགས་གསོལ་མཛད། རྩོམ་ཡིག་འདིའི་འཕྲོ་ཀློག » »
2,155 total views, 3 views today
ཕྱི་ལོ་༢༠༡༥ཟླ་བ་༡༠ཚེས་༨ཉིན་སྨན་རིའི་གླིང་གི་གཡུང་དྲུང་བོན་གྱི་བཤད་སྒྲུབ་འདུས་སྡེའི་སྐབས་སོ་དྲུག་པའི་རྒྱུན་ལས་ནས་གོ་སྒྲིག་འོག་སྨན་རིའི་གཡུང་དྲུང་བོན་གྱི་དཔེ་མཛོད་ཁང་ཆེན་མོའི་ཚོགས་ཁང་དུ་བཤད་སྒྲུབ་སློབ་གཉེར་པ་རྣམས་ལ་ཨ་རིར་གནས་བཞུགས་ལིག་མི་རྐྱའི་སློབ་གཉེར་ཁང་གི་དབུ་འཛིན་དགེ་བཤེས་བསྟན་འཛིན་དབང་རྒྱལ་རིན་པོ་ཆེ་ལགས་ནས་རང་གི་མི་ཚེའི་ཉམ་མྱོང་དང་འབྲེལ་བའི་ལམ་སྟོན་བཀའ་སློབ་ཟབ་རྒྱས་གནང་བ། རྩོམ་ཡིག་འདིའི་འཕྲོ་ཀློག » »
1,690 total views, 1 views today
ཕྱི་ལོ་༢༠༡༥ཟླ་བ་དང་པོའི་ཚེས་༢༨སྟེ་བོད་ཤིང་རྟ་ལོའི་ཟླ་བ་བཅུ་གཉིས་པའི་ཚེས་དགུ་ཉིན་༧དཔལ་གཤེན་བསྟན་སྨན་རིའི་གླིང་དུ་དོལ་པོ་བྱི་གཅེར་བཀྲ་ཤིས་རྣམ་རྒྱལ་དགོན་པའི་དགོན་བདག་བླ་མ་ཆོས་འཁོར་ཚང་དགེ་བཤེས་ཉི་མ་འོད་ཟེར་ཁྲི་བཞེངས་མཛད་ཡོད་པ།
དེ་ཡང་དོལ་པོ་བྱི་གཅེར་བཀྲ་པའི་ཡུལ་གྱི་ལྷ་འབངས་རྣམས་ཀྱིས་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་རིན་པོ་ཆེ་ལ་སྙན་གསེང་ཞུས་དོན་བཞིན། རྩོམ་ཡིག་འདིའི་འཕྲོ་ཀློག » »
3,263 total views, 1 views today
སྨོན་རྒྱལ་ཀུན་གྲོལ་ལྷ་སྲས་མི་ཕམ་རྣམ་རྒྱལ་ཚོགས་གཉིས་རྒྱ་མཚོ་དཔལ་བཟང་པོ་ཕྱོགས་ལས་རྣམ་པར་རྒྱལ་བའི་སྡེ་ནི། ཡབ་མཆོག་དྲན་པའི་རྣམ་རོལ་ཧཱུྃཿཆེན་བླ་མ་དང་ཡུམ་མཆོག་ཟླ་འོད་རྣམ་སྤྲུལ་བདེ་ཆེན་མཚོ་མོ་གཉིས་ཀྱི་སྲས་སུ་རབ་བྱུང་ ༡༦ པའི་འབྲུ་མང་པོ་ཞེས་པ་ས་སྟག་ལོའི་ཟླ་ ༡ ཚེས་ ༣ གྱི་ཉི་ཤར་དུས་མཉམ་དུ་མདོ་ཁམས་རྔུལ་རྫ་ཟབ་མོ་སྒང་གི་ཉེ་འགྲམ་ཨ་ཁོད་སྨོན་རྒྱལ་བླ་བྲང་བསམ་འགྲུབ་ཕོ་བྲང་གཡུང་དྲུང་ནམ་མཁའ་རྫོང་དུ་སྐུ་འཁྲུངས། རྩོམ་ཡིག་འདིའི་འཕྲོ་ཀློག » »
1,928 total views, 4 views today
དེ་ཡང་༧རྒྱལ་བ་གཤེན་གྱི་གདུང་སྲས་ཆེན་མོ་གཤེན་སྲས་ནོར་བུ་དབང་རྒྱལ་མཆོག་དང་ཡུམ་དགེ་ལ་དད་པ་དྭང་རའི་ཉི་མ་མཚོ་མོ་བྱ་བ་རིགས་རྒྱུད་ཤིན་ཏུ་བཟང་ལ་ངང་རྒྱུད་འཇམ་ཞིང་རིང་བ། བཞིན་འཛུམ་བག་ཡོད་ལྡན་ཞིང་ཉམས་ཐག་གི་འགྲོ་ལ་ཕན་སེམས་ཆེ་བ། དད་པ་དང་དག་སྣང་ཆེ་བ། བསྟན་པ་རིན་པོ་ཆེར་ལྷག་བསམ་དཀར་ལ་བྱམས་དང་སྙིང་རྗེ་ལྡན་ཞིང་ཅི་ཡོད་སྦྱིན་པ་ལ་དགའ་བ། རྩོམ་ཡིག་འདིའི་འཕྲོ་ཀློག » »
1,434 total views, 3 views today
མཁས་གྲུབ་དགེ་ལེགས་ལྷུན་གྲུབ་རྒྱ་མཚོ་མཆོག་ནི། ཡུལ་མདོ་སྨད་རོང་ཆེན་བཞིའི་ཡ་གྱལ། བྱང་ཨཀྟ་རོང་ཆེན་ཞེས་བྱ་བ་རེབ་གོང་གསེར་ལྗོངས་སྟོད་ཀྱི་ཆར། ཡར་ནང་བོན་སྡེ་ཁ་གསུམ་གྱི་ནང་ཚན་མག་སར་གཡུང་དྲུང་བདུད་འདུལ་གླིང་གི་སྒྲུབ་སྡེ་དང་ཉེ་བར། ཁྱུང་དཀར་བསྟན་པ་དར་རྒྱས་ཀྱི་རུས་རྒྱུད་དུ། ཡབ་དགེ་སེམས་དང་བརྩོན་འགྲུས་ཆེ་བ་རྡོ་རྗེ་ཐར་དང༌། ཡུམ་བྱམས་སེམས་དང་དད་གུས་འཛོམས་པ་ཚེ་རིང་སྐྱིད་གཉིས་ཀྱི་སྲས་སུ་འབྲས་སྐྱིད་ཅེས་པ་རབ་བྱུང་བཅུ་དྲུག་པའི་ཤིང་ཕག་སྟེ(ཕྱི་ལོ༡༩༣༥)ལོའི་ཆོ་འཕྲུལ་ཟླ་བའི་ཡར་ཚེས་དགེ་བར། བསྐྱེད་བྱེད་ཡུམ་ལ་གནོད་པ་མེད་པར་ཡ་མཚན་རྨི་ལམ་གྱི་རྟགས་དང་ལྡན་པ་ལ། རྩོམ་ཡིག་འདིའི་འཕྲོ་ཀློག » »
1,102 total views, 3 views today


text:
༄༅། །ཇི་ལྟར་དགའ་ལྡན་ཕོ་བྲང་ཡིག་ཚང་བརྒྱུད་སྙན་འབུལ་གྱིས་བཀའ་འཁྲོལ་སྔོན་སྩལ་ལྟར་ཕྱི་ལོ་ ༢༠༡༨ ཟླ་ ༤ ཚེས་ ༦ ཉིན་གྱི་སྔ་དྲོ་ཆུ་ཚོད་ ༡༠།༤༥ རྩོམ་ཡིག་འདིའི་འཕྲོ་ཀློག » »
1,284 total views, 4 views today
༧སྐྱབས་རྗེ་སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་ནས་༧གསང་གསུམ་བོན་གྱི་མཛོད་འཛིན་ཡོངས་ཀྱི་དགེ་བའི་བཤེས་གཉེན་ཆེན་མོ་༧སྐྱབས་རྗེ་ཡོངས་འཛིན་རིན་པོ་ཆེ་ལ་ལྷ་དར་སྲིད་དུ་རིང་པ་དང་ཞུ་རྟེན་འབྲི་སྨྱུག་བཅས་ཕུལ་ནས་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་སོ་བཞི་པ་རིན་པོ་ཆེ་མཆོག་ལ་ཞབས་བརྟན་གསོལ་འདེབས་དགོས་བསྐུལ་བཞིན། རྩོམ་ཡིག་འདིའི་འཕྲོ་ཀློག » »
1,171 total views, 4 views today
༧རྒྱལ་བ་གཤེན་གྱི་འབྱུང་ལྡན་ ༣༠༡ བོད་ས་ཁྱི་ལོའི་ཟླ་བ་ ༠༢ ཚེས་ ༠༥ རེས་གཟའ་ཕུར་བུ་སྐུའི་བླ་གཟའ་ཉིན་ཏེ། ཕྱི་ལོ་ ༢༠༡༨ ཟླ་བ་ ༠༣ ཚེས་ ༢༢ ཉིན། བལ་ཡུལ་༧དཔལ་ཁྲི་བརྟན་ནོར་བུ་རྩེ་ལ་༧སྐྱབས་རྗེ་༧རྒྱལ་བ་སྨན་རིའི་མཁན་སློབ་རྣམ་གཉིས་ཀྱི་དགོངས་དོན་གཞིར་བཟུང་ཐོག རྩོམ་ཡིག་འདིའི་འཕྲོ་ཀློག » »
3,054 total views, 4 views today
༧རྒྱལ་བ་གཤེན་གྱི་འབྱུང་ལྡན་སུམ་བརྒྱ་དང་གཅིག་བོད་ས་ཁྱི་ལོའི་ཟླ་བ་གཉིས་པའི་ཚེས་པ་བཞི་ཉིན་ཏེ། ཕྱི་ལོ་ ༢༠༡༨ལོའི་ཟླ་བ་གསུམ་པའི་ཚེས་ཉེར་གཅིག་ཉིན་ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་སོ་བཞི་པ་ལུང་རྟོགས་ཟླ་བ་དར་རྒྱས་རིན་པོ་ཆེ་མཆོག་དང་༧སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་རྣམ་གཉིས་སྟོན་འཁོར་དང་བཅས་པ་༧དཔལ་ཁྲི་བརྟན་ནོར་བུ་རྩེའི་དགོན་པར་ཞབས་སོར་འཁོད་གནང་། རྩོམ་ཡིག་འདིའི་འཕྲོ་ཀློག » »
1,930 total views, 4 views today
འཆར་ལ་ཉེ་བའི་འདི་ལོའི་གནམ་ལོ་གསར་ཚེས་ལ་བོན་ཕྱོགས་དང་འབྲེལ་བའི་བྱེད་སྒོ་ཁག་མ་གཏོགས་དགའ་སྟོན་སྤྲོ་སྐྱིད་ཀྱི་ལོ་གསར་མེད་པར་ཉེ་སྔོན་༧དབུས་གཡུང་དྲུང་བོན་འཛིན་སྐྱོང་ལྷན་ཚོགས་ངོས་ནས་གསལ་བསྒྲགས་སྤེལ་བ་བཞིན་དགོངས་འཇགས་ཡོད་པ་དང་། དེ་འབྲེལ་བོད་ས་ཁྱི་ལོའི་ཚེས་གཅིག་ཞོགས་པར་༧དཔལ་ལྡན་སྨན་རིའི་བླ་བྲང་ནས་གྲྭ་ཚང་འདུས་མང་ཡོངས་ལ་མང་ཇ་གཏོང་གནང་དང་དེ་བཞིན་ཚིག་བཀྲའི་ཚོགས་བཤད་གྱེར་འདོན་མ་གཏོགས། རྩོམ་ཡིག་འདིའི་འཕྲོ་ཀློག » »
989 total views, 1 views today
གཤེན་གྱི་འབྱུང་ལྡན་སུམ་བརྒྱ་དང་གཅིག་བོད་མེ་བྱ་ལོའི་ཟླ་བ་ ༡༡ པའི་ཚེས་ ༣༠ ཉིན་སྟེ། ཕྱི་ལོ་ ༢༠༡༨ ཟླ་ ༠༡ ཚེས་ ༡༦ ཉིན་ནས་ཞྭ་དཀར་གཡུང་དྲུང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་གི་གཡུང་དྲུང་བོན་གྱི་བཤད་སྒྲུབ་འདུས་སྡེའི་ལོ་འཁོར་ཡིག་རྒྱུགས་ཆེན་མོ་དབུ་འཛུགས་གནང་ཡོད་པ་དང་། དེ་ཡང་གོང་ཚེས་ཉིན་གྱི་ཞོགས་པའི་ཕྱག་ཚོད་བརྒྱད་དང་ཕྱེད་ཀ་ནས་འཛིན་གྲྭ་སོ་སོ་ལ་གཞུང་རྒྱུགས་བཏང་ཡོད་པ་དང་། ཕྱི་ཚེས་ ༡༧ ཉིན་ནས་འཛིན་གྲྭ་སོ་སོ་ལ་འགྲེལ་རྒྱུགས་གཏོང་གནང་རྒྱུ་ཡིན་པ་བཅས་ཀྱི་གནས་ཚུལ། རྩོམ་ཡིག་འདིའི་འཕྲོ་ཀློག » »
1,917 total views, 3 views today
༄༅། །བསྟན་འགྲོའི་མཛད་རྗེས་རྨད་དུ་བྱུང་བའི་ཕྱི་རྒྱལ་ཡུལ་གྲུ་ཁག་ཏུ་གནས་བཞུགས་བོན་ཚོགས་ཁག་གི་དབུ་འཛིན་མཁན་བླ་སྤྲུལ་རྣམ་པ་དང་ཉེ་གནས་སློབ་ཚོགས་ལྷན་རྒྱས་ཀྱི་དྲུང་དེར།
ཆེད་དུ་ཞུ་སྙིང་། རྩོམ་ཡིག་འདིའི་འཕྲོ་ཀློག » »
1,056 total views, 1 views today
ཕྱི་ལོ་༢༠༡༨ཟླ་བ་དང་པོའི་ཚེས་གཅིག་གི་ཕྱི་དྲོར་སྨན་རིའི་ཁྲི་འཛིན་གསར་པ་སྨན་རིའི་གཙུག་ལག་ཁང་གི་ཡང་སྟེང་དུ་གདན་འདྲེན་ཞུས་པ། རྩོམ་ཡིག་འདིའི་འཕྲོ་ཀློག » »
7,122 total views, 1 views today
གསལ་བསྒྲགས་སྔོན་སོང་ལྟར་ཕྱི་ལོ་ ༢༠༡༨ ཟླ་བ་དང་པོའི་ཚེས་དང་པོ་གཟའ་སྐར་འཕྲོད་སྦྱོར་ཕུན་སུམ་ཚོགས་པའི་ཉིན་༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་གི་གཙུག་ལག་ཁང་དུ་དམ་ཅན་བོན་སྐྱོང་སྲུང་མར་བདེན་པ་བདར་གནང་བར་མདོ་སྨད་ཤར་ཁོག་ཏུ་སྐུ་འཁྲུངས་པ་བཀའ་རབ་འབྱམས་པ་དགེ་བའི་བཤེས་གཉེན་ཆེན་མོ་དྲང་སྲོང་ཟླ་བ་དར་རྒྱས་མཆོག་༧རྒྱལ་བ་སྨན་རིའི་ཁྲི་འཛིན་ ༣༤ པར་རྟགས་སྒྲིལ་དུ་བབས་འདུག་པའི་གནས་ཚུལ། རྩོམ་ཡིག་འདིའི་འཕྲོ་ཀློག » »
15,222 total views, 1 views today
༄༅། །ཞྭ་དཀར་གཡུང་དྲུང་བོན་གྱི་བསྟན་པའི་རྗེས་སུ་འཛིན་པའི་རྒྱལ་ཕྱི་ནང་གང་ན་བཞུགས་པའི་དད་ལྡན་བོན་འབངས་ཡོངས་ཀྱི་སྙན་དབང་དུ་ཞུ་གསོལ།
རྩོམ་ཡིག་འདིའི་འཕྲོ་ཀློག » »
13,741 total views, 3 views today


text:
འོད་ཐིག་གིས་ཡི་གེར་ཕབ།
ཞིམ་མངར་ཁ་ལ་ཐུག་ཚེ་བྲོ་བ་བྱིན།།
གོས་བཟང་ལུས་ལ་སྦྱར་དུས་དྲོད་འཇམ་སྟེར།།
ད་དུང་མགོ་འཕྲེད་ན་སྐོར་བཞིན་དུ།།
ཐ་སྙད་ཚད་གྲུབ་མི་བཞེད་བློ་མ་བདེ།།
ཚིགས་བཅད་འདི་ཁོང་གི་གསུང་འབུམ་པོད་བཞི་པ་ (མདོ་སྔགས་བརྗེད་བྱང་ཆེན་མོ) ནང་གི་(སྲིད་ཞི་ལེགས་ཚོགས་ཀུན་གྱི་འབྱུང་གནས་ཐ་སྙད་ཚད་གྲུབ་ཀྱི་རྣམ་གཞག་) ཅེས་པ་ལས་དྲངས།
རྗེ་ཙོང་ཁ་པའི་འཇུག་པའི་ཊཱིཀ་ཆེན་དགོངས་པ་རབ་གསལ་བཤད་ཁྲིད་སྐབས་ཀླུ་སྒྲུབ་དགོངས་རྒྱན་སྐོར་ལ་ཞོར་འཕྲོས་སུ་གསུང་དོན། མཁས་དབང་དགེ་འདུན་ཆོས་འཕེལ་གྱི་ལེགས་བཤད་རྣམས་ལ་བལྟས་པ་ན། ཚིགས་བཅད་ལྷུག་གང་ཡིན་ཡང་ཚིག་སྦྱོར་ཆ་ནས་ནི་རྨད་དུ་བྱུང་བ་ཞིག་རེད། བརྗོད་བྱ་ཕལ་པ་རྗོད་པའི་ཚིག་དུམ་དུམ་ཞིག་ཡིན་ཡང་བསྐྱར་སྐོར་ཡང་བསྐོར་གྱིས་ཀློག་དགོས་པའི་ཚོར་སྣང་དང་སྤྲོ་བ་མི་འདྲ་ཞིག་སྟེར་ཐུབ་འདུག འདི་ལ་དེང་རབས་སྒྱུ་རྩལ་རྩོམ་རིག་ལ་ཉམས་ཞིབ་མཛད་པའི་མཁས་པ་མང་པོས། ཉེ་རབས་ཀྱི་གསར་གཏོད་རང་བཞིན་ལྡན་པའི་ཕུལ་དུ་བྱུང་བའི་རྩོམ་རིག་ཅིག་ལ་ངོས་འཛིན་བྱེད་ཀྱི་འདུག དེ་དངོས་གནས་ཁས་མི་ལེན་དཀའ་མེད་རེད། ཀླུ་སྒྲུབ་དགོངས་རྒྱན་ཡང་ཚིག་སྦྱོར་གྱི་ཆ་ནས་དེ་དང་གཅིག་མཚུངས་རེད། ཤིན་ཏུ་སྙན་པོ་རེད། ཡིན་ན་ཡང་མཁས་པ་ཞིག་ལ་མཚོན་ནའང་འདྲ། མཁས་པ་དེ་དང་དེའི་ལེགས་བཤད་ཅིག་ལ་མཚོན་ནའང་འདྲ། ཆ་ནས་ཐམས་ཅད་ནས་དཀར་རྐྱང་དང་ནག་རྐྱང་དེ་འདྲ་སྲིད་མཐའ་ཙམ་རེད། དགེ་སྐྱོན་གཉིས་ཆ་ཡོད་སྲིད་པ་དང་ཡོད་འོས་པ་ཞིག་རེད། ལེགས་ཉེས་དོ་མི་མཉམ་པའི་སྐབས་སུ་དགེ་སྐྱོན་གང་ཆེ་བརྟགས་ནས་ལེགས་ཉེས་ཀྱི་སྡོམ་ཚིག་བཞག་དགོས་པ་ལས་མཁས་པའི་གསུང་ཡིན་ཚད་ལ་སྐྱོན་ཆ་ཕྲ་མོ་ཙམ་ཡང་ཡོད་མི་ཆོག་པ་དང་འབྱུང་མི་སྲིད་པ་དེ་འདྲའང་གཏན་ནས་མིན།
བོད་ཀྱི་ཤེས་ཡོན་པའི་སྡེའི་ནང་དུ་མཁས་པ་གང་ཞིག་གི་གསུང་ལ་གཟུ་བོར་གནས་པའི་བློའི་བརྟག་དཔྱད་བྱེད་དུས་གང་ཟག་ལ་གནོད་པའི་ཆེད་དུ་དམིགས་པ་ལྟ་བུའི་ཚོར་སྣང་དང་ལྟ་ཚུལ་གཉིས་ཀ་ཡོང་གི་ཡོད། འདི་ཉེན་ཁ་ཅན་ཞིག་རེད། ཡར་རྒྱས་ཀྱི་བཀག་རྡོ་ལྟ་བུ་རེད། ཞི་བ་ལྷས། ཐུབ་པས་ཉོན་མོངས་དགྲར་གཟིགས་ཤིང་།། ཉོན་མོངས་དང་འབྲེལ་གང་ཟག་མིན།། ཞེས་གསུངས་པ་དངོས་ཡོད་རེད། དམ་པ་རྣམས་ཀྱི་ཞལ་རྒྱུན་ལའང་། གང་ཟག་དག་སྣང་སྦྱོངས། གསུང་ལ་རྟོག་དཔྱོད་གྱིས། གསུངས་པ་དེ་ཚིག་ལྗིད་ཁོག་ཅན་རེད། སྟོན་པ་སངས་རྒྱས་བཅོམ་ལྡན་འདས་ཉིད་ཀྱིས་ཀྱང་ཁོང་གི་གསུང་ལ་བརྟག་དཔྱད་ཞིབ་ཏུ་བྱ་དགོས་པའི་གསུང་ནན་པོ་ཕེབས་ཡོད། འདི་ནང་པའི་ཆོས་དང་ལྟ་གྲུབ་ཀྱི་ཞག་རྩི་གདོན་ས་དེ་རེད།
ཤར་ནུབ་ཀྱི་མཚན་ཉིད་རིག་པའི་ལྟ་གྲུབ་ལ་ཉམས་ཞིབ་བྱེད་མཁན་གྱི་མཁས་པ་ཞིག་གིས། ཤར་ནུབ་ཀྱི་མཚན་ཉིད་རིག་པའི་ལྟ་གྲུབ་སྨྲ་བའི་གང་ཟག་གི་ཁྱད་པར་བཤད་སྐབས། ཤར་ཕྱོགས་ཀྱི་མཚན་ཉིད་རིག་པ་བ་རྣམས་འགལ་བ་ཅིག་ཅར་བཟོ་མཁན་དང་། ནུབ་ཕྱོགས་ཀྱི་མཚན་ཉིད་རིག་པ་བ་རྣམས་ཅིག་ཅར་འགལ་བཟོ་མཁན་ཞིག་ལ་ངོས་འཛིན་བྱས་ཡོད། དེའི་རྒྱུ་མཚན་ནི། ཤར་ཕྱོགས་མཚན་རིག་པ་བ་རྣམས་ཀྱིས་རང་གིས་དད་པ་བྱ་ས་དང་གུས་པ་བྱ་སའི་གང་ཟག་དེའི་གསུང་ལ་འགལ་བ་ཡོད་མི་ཆོག་པ་དང་། ཡོད་མི་འོས་པ་དང་། དངོས་གསལ་ཅན་གྱི་་འགལ་བ་མཐོང་ཡང་གང་ཐུབ་ཅི་ཐུབ་ཀྱིས་ཡག་ས་དང་ལེགས་ས་ཞིག་ལ་འགྲེལ་ཅི་ཐུབ་བྱེད་ཀྱི་རེད། ནུབ་ཕྱོགས་མཚན་ཉིད་རིག་པ་བ་རྣམས་མཁས་པ་སྔ་མས་གསུངས་དང་མ་གསུངས་ལ་གཙོ་བཏོན་བྱེད་ཀྱི་མ་རེད། རང་གིས་ཀླད་པ་བེད་སྤྱད་བྱས་ནས་དངོས་ཡོད་བརྟག་པར་བྱེད་ཀྱི་རེད་ལ། སྐྱོན་ཡོད་ན་བསྔོགས་ནས་ཐེར་འདོན་ཡང་བྱེད་ཀྱི་རེད་ཟེར་ཡོད།
སྐད་ཆ་འདི་ཆ་ཐམས་ཅད་ནས་བདེན་པ་ཞིག་ལ་ངོས་འཛིན་བྱེད་མི་ཐུབ་ཀྱང་། དེའི་ནང་དུ་གོ་རྒྱུ་མང་པོ་ཡོད། རང་རང་གི་རྣམ་དཔྱོད་ཀྱི་རྩལ་ཅི་ཡོད་བེད་སྤྱད་བྱས་ཏེ། གསུང་རབ་གང་དང་གང་ལའང་རྟོག་དཔྱོད་ངེས་པར་བྱ་དགོས་པ་ལས། གསུང་རབ་ལ་བརྒལ་བརྟག་དང་དོགས་སློང་བྱེད་དུས་གང་ཟག་ལ་གནོད་སེམས་དང་ངོ་རྒོལ་བྱེད་པའི་བསམ་བློ་བཏང་ན་སངས་རྒྱས་ཀྱིས་གསུངས་པའི་རྟོན་བཞིའི་འཇུག་ལྡོག་གཞི་རྩ་ཁོ་རང་ནས་ནོར་བ་རེད། རང་གི་ཀླད་པ་རྒྱར་བསྐྱེད་མི་ཐུབ་པའི་དོན་མེད་ཀྱི་ཚོད་འཛིན་བྱས་ཟིན་པས་རང་གི་རྣམ་དཔྱོད་ནུས་པ་རང་དབང་གིས་འཕེལ་རྒྱས་འགྲོ་ཐུབ་རྒྱུ་མ་རེད། རྒྱུ་མཚན་ཡོད་མེད་ལ་མ་བལྟས་པར། གཙོ་བོས་ཇི་ལྟར་བཀའ་བསྩལ་པ།། དེ་དག་ཐམས་ཅད་བདག་གིས་བགྱི།། ཟེར་ནས་འདུག་དགོས་ཐུག་གི་རེད། དེ་འདྲ་བྱས་ན་མི་བརྒྱ་ཡིས་བཤད་ན་གཅིག་པ་རེད། མི་བརྒྱ་ཡིས་གཞུང་ལུགས་བརྩམས་ནའང་གཅིག་པ་རེད། ཡར་རྒྱས་ཡོད་མ་རེད།
རང་ཅག་ལ་ལོངས་སྤྱོད་དུ་ཡོད་པའི་ལྟ་གྲུབ་གཏིང་ཟབ་མོ་དང་། དེ་དང་འབྲེལ་བའི་གཞི་ལམ་འབྲས་བུའི་རྣམ་གཞག་ངོ་མཚར་རྨད་དུ་བྱུང་བ་འཇིག་རྟེན་སྤྱིའི་གཅེས་ནོར་དུ་གྱུར་པ། དེང་སྐབས་མགོ་སེར་ཚན་རིག་པ་སྙན་གྲགས་ཅན་མང་པོས་ཀྱང་བརྟག་དཔྱད་ཞིབ་འཇུག་གི་ཚད་ཤིང་འཛིན་ས་ཆགས་པ་འདི། རྒྱུ་མེད་རྐྱེན་ལས་བྱུང་བ་མིན་པ་སྔར་རྒྱ་གར་ཡིན་ན་ཕྱི་རོལ་པ་རྣམས་དང་རྩོད་པས་འཁོར་ལོ་བསྐོར། བགྲོ་གླེང་ལོ་ཟླ་དང་ཉིན་མཚན་མང་པོ་བསྐྱལ་ནས་བྱུང་བ་ཞིག་དང་། བོད་ལ་མཚོན་ནའང་བོད་སྔ་ཕྱིའི་མཁས་པའི་བར་དུ་ཡིན་ཡང་འདྲ། ཆོས་བརྒྱུད་གཅིག་གི་ནང་དུ་ཡིན་ཡང་འདྲ། ཕན་ཚུན་བརྒལ་བརྟག་དང་རྩོད་པ། བགྲོ་གླེང་དང་། ཞིབ་འཇུག་གཏིང་ཟབ་ཡུན་རིང་བྱས་ནས་བྱུང་ཡོད་པ་ཞིག་ལས། གཅིག་གིས་བཤད་རྐྱང་གཞན་གྱིས་ཉན་རྐྱང་བྱས་ནས་བྱུང་བ་ཞིག་གཏན་ནས་མ་རེད། དེ་འདྲ་ཡིན་དུས་གང་དང་ཅི་ལའང་བརྟག་དཔྱད་དང་ཐེ་ཚོམ་བྱེད་དགོས་པ་ཤིན་ཏུ་གལ་ཆེ་རེད། དང་པོ་ནས་ཡིན་ཤག་བྱེད་རྒྱུ་མེད། དེས་ཁུངས་འཁྱོངས་དཀའ། འདི་བསམ་ཚོད་ཙམ་ཡིན། འགྲིག་མིན་རྣམ་པ་ཚོས་སོམས།
དེ་ནས་ཀླུ་སྒྲུབ་དགོངས་རྒྱན་སྐོར་རེད། དགེ་ཆོས་ཀྱིས་ཀླུ་སྒྲུབ་དགོངས་རྒྱན་ནང་གསུངས་པའི་གཞི་རྩའི་ལྟ་བ་དེ་གསར་པ་ཅི་ཡང་མ་རེད། སྔ་རབས་ཀྱི་གཞུང་ནས་གསུངས་པའི་ལྟ་བ་དེ་རང་རེད། འགའ་ཞིག་གིས། དགེ་ཆོས་ཀྱིས་ཤིང་རྟའི་སྲོལ་གསར་པ་ཕྱེས་པ་དང་། གསར་གཏོད་བྱས་པ་ལྟ་བུ་མཐོང་གི་ཡོད་འདུག དེ་ནི་ནོར་བ་རེད། བོད་སྔ་རབས་ཀྱི་གཞུང་ལུགས་རྣམས་སུ་གསུངས་པའི་ལྟ་གྲུབ་ཀྱི་རྣམ་གཞག་ལ་མ་བལྟས་པའི་སྐྱོན་རེད། གཞི་རྩའི་ཆ་ནས་དགག་གཞི་དང་དགག་བྱའི་ཁྱད་པར་མི་ཕྱེ་བ་སྣང་བ་ཐམས་ཅད་འགོག་པའི་ལྟ་བ་དེ་རང་རེད། དེ་དག་གི་ལྟ་གྲུབ་རྣམ་གཞག་དང་ཇི་མ་ཇི་བཞིན་རེད། ཡིན་ན་ཡང་དཔེ་དང་བཤད་ཐབས་ཕུན་སུམ་ཚོགས་པའི་སྒོ་ནས་ཁ་གསར་པོར་བཟོས་པ་ཙམ་རེད། ཡིན་ཡང་སྔ་རབས་པའི་མཁས་པ་སྤྱིས་གསུངས་པ་དང་མི་འདྲ་ས་གཅིག་ཡོད་པ་ནི། སྔ་རབས་པའི་མཁས་གྲུབ་ཕལ་མོ་ཆེས་ཐ་སྙད་ཚད་གྲུབ་མི་བཞེད་ཀྱང་། ཚད་མས་གྲུབ་པའི་ཆོས་མེད་པར་གཏན་ནས་མི་བཞེད། དགེ་ཆོས་ཀྱིས་ཀླུ་སྒྲུབ་དགོངས་རྒྱན་ལས། ཐ་སྙད་ཚད་གྲུབ་མེད་ཅེས་པ་ཀུན་རྫོབ་དང་དོན་དམ་གང་གིས་ཀྱང་ཁྱད་པར་ཕྱེ་ནས་གསུངས་མི་དགོས་པར་སྤྱི་སྟངས་ནས་ཀ་བུམ་སོགས་འཁྲུལ་སྣང་ཙམ་ལས། ཚད་མས་གྲུབ་པ་གཏན་ནས་མི་འདོད་པ་རེད། བོད་སྔ་རབས་པའི་མཁས་གྲུབ་ཕལ་མོ་ཆེས་དོན་དམ་དཔྱོད་བྱེད་ཀྱིས་བརྟགས་པའི་ཚེ་དགག་གཞི་ཀ་བུམ་སོགས་བཀག་དགོས་པར་གསུངས་པ་ལས། སྤྱི་ན་ཀ་བ་དང་བུམ་པ་མེད། འགྲོ་འཆག་ཉལ་འདུག་གི་སྤྱོད་ལམ་མེད། ཁ་ལ་ཟ་རྒྱུ་དང་རྒྱབ་ལ་གོན་རྒྱུ་མེད་ཅེས་གཏན་ནས་མི་ཟེར། ཀླུ་སྒྲུབ་དགོངས་རྒྱན་དུ་གསར་གཏོད་ཅིག་ཡོད་ན་འདི་རེད། འདི་གསར་རྙིང་སུས་ཀྱང་ཁས་ལེན་རྒྱུ་མ་རེད། དེའི་རྒྱུ་མཚན་གྱིས། རྡོ་སྦིས་དགེ་བཤེས་ཤེས་རབ་རྒྱ་མཚོས་གསར་མིན་རྙིང་མིན་གཏོགས་པའི་བར་དོ་བ། ཞེས་གསུངས་པའང་ཐུགས་བདེན་པ་རང་རེད།
དེ་ནས་ཡང་ཁོང་གིས་གསུངས་པའི་ལྟ་བ་འདི། པཎ་ཆེན་བློ་བཟང་ཆོས་རྒྱན་དང་། གུང་ཐང་བསྟན་པའི་སྒྲོན་མེས་ཀྱང་ལྟ་བ་འདི་ཁོ་ན་གསུངས་ཡོད། ཅེས་ཀླུ་སྒྲུབ་དགོངས་རྒྱན་ལས་གསུངས་ཡོད། དེ་ནི་ཡོངས་སུ་ནོར་བ་རེད། པཎ་ཆེན་བློ་བཟང་རྒྱན་གྱི་གསུང་འབུམ་པོད་ལྔ་དང་རྗེ་གུང་ཐང་པའི་གསུང་འབུམ་པོད་བརྒྱད་ཡོད་པས་དེ་གཉིས་གང་དུ་ཡང་ལྟ་བ་དེ་ཁོ་ན་གསུང་རྒྱུ་ཕར་ཞོག དེ་འདྲ་གསུངས་པའི་ཟིན་ཙམ་ཡང་མཁས་པ་དེ་གཉིས་ཀྱི་ལེགས་བཤད་དེ་དག་ལས་མཇལ་དུ་མེད། མཁས་པ་འདི་གཉིས་ཀྱི་གསུང་ལས། ལྟ་གྲུབ་ཀྱི་རྣམ་གཞག་ནི། རྗེ་ཙོང་ཁ་པ་ཆེན་པོས་ལེགས་བཤད་ནས་ཇི་ལྟར་འབྱུང་བ་ལྟར། དོན་དམ་དཔྱོད་པའི་རིགས་ཤེས་ཀྱིས་ལས་འབྲས་དང་ལས་འབྲས་ཀྱི་རྟེན་གཞིར་གྱུར་པའི་གང་ཟག་དང་ཆོས་མ་བཀག་ཅིང་། དགག་གཞི་ལ་མི་གནོད་པའི་སྟེང་ནས་དགག་བྱ་རང་བཞིན་གྱིས་གྲུབ་པ་བཀག་པའི་ལྟ་བ་འདི་ཁོ་ན་རྩལ་དུ་བཏོན་ནས་གསུངས་ཡོད། འདི་ཤེས་དགོས་པ་གཅིག་རེད།
དེ་ནས་ལྕང་སྐྱ་རོལ་པའི་རྡོ་རྗེའི་ལྟ་མགུར་ཨ་མ་ངོས་འཛིན་དུ། སྣང་བ་ལིངས་ལིངས་འདི་རང་སོར་བཞག་ནས།། དགག་རྒྱུ་རྭ་ཅན་ཞིག་འཚོལ་བར་འདུག་སྟེ།། ཞེས་པས་དགག་གཞི་དང་དགག་བྱའི་ཁྱད་པར་མ་ཕྱེ་བར་དགག་གཞི་ཉིད་ཀྱང་བཀག་དགོས་པ་དང་ལྷག་པར་མཐོང་ཐོས་མྱོང་གསུམ་སོགས་ཡོད་ཚད་ཐམས་ཅད་བཀག་དགོས་པའི་ཤེས་བྱེད་དུ་ཀླུ་སྒྲུབ་དགོངས་རྒྱན་དུ་བཀོད་ཡོད། འདི་ཡང་གཏན་ནས་ནོར་བ་ཡིན། ལྟ་མགུར་མཛད་པ་པོ་ལྕང་སྐྱ་རིན་པོ་ཆེ་རང་ཉིད་ཀྱིས་མཛད་པའི་ཡོངས་སུ་གྲགས་པའི་གྲུབ་མཐའ་ཐུབ་བསྟན་ལྷུན་པོའི་མཛེས་རྒྱན་དུ། སྣང་བ་ལིངས་ལིངས་ཞེས་པ་དབུ་མ་པས་བདེན་གྲུབ་ཀྱི་ཐ་སྙད་དུ་བཞེད་པར་ཤིན་ཏུ་གསལ་བར་གསུངས་ཡོད། འདིས་སྣང་བ་ལིངས་ལིངས་ཞེས་པ་བདེན་གྲུབ་ལ་མི་བཞག་པར་དགག་གཞི་ཀ་བུམ་སོགས་པ་འཇོག་དགོས་པར་ལྕང་སྐྱའི་དགོངས་པ་གཏན་མིན་པའི་གསར་བཤད་ཁུངས་གསལ་ཤོས་སུ་གྱུར་ཡོད། རྒྱུ་མཚན་དེ་གཉིས་རྩོམ་པ་པོ་གཅིག་ཡིན་པས་དགོངས་པར་འགྲོ་མིན་ཐེ་ཚོམ་བྱེད་དགོས་དོན་ཡོད་མ་རེད། སྣང་བ་ལིངས་ལིངས། ཞེས་པ་སྐབས་སྟོབས་ཀྱིས་དོན་སྣ་ཚོགས་ལ་འཇུག་པའི་ཚིག་ཅིག་ཡིན་པ་ཙམ་ལས། དོན་བྱེ་བྲག་གཅིག་བསྟན་པའི་རང་ཚུགས་ཅན་གྱི་ཚིག་ཀྱང་མ་རེད། དེ་གཅིག་རེད།
དེ་ནས་ཡང་། སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན།། ཞེས་པའི་གསུང་འདི་སངས་རྒྱས་ཀྱི་བཀའ་ཡིན་པ་ཀླུ་སྒྲུབ་དགོངས་རྒྱན་ལས་གསུངས་ཡོད་རེད། དེ་ཡང་ཁག་པོ་རེད། ཚིགས་བཅད་འདི་ད་ལྟར་རང་ཅག་གིས་ལོངས་སྤྱོད་ཅིང་བསོད་ནམས་ཀྱི་གོ་སྐལ་དུ་བཞུགས་པའི་བཀའ་འགྱུར་གླེགས་བམ་བརྒྱ་ལྷག་བཞུགས་པ་ཡོད་པ་དེའི་ནང་གསུང་འདི་མཇལ་དུ་མེད་པ་ཆེད་ལས་ཀྱི་ཉམས་ཞིབ་པས་གསུངས་ཡོད། གཞུང་ཤོ་ལོ་ཀ་འདི་སློབ་དཔོན་རིན་ཆེན་གྲགས་པས་མཛད་པའི་སྦྱོར་བཞི་ལྷའི་བསྟོད་པའི་ནང་གི་སྐུའི་དཀྱིལ་འཁོར་གྱི་བསྟོད་པ་ལས་གསུངས་ཡོད། དེས་ན་འདི་རྗེས་འཇུག་གི་སློབ་དཔོན་གྱིས་མཛད་པའི་བསྟན་འགྱུར་ཡིན་པ་ལས་རྒྱལ་བའི་བཀའ་མིན་པར་གསལ་པོར་ཆགས་པ་རེད། བོད་གཞན་རྣམས་ཀྱིས་སྒྲ་གཅན་འཛིན་གྱིས་ཡུམ་ལ་བསྟོད་པའི་གཞུང་དུ་བཤད་ཀྱང་། སྒྲ་གཅན་འཛིན་གྱི་བསྟོད་ཚིག་ཏུ་བཀའ་བསྟན་རང་ལས་ད་བར་གསལ་པོ་ཆགས་མེད། འདི་རྣམས་ངས་ཀླུ་སྒྲུབ་དགོངས་རྒྱན་ལ་དོགས་གཞི་བྱུང་བ་དྲན་ཚོད་ཙམ་ཡིན།
གང་ལྟར་ཀླུ་སྒྲུབ་དགོངས་རྒྱན་གྱི་ལྟ་བ་འདི་གཞི་རྩའི་ཆ་ནས་བོད་སྔ་རབས་པའི་ལྟ་གྲུབ་དང་མཐུན་ཤོས་ཆེ་ཡང་། དགག་གཞི་དང་དགག་བྱ་ཁྱད་མ་ཕྱེད་པར་ཡོད་ཚད་དོན་དམ་དཔྱོད་བྱེད་ཀྱིས་བཀག་པར་འདོད་པའི་ཆ་ནས་རྗེ་ཙོང་ཁ་པ་རྗེས་འབྲང་དང་བཅས་པའི་ལྟ་གྲུབ་དང་གཏན་ནས་མ་མཐུན་པ་རེད། དོན་དམ་དང་ཀུན་རྫོབ་ཀྱི་ཁྱད་པར་མ་ཕྱེད་པར་སྤྱི་སྟངས་ནས་ཁ་ལ་ཟ་རྒྱུ་དང་རྒྱབ་ལ་གོན་རྒྱུ། འགྲོ་ས་དང་བསྡད་ས་ཐམས་ཅད་ཚད་མས་མ་གྲུབ་ཅིང་དེ་དག་ཡོད་སྙམ་པ་འཁྲུལ་སྣང་ཁོ་ནར་འདོད་པའི་ཆ་ནས་སྔ་རབས་པའི་ལྟ་གྲུབ་ཕལ་མོ་ཆེ་དང་མ་མཐུན་པར་གྱུར་པ་རེད། དེས་ན་གསར་མིན་རྙིང་མིན་དུ་གྱུར་འདུག་ཅེས་དགེ་བཤེས་ཤེས་རབ་སོགས་ཀྱིས་གསུངས་དོན་ཡང་འདི་རེད།
ཀླུ་སྒྲུབ་དགོངས་རྒྱན་དགེ་ཆོས་དགོངས་པ་རྫོགས་པའི་རྗེས་རྗེས་ནས་བཏོན་པ་ཞིག་རེད། གསུང་གི་ཆ་དུ་མ་ལ་ལྷད་ཞུགས་པའི་དོགས་པ་ཡང་ཆེན་པོ་ཡོད་རེད། དཔེ་མཚོན་ཡག་ཤོས་གཅིག་ནི། དགེ་ཆོས་དངོས་སློབ་རྒན་པོ་ཤེར་རྒྱམ་ཟེར་བས་བྲིས་པའི་དགེ་ཆོས་རྣམ་ཐར་དུ། དགེ་ཆོས་ཀྱིས། ཏྲེ་ཧོར་སྐྱོར་དཔོན་རིན་པོ་ཆེ་སྨོན་ལམ་དུ་དགེ་བཤེས་དམ་བཅའ་འཇོག་ཁར་བྲོས་འདུག་ཟེར། ཕ་བཟང་བུ་རེད། མིང་སྐམ་པོས་ཅི་ཕན། ཞེས་གསུངས་བྱུང་ཞེས་བྲིས་ཡོད་པ་རེད། ཤིན་ཏུ་རྫུན་ཆེན་པོ་རེད། གྲུབ་པའི་དབང་ཕྱུག་ཏྲེ་ཧོར་སྐྱོར་དཔོན་རིན་པོ་ཆེ་དགེ་བཤེས་དམ་བཅའ་བཞག་སྟེ་གདན་ས་གསུམ་གྱི་ནང་ནས་དགེ་བཤེས་ལྷ་རམས་ཨང་དང་པོ་བླངས་ཏེ་རྒྱུད་སྨད་ལའང་ཕེབས་པ་རེད། དེ་ནས་བྱ་བྲལ་ལ་ཕེབས་པ་རེད། འདི་གནའ་དེང་གི་གདན་སའི་གསར་བུ་ཡན་ཆད་ལའང་ཡོངས་སུ་གྲགས་པ་ཞིག་རེད། དགེ་ཆོས་དང་དམ་པ་ཁོང་གཉིས་མི་ཐོག་གཅིག་རེད། གཉིས་ཀ་གདན་ས་འབྲས་སྤུངས་ནས་རེད། ངོ་ཤེས་ཡང་རེད། དགེ་འདུན་ཆོས་འཕེལ་གྱིས་རྫུན་དེ་འདྲ་གསུང་རྒྱུ་རེད་དམ། གསུང་གི་མ་རེད། སློབ་མ་ངན་པས་བླ་མ་ཟོག་པོར་གཏོང་ཟེར་བ་འདི་འདྲ་ལ་ཟེར་རེད། མ་གསུངས་པ་དེ་གསུངས་རེད། མ་གནང་བ་དེ་གནང་རེད། ཅེས་བཤད་དེ་རྙོག་དྲ་སྣ་ཚོགས་བཟོས་པ་འདས་པའི་བྱུང་རབས་ལ་བལྟས་ནའང་ཆེས་མང་པོ་རེད། ད་ཀླུ་སྒྲུབ་དགོངས་རྒྱན་སྐོར་ཞོར་འཕྲོས་དེ་ཙམ་ཡིན།
ད་རིང་འདིར་རི་བོང་གི་མཆུ་ཤོ་ས་ནས་བཤད་ཡོད། ཀླུ་སྒྲུབ་དགོངས་རྒྱན་གྱི་སྤུ་འཇམ་ས་ནས་བཤད་དགོས་ན་མང་པོ་བཤད་རྒྱུ་ཡོད། རྗེས་སུ་དུས་ཚོད་ཟུར་དུ་བྱུང་ན་གླེེང་མོལ་ཞིབ་ཏུ་བྱ་ཆོག (ཚང་མ་དགོད་སྒྲས་ཁྱབ།)


text:
ནང་རྒྱུད་གསང་སྔགས་ཀྱི་གཞུང་ཉམས་སུ་ལེན་པ་ལ་བསྙེན་སྒྲུབ་ལས་གསུམ་གྱི་སྒོ་ནས་ཉམས་སུ་ལེན་དགོས་པ་བཞིན། སྐབས་འདིར་སྔོན་འགྲོ་ཕྱི་ཡི་བསྙེན་པ་གསུམ་དང་། ཉེ་བ་ནང་གི་བསྙེན་པ་གསུམ། བཅའ་གཞི་ལས་ཀྱི་བསྙེན་པ་གསུམ་མོ། དང་པོ་སྔོན་འགྲོ་ཕྱི་ཡི་བསྙེན་པ་ནི། དཔོན་གསས་ལྷ་ལ་བསྙེན་པ། རིགས་ལྡན་གནས་ལ་བསྙེན་པ། མཚན་ལྡན་གྲོགས་ལ་བསྙེན་པ་དང་གསུམ་མོ། རྩོམ་ཡིག་འདིའི་འཕྲོ་ཀློག » »
1,158 total views, no views today
འགྲོ་མགོན་བཀའ་དྲིན་ཅན་གྱི་ཞབས་ལ་འདུད། །རྒྱལ་བ་འཕགས་པའི་བཀའ་ལུང་དང༌། །བླ་མ་རྒྱུད་པ་ལས་བྱུང་ཞིང༌། རང་གི་གོ་རྟོགས་ཉམས་མྱོང་པའི། །གདམ་པ་ཚིག་འགའ་བྲི་བར་བྱ། གནས་ལུགས་དོན་གྱི་གདམ་པ་ཉམས་སུ་ལེན་པ་ལ། སེམས་དང་སེམས་ཉིད་ཀྱི་ཁྱད་པར་ཕྱེད་དགོས་ཏེ། དེ་ཡང་སེམས་༼མ་༽རྟོགས་པས་སངས་མི་རྒྱས། སེམས་ཉིད་གཤིས་ཀྱི་གནསལུགས་རྟོགས་དགོས། ལུང་ལས་ཀྱང༌། འདི་རྟོགས་རྣམས་ནི་སངས་རྒྱས་ཡིན། འདི་མ་རྟོགས་ན་སངས་རྒྱས་མིན། ཞེས་གསུངས་སོ། སེམས་དྲན་པས་འགྱུ་བ་ཡུལ་མཚོ། བློ་རྟོག་པ་སྣ་ཚོགས་སུ་འཕྲོ་བ། སེམས་ལས་བྱུང་བས་ཤེས་པ་སྣ་ཚོགས་སུ་ཤར་བ་ལ། སེམས་ཞེས་བྱ། ཡིད་ཅེས་བྱ། དྲན་པ་ཞེས་བྱ་སྟེ། འདི་ནི་ངེས་མེད་སྣ་ཚོགས་སུ་འཆར་བ་ཡིན་ཏེ། སྙིང་པོའི་གནས་ལུགས་མ་རྟོགས་ན། དྲན་རྟོག་རེ་རེ་ཆད་པའམ། ཞིག་པའམ། རྟོག་མེད་དུ་གྲོལ་ཀྱང་རུང་སྟེ། རྩོམ་ཡིག་འདིའི་འཕྲོ་ཀློག » »
1,157 total views, no views today
བླ་ཆེན་དྲན་པ་ནམ་མཁས་མཛད།
སྟོན་པ་ཀུན་དུ་བཟང་པོ་ལ་ཕྱག་འཚལ་ལོ། །གསང་སྔགས་ཐམས་ཅད་ཀྱི་དེ་ཉིད། རྩ་རྒྱུད་ཀུན་འདུས་སྟོན་པའི་འགྲེལ་བ་ཉི་ཟེར་དྲྭ་བ་ལས། ཐོག་མར་ཕྱག་འཚལ་བ་སྟོན་ཏེ། སྟོན་པ་ཞེས་པ་ལ་བཞི་སྟེ། དཔེ་ནམ་མཁའི་སྟོན་པ། དོན་བོན་ཉིད་ཀྱི་སྟོན་པ། རྟགས་སེམས་ཉིད་ཀྱི་སྟོན་པ། ཡོན་ཏན་ཁུངས་ཀྱི་སྟོན་པའོ། །དེ་ལ་དཔེ་ནམ་མཁའ་འདི་ཉིད་ཀྱི་ངང་ནས། སྣང་ཞིང་སྲིད་པ་ཐམས་ཅད་སྟོན་པས་ན་སྟོན་པའོ། །དོན་བོན་ཉིད་རྣམ་པར་དག་པའི་ངང་ནས། བོན་ཅན་མཚན་མར་སྣང་བ་ཐམས་ཅད་སྟོན་པས་ན་སྟོན་པའོ། ། རྩོམ་ཡིག་འདིའི་འཕྲོ་ཀློག » »
1,751 total views, no views today
༄༅། །སྟོན་པ་ཀུན་ཏུ་བཟང་པོ་ཡིས། །རྣམ་རྟོག་དྲྭ་བ་བཅོམ་མཛད་ཅིང༌། །ཟབ་ཅིང་རྒྱ་ཆེའི་སྐུ་མངའ་བ། །ཐམས་ཅད་མཁྱེན་ལ་ཕྱག་འཚལ་ལོ། །སྟོན་པའི་ཐུགས་ཀྱི་དཀྱིལ་འཁོར་ནས། །བྱིན་གྱི་རླབས་ཀྱིས་བཤད་པ་ཡི། །ཀུན་འདུས་རིན་ཆེན་རྩ་བའི་རྒྱུད། །འོག་མིན་དབྱིངས་ཀྱི་ཕོ་བྲང་དུ། །སྔོན་སྦྱངས་འཕྲོ་ལེན་འཁོར་རྣམས་ལ། །ངོ་བོ་ཉིད་ཀྱིས་བཀའ་བསྩལ་པ། །དད་པ་ཆེ་ལ་ཡིད་གཞུང་ཞིང༌། །སེར་སྣ་ཆུང་ལ་ཆགས་པ་མེད། །སྟོབས་ཆེ་བློ་དང་ལྡན་པ་ལ། །རྒྱུད་འགྲེལ་རྩ་བའི་མན་ངག་བསྟན། ། རྩོམ་ཡིག་འདིའི་འཕྲོ་ཀློག » »
1,090 total views, no views today
ར་ནག་གཡུང་དྲུང་དབང་གྲགས་ཀྱིས་བརྩམས། སྨན་རིའི་གླིང་།
དེ་ཡང་ཐེག་པ་ཆེན་པོ་གསང་བ་སྔགས་ཀྱི་འབྲས་བུ་ནང་གི་ཐེག་པའི་ལམ་བསྐྱེད་རིམ་དང་རྫོགས་རིམ་གྱི་སྐོར་ལ་རང་བློས་དཔག་ཚོད་ཀྱིས་བོན་རང་ལུགས་ཀྱི་བཀའ་ལུང་དག་གི་དགོངས་དོན་གནད་བསྡུས་རྣམས་བཀྲལ་ཁུལ་དུ་འདིར་སྤྲོ་བར་བྱའོ། རྩོམ་ཡིག་འདིའི་འཕྲོ་ཀློག » »
1,711 total views, no views today
མཛད་པ་པོ། རྗེ་མཉམ་མེད་ཤེས་རབ་རྒྱལ་མཚན།
བླ་མ་བཀའ་དྲིན་ཅན་གྱི་ཞབས་ལ་གུས་པས་འདུད། གསང་བའི་སྔགས་འཛིན་དབང་དང་དམ་ཚིག་ལྡན། བརྒྱུད་པའི་དཔོན་གསས་རྣམས་ལ་ཕྱག་འཚལ་ལོ། དད་ལྡན་གང་ཟག་རིག་འཛིན་སར་འགོད་ཕྱིར། དམ་ཚིག་རྣམ་གྲངས་ལེགས་པར་བཤད་པར་བྱ། དེ་ལ་འདིར་གང་ཟག་རིགས་ཅན་གསང་སྔགས་ཀྱི་སྒོར་འཇུག་པ་ལ། དམ་ཚིག་གི་རྣམ་དབྱེ་ཤེས་དགོས་ཏེ། དེ་མ་ཤེས་ན་དམ་ཚིག་བསྲུང་བའི་སྤང་བླང་གི་ཁྱད་པར་མི་ཕྱེད། དེ་མ་ཕྱེད་ན་དད་དང་བརྩོན་འགྲུས་ལྡན་ཀྱང་དམ་ཚིག་ཉམས་པའི་ཕྱོགས་སུ་ལྷུང༌། དམ་ཚིག་ཉམས་ན་དབང་ཐོབ་ཀྱང་བསྐྱེད་རྫོགས་ལ་སོགས་ཀྱི་དོན་སྨིན་པར་དཀའ་བས། དམ་ཚིག་གི་རྣམ་དབྱེ་ཤེས་པ་གལ་ཆེའོ། རྩ་བའི་རྒྱུད་ལས་ཀྱང༌། སྤྱིར་ལྟ་སྤྱོད་ཐམས་ཅད་ནི། སྤྲིན་དང་ཁུ་རླང་སྐར་སྤྲིན་དང་འདྲའོ། དམ་ཚིག་འདི་ནི་ཉི་ཟླ་དང་འདྲའོ། །སྤྱིར་བོན་སྒོ་དང་ཐེག་རྒྱུད་ཐམས་ཅད་ནི། །ཤིང་གི་ལོ་འདབ་ཡལ་ག་དང་འདྲའོ། ལྷག་པར་གསང་བའི་དམ་ཚིག་འདི་ནི་དཔག་བསམ་གྱི་སྡོང་པོ་དང་འདྲའོ། སྤྱིར་གསང་སྔགས་ཀྱི་རྒྱུད་ལུང་ནི། སེམས་ཅན་གྱི་ལུས་པོ་དང་འདྲའོ། ཁྱད་པར་རྩ་བ་དང་ཡན་ལག་གི་དམ་ཚིག་འདི་ནི་སྒལ་ཚིགས་ནང་གི་སྲོག་རྩ་དང་འདྲའོ། ཞེས་སོགས་གསུངས་པས། རྩོམ་ཡིག་འདིའི་འཕྲོ་ཀློག » »
1,114 total views, no views today
མཛད་པ་པོ་འགྲོ་མགོན་བློ་གྲོས་རྒྱལ་མཚན།
གསས་མཁར་རིན་པོ་ཆེ་སྤྱི་སྤུངས་རྩོད་པ་བཟློག་པའི་འཁོར་ལོ་དབལ་གསས་རྔམ་པའི་སྐུ་གསུང་ཐུགས་ཀྱི་གསང་སྒྲུབ་ཀྱི་འགྲེལ་པ་གསལ་བྱེད་འཕྲུལ་གྱི་མེ་ལོང་ཞེས་བྱ་བ། །བླ་མ་བཀའ་དྲིན་ཅན་གྱི་ཞབས་ལ་འདུད། །དཔག་མེད་གོང་ནས་སྦྱང་སྟོབས་རྟོགས་པའི་མཐུས། སྙིགས་མའི་དུས་འདིར་ནོར་བུ་རིན་ཆེན་ལྟར། །གང་འདུལ་དགོས་འདོད་སྐོང་པའི་བཀའ་དྲིན་ཅན། །འགྲོ་མགོན་མཚན་ལྡན་བླ་མ་རྣམས་ལ་འདུད། །རྣམ་དག་ཐུགས་ཉིད་བདལ་པ་ཆེན་པོ་ལས། །མ་གཡོས་ཐུགས་རྗེའི་སྤྲུལ་པ་སྣ་ཚོགས་ཤར། །ལས་དང་ཉོན་མོངས་བར་ཆད་འདུལ་མཛད་པ། །སྒྱུ་འཕྲུལ་ཡི་དམ་ལྷ་ཚོགས་རྣམས་ལ་འདུད། །མ་རྟོགས་ལོག་པར་གོལ་བའི་སེམས་ཅན་རྣམས། །ཡང་དག་བདེན་པའི་ལམ་ལ་གཞུག་པའི་ཕྱིར། །ཐམས་ཅད་མཁྱེན་པའི་ཐུགས་དགོངས་སྙིང་པོའི་བཅུད། །རྩོད་པ་བཟློག་པ་རྒྱུད་ཀྱི་དགོངས་པ་གསུངས། །དེ་དོན་བདག་གིས་གསལ་བའི་མཐུ་མེད་ཀྱང༌། །མཚན་ལྡན་བླ་མའི་བཀའ་དྲིན་ཐོབ་པ་དང༌། །དད་འདུན་མོས་པའི་གསུང་དོན་མི་གཅོག་ཕྱིར། འགྲེལ་ཆུང་གསལ་བྱེད་འཕྲུལ་གྱི་མེ་ལོང་དགོད།། རྩོམ་ཡིག་འདིའི་འཕྲོ་ཀློག » »
962 total views, no views today
མཛད་པ་པོ་འགྲོ་མགོན་བློ་གྲོས་རྒྱལ་མཚན།
གསང་སྔགས་ལམ་གྱི་འཇུག་ཆོག་མུ་ཏིག་འཕྲེང་བ་ཞེས་བྱ་བ། བླ་མ་བཀའ་དྲིན་ཅན་གྱི་ཞབས་ལ་འདུད།
དེ་ལ་སྤྱིར་འཛམ་བུ་གླིང་དུ་སྐྱེས་ཤིང་དལ་འབྱོར་གྱི་མི་ལུས་ཐོབ་པ་ཤིན་ཏུ་དཀའ་བ་ཡིན་ཏེ། འཛམ་གླིང་སོག་ཁར་སྐྱེ་བ་ཤིན་ཏུ་དཀའ། གཙང་མ་མི་ལུས་ཐོབ་པ་རབ་དུ་དཀོན། ཞེས་གསུངས་པས། དལ་འབྱོར་ཐོབ་པ་འདི་ཡང༌། ཁ་རྗེ་དང་དཔུང་པས་ཐོབ་པ་མ་ཡིན་གྱིས། སྔོན་ནས་བསོད་ནམས་ཆ་མཐུན་གྱི་དགེ་རྩ་མང་དུ་སྤྱད་པས་ཐོབ་པ་ཡིན་ཏེ། བདག་ཀྱང་སྐྱེ་བ་གྲངས་མེད་གང་ཟག་རིམ་པས་བརྒྱུད། བརྒྱུད་པའི་དུས་འདིར་བསོད་ནམས་དབང་གིས་བསོད་ལྡན་སྟོབས་ཞིག་གིས། སྟོན་པ་བསོད་ནམས་དབང་གི་ཚོགས་ཀྱི་ཞིང་ཁམས་དེ་རུ་བྱོན། དེ་ལ་སེམས་བསྐྱེད་དད་པའི་སྟོབས་དང་ལྡན། ཞེས་གསུངས་པ། དུས་འདི་མ་ཡིན་པའི་གླིང་གཞན་ནམ། འགྲོ་བ་མི་ཁོམ་གནས་བརྒྱད་ལྟ་བུར་སྐྱེས་པའི་དུས་ན། བྱང་ཆུབ་སྒྲུབ་པའི་ཐབས་མེད་དེ། དལ་འབྱོར་ཐོབ་པའི་དུས་འདིར་བྱང་ཆུབ་མི་བསྒྲུབ་ན། གཙང་མ་མི་ལུས་ཐོབ་པས་ཅི་ལ་ཕན། ཞེས་གསུངས་པས་ན། རྫོགས་པའི་བྱང་ཆུབ་སྒྲུབ་པ་ལ། ཐབས་ཀྱི་འཇུག་སྒོ་གྲངས་མང་ན་ཡང༌། ཐབས་ཆེ་ལ་སྒོ་ཡངས་པ། སྐྱེ་བ་གཅིག་གིས་བྱང་ཆུབ་སྒྲུབ་པ། ཐེག་པ་ཆེན་པོ་གསང་སྔགས་ཡིན་ཏེ། ཁྱད་པར་བླ་མེད་གསང་སྔགས་མཆོག། ལམ་འདི་དག་ལ་སུས་བརྟེན་ན། འབྲས་བུ་གཡུང་དྲུང་འཛིན་པ་ཐོབ། ལམ་ནི་ཉེ་ལམ་དེར་རྫོགས་པའོ། ཞེས་གསུངས་པས། དེ་ཕྱིར་གསང་སྔགས་ཀྱི་སྒོར་འཇུག་པ་ལ་དོན་གསུམ་སྟེ། རྩོམ་ཡིག་འདིའི་འཕྲོ་ཀློག » »
956 total views, no views today
༡ ༽རྩ་བ་ལྔ། ༢༽ཡན་ལག་ཉི་ཤུ། ༣༽སྤྱི་དམ་སུམ་ཅུ། ༤༽སྦོམ་པོ་བཅུ་དྲུག ༥༽ཉེས་བྱས་དགུ། ༦༽ཆེ་བ་བཞི། ༧༽རྣལ་འབྱོར་དྲུག ༨༽གཞི་ལམ་འབྲས་བུའི་སྐྱོན་དགུ། ༩༽ལྟུང་བ་བདུན། ༡༠༽དབང་མ་ཞུས་པ་དང། ༡༡༽གདར་ཤ་མ་ཆོད་པ་བཅས་སོ།།
༡༽ རྩ་བ་ལྔ།
༡༽ ༡, དཔོན་གསས་བླ་མ་ལ་སྲུང་བའི་རྩ་བ།
༡༽ ༢, ཡི་དམ་ལྷ་ལ་སྲུང་བའི་རྩ་བ།
༡༽ ༣, བདེར་གཤེགས་བཀའ་ལ་སྲུང་བའི་རྩ་བ།
༡༽ ༤, གཡུང་དྲུང་སྤུན་ལ་སྲུང་བའི་རྩ་བ།
༡༽ ༥, བྱང་ཆུབ་སེམས་ལ་སྲུང་བའི་རྩ་བ་བཅས་སོ།།
རྩ་བའི་དམ་ཚིག་རྣམས་ནི་ཤིང་གི་རྩ་བ་དང་འདྲ་ཞེས་གསུངས། རྩོམ་ཡིག་འདིའི་འཕྲོ་ཀློག » »
1,389 total views, no views today
བསྙེན་པའི་གཞི་མ་སྒོ་དགུ་དང།
སྒྲུབ་པའི་ཡན་ལག་བཅོ་བརྒྱད།
ལས་ཀྱི་མཐའ་བསྒྱུར་མཆོང་ཆེན་སྡེ་དགུའོ།།
༸ བསྙེན་པའི་ག༵ཞི་མ༵་སྒོ་དགུ་ནི།
སྔོན་འགྲོ་ཕྱི་ཡི་བསྙེན་པ་གསུམ་དང།
ཉེ་བ་ནང་གི་བསྙེན་པ་གསུམ།
བཅའ་གཞི་ལས་རིམ་གྱི་བསྙེན་པ་གསུམ་བཅས་སོ།། རྩོམ་ཡིག་འདིའི་འཕྲོ་ཀློག » »
843 total views, no views today


text:
དེ་ཡང་གསལ་བསྒྲགས་སྔོན་སོང་ལྟར་༧རྒྱལ་བ་གཤེན་གྱི་འབྱུང་ལྡན་སུམ་བརྒྱ་དང་གཅིག་བོད་ས་ཕོ་ཁྱི་ལོའི་བོད་ཟླ་དང་པོའི་ཚེས་ལྔ་ཉིན་ཏེ། ཕྱི་ལོ་ ༢༠༡༨ ཟླ་ ༠༢ ཚེས་ ༢༠ ཉིན་༧རྒྱལ་བ་མཉམ་མེད་ཆེན་པོའི་འཁྲུངས་མཆོད་དུས་ཚེས་བཟང་པོ་དང་སྟབས་བསྟུན་ཞོགས་པ་ཕྱག་ཚོད་བདུན་པའི་ཐོག་བོད་གཞིས་བྱེས་བོན་འབངས་ཡོངས་ཀྱི་བསྟན་པའི་དབུ་ཁྲིད། རྒྱལ་བ་མཉམ་མེད་ཆེན་པོའི་གདུང་འཚོབ་ལྷ་མི་ཟུང་འབྲེལ་གྱི་ཐུགས་དམ་གཡོ་མེད་ངང་ནས་བསྟན་པའི་དབུ་འདེགས་སུ་ཕེབས་པ་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་རྒྱལ་བ་སྨན་རིའི་ཁྲི་འཛིན་སོ་བཞི་པ་མཆོག་སྐལ་བཟང་གསེར་ཁྲིར་མངའ་གསོལ་མཛད།
དེ་ཡང་གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་སྡེ་དང་དེ་བཞིན་བོད་ཕྱི་ནང་གཉིས་ནས་ཕེབས་པའི་གལ་ཆེན་སྐུ་མགྲོན་ཁག་དང་། དེ་མིན་ཕྱི་རྒྱལ་ཡུལ་གྲུ་ཁག་སོགས་ནས་མི་སྣ་གལ་ཆེན་མང་པོ་ཆེད་ཕེབས་གནང་ཏེ། ༧སྐྱབས་རྗེ་རྒྱལ་བ་སྨན་རིའི་ཁྲི་འཛིན་སོ་བཞི་པ་རིན་པོ་ཆེ་མཆོག་གསེར་ཁྲིར་མངའ་གསོལ་གྱི་མཛད་སྒོ་དབུ་འཛུགས་གནང་།
སྔ་དྲོའི་ཕྱག་ཚོད་༧།༣༠ཐོག་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་སོ་བཞི་པ་རིན་པོ་ཆེ་མཆོག་སྨན་རིའི་བླ་བྲང་ནས་གདན་དྲངས་ཏེ་སྨན་རིའི་གཙུག་ལག་ཁང་ཆེན་མོའི་ནང་དུ་བོད་སྤོས་དྲི་བཟང་ངད་ལྡན་སྣ་ཚོགས་སྦྱར་བའི་སྤོས་འདྲེན་གྱིས་རྒྱལ་བ་གོང་མའི་ཞབས་ཟུང་གཡུང་དྲུང་འཁོར་ལོས་བཅགས་པའི་མི་འཇིགས་གདོང་ལྔའི་བཏེགས་པའི་གསེར་གྱི་ཁྲི་མདུན་དུ་ཕེབས་ནས་འགྲོ་དྲུག་འཁོར་བའི་ཆུ་ལས་བསྒྲལ་བའི་རྟགས་སུ་རྟ་བབ་ཕྱི་མ་བགོམ་ཞིང་། མོས་པ་སྤྱོད་པའི་ས་གཞི་བགོམ་པའི་རྟགས་སུ་རྟ་བབ་བར་མ་བགོམ། གཡུང་དྲུང་ཐེག་པའི་ས་བཅུའི་རྩེ་མོ་ཀུན་ཏུ་འོད་ཀྱི་ས་ཆེན་གནོན་པའི་རྟགས་སུ་རྟ་བབ་གོང་མ་རིམ་བཞིན་བགོམ་ནས་ལས་ཉོན་གཉིས་ཀྱི་བདུད་ལས་རྒྱལ་བའི་རྟགས། སེང་གེ་གཉིས་ཀྱིས་བཏེགས་པ་དང་། ཐེག་དགུ་བོན་གྱི་འཁོར་ལོ་བསྐོར་ཞིང་གདུལ་བྱའི་ཁ་ལོ་གྱེན་དུ་བསྒྱུར་བའི་རྟགས་སུ་དབང་བསྒྱུར་གསེར་གྱི་འཁོར་ལོ་དང་། འཁོར་སྡེ་བཞི་ཡ་བརྒྱད་ཀྱིས་བཏེགས་པའི་གསེར་གྱི་ཁྲི་འཕང་དུ་འཁོད་རྗེས། སྐལ་ལྡན་གདུལ་བྱའི་ཚོགས་རྣམས་དྲངས་པའི་ཕྱིར་དུ་སྐྱོན་བྲལ་པད་མ་ཉི་ཟླའི་གདན་དང་། གཅན་ལྔ་རིན་ཆེན་བཏེགས་པའི་ཁྲི་ལ་བཞུགས་གསོལ་གྱིས། དགོན་སྡེ་དང་ཚོགས་སྡེ་ཁག་གི་སྐུ་ཚབ། དེ་མིན་ཕྱོགས་མཐའ་ཁག་ནས་ཆེད་ཕེབས་ཀྱི་བླ་གྲྭ་དང་། སྐུ་མགྲོན་གལ་ཆེན་དག་གིས་རིམ་བཞིན་མཎྜལ་བསྟར་འབུལ་གྱི་མཆོད་སྤྲིན་སྤུངས་ཞིང་།
དེ་ནས་མཛད་སྒོའི་སྐུ་མགྲོན་གཙོ་བོ་རང་གཞུང་ཆོས་རིག་བཀའ་བློན་མི་རྗེ་སྐུ་ངོ་གཡུ་ཐོག་ཀརྨ་དགེ་ལེགས་མཆོག་ནས་བཀའ་ཤག་གི་གསུང་འཕྲིན་དང་མཛད་སྒོ་དང་འབྲེལ་བའི་བཀའ་སློབ་ཟབ་རྒྱས་བསྩལ་གནང་བ་དང་། དེ་རྗེས་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་སོ་བཞི་པ་རིན་པོ་ཆེ་མཆོག་ནས་རྒྱ་ཆེའི་སེར་སྐྱ་མི་མང་ཡོངས་ལ་བཀའ་སློབ་ལམ་སྟོན་བསྩལ་གནང་བ་དང་།
ཕྱག་ཚོད་བཅུ་པའི་སྟེང་སེར་འཕྲེང་ནོར་བུ་དགའ་འཁྱིལ་གྱིས་སྣེ་དྲངས་ཏེ་༧སྐྱབས་རྗེ་རྒྱལ་བ་སྨན་རིའི་ཁྲི་འཛིན་སོ་བཞི་པ་དང་དཔོན་སློབ་རིན་པོ་ཆེ། བཤད་སྒྲུབ་མཁན་པོ་དང་སློབ་དཔོན་གཙོས་བླ་སྤྲུལ་དགེ་བཤེས་བརྒྱ་ཕྲག་གདན་འཛོམས་སྟེང་༧རྒྱལ་བ་མཉམ་མེད་ཆེན་པོའི་གོས་སྐུ་ཆེན་མོ་ཞལ་ཕྱེས་ཏེ་གཤེན་གྱི་འདུལ་བའི་གསོ་སྦྱོང་གི་ཆོ་ག་གསུངས་པ་དང་། དེ་རྗེས་གླིང་སྐོར་དུ་ཕེབས་ཤིང་འཆད་ར་ཐོས་བསམ་དགའ་ཚལ་གླིང་དུ་རྟེན་འབྲེལ་གྱི་རྟགས་གསལ་བཏང་གནང་ནས་མཐར་གཡུང་དྲུང་བསྟན་པ་རྒྱས་པའི་སྨོན་ལམ་གསུངས་ཡོད་པ་དང་།
ཉིན་རྒྱབ་ཕྱག་ཚོད་དང་པོ་ཙམ་ནས་སྔར་སྲོལ་བཞིན་སྒྲུབ་ཁང་དབང་དྲག་འབར་བའི་ཕོ་བྲང་དང་། སྨན་རིའི་བླ་བྲང་གསར་རྙིང་གཉིས། བཀྲ་ཤིས་ལྷ་རྒྱལ་རི། གཡུང་དྲུང་བོན་གྱི་བཤད་སྒྲུབ་འདུས་སྡེ། གསང་སྔགས་སྒོམ་སྒྲུབ་གླིང་། གཡུང་དྲུང་བོན་གྱི་དཔེ་མཛོད་ཁང་། བོན་ཕྲུག་བདེ་དོན། གསོ་རིག་འབུམ་བཞིའི་མཐོ་སློབ་སྨན་རིའི་གླིང་། བཙུན་དགོན་རདྣ་སྨན་གླིང་སོགས་ཀྱི་གསེར་ཁྲི་ལ་བཞུགས་གསོལ་མཛད་ནས་ཁྲི་བཞེངས་ཀྱི་མཛད་སྒོ་བདེ་ལེགས་ངང་གྲུབ་ཡོད་པ་བཅས་སོ།།
པར་པ། སྐྱིད་སྲས་དགེ་ལེགས་ཉི་མ།
1,841 total views, 1 views today


text:
རྩེ་གངས་བུའམ་སྐར་མ་བདུད་འདུལ་གྱིས་རྒྱ་ཆེའི་བོད་རིགས་སྤུན་ཟླ་རྣམས་ལ་ཕུལ་བའི་བོད་སྐད་གཟུགས་བརྙན་སློབ་ཁྲིད་འདི་ནི་སྐད་ཆ་མེད་པར་བརྙན་ཡིག་བཟོས་ཡོད་པས་མདོ་དབུས་ཁམས་གསུམ་སུས་ཀྱང་གོ་ཐུབ། མུ་མཐུད་ཀློག ཨན་གྲོལ་ཁ་པར་དུ་བོད་ཡིག་སྒྲིག་འཇུག་བྱེད་སྟངས། གཟུགས་བརྙན་སློབ་ཁྲིད།
ཟླ་འཁོར་ཚགས་ཉར: ཟླ་བཅུ་གཅིག 2014
དྲ་ངོས་བོད་ཡིག་ཆུང་དྲགས་པའི་གནད་དོན་སེལ་ཐབས་ལས – མེ་ཝའི་ (Firefox) སྐོར།
དེ་སྔོན་ངེད་དྲ་བའི་སྟེང་དུ་དྲ་ངོས་ཀྱི་སོར་བཞག་བོད་ཡིག་ཡིག་གཟུགས་ཆེ་རུ་གཏོང་ཐབས་ཅེས་པའི་རྩོམ་ཞིག་སྤེལ་མྱོང་ལ། གཙོ་བོར་སྐར་ཁུང་ (Windows) ཁྲོད་ཀྱི Internet Explorer (IE) ཅེས་པའི་ཁྲོད་ཀྱི་སྒྲིག་འགོད་བྱེད་སྟངས་བཀོད་ཡོད། དེང་སང་དྲ་ངོས་བཤར་ལྟ་ཆས་དེ་ལས་ཀྱང་རྒྱུགས་ཆེ་བ་ནི་མེ་ཝ (Firefox) དང་ Google Chrome ཡིན་འདུག་ལ། དེ་བས་ཀྱང་གལ་ཆེ་བ་ཞིག་ནི་བཤར་ལྟ་ཆས་འདི་གཉིས་ཀྱིས་བོད་ཡིག་ལ་རྒྱབ་སྐྱོར་ཡག་པོ་ཐོབ་པ་དེ་རེད། མུ་མཐུད་ཀློག དྲ་ངོས་བོད་ཡིག་ཆུང་དྲགས་པའི་གནད་དོན་སེལ་ཐབས་ལས – མེ་ཝའི་ (Firefox) སྐོར།


text:
ཞི་ཅིན་ཕིང་གཙོས་པའི་ཀྲུང་དབྱང་ཆབ་སྲིད་ཅུས་ཀྱི་རྒྱུན་ལས་ཨུ་ཡོན་རྣམ་པས་ཏང་འཛུགས་ལོ་རྒྱུས་ལ་ཕྱིར་དྲན་དང་ཏང་ཞུགས་མནའ་ཚིག་བསྐྱར་འདོན་གནང་།
ཏང་གི་ཚོགས་ཆེན་ཐེངས་བཅུ་དགུ་པ་གྲོལ་ནས་གཟའ་འཁོར་གཅིག་ལས་མ་ཕྱིན་པའི་ཟླ10པའི་ཚེས31ཉིན་ལ། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་དོན་ཨུ་ཡོན་ལྷན་ཁང་གི་ཀྲུའུ་ཞི་ཞི་ཅིན་ཕིང་གིས་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ལས་ཨུ་ཡོན་ལི་ཁེ་ཆང་། ལི་ཀྲན་ཧྲུའུ། ཝང་དབྱང་། ཝང་ཧུའུ་ཉིང་། ཀྲའོ་ལེ་ཅི། ཧན་ཀྲེང་བཅས་ཁྲིད་དེ་པེ་ཅིང་ནས་ཧྲང་ཧའེ་དང་ཀྲེ་ཅང་ཅ་ཞིན་དུ་ཕེབས་ནས། ཧྲང་ཧའེ་གྲོང་ཁྱེར་གྱི་ཀྲུང་གོ་གུང་ཁྲན་ཏང་གི་ཚོགས་ཆེན་ཐེངས་དང་པོ་ཚོགས་ས་དང་ཀྲེ་ཅང་ཅ་ཞིན་གྱི་ནན་ཧུའུ་མཚེའུ་ཡི་གསར་བརྗེ་བྱ་འགུལ་སྤེལ་སའི་གསར་བརྗེའི་རྗེས་དྲན་གྲུ་གཟིངས་ལ་མཇལ་བ་མ་ཟད། ཏང་འཛུགས་ལོ་རྒྱུས་ལ་ཕྱིར་དྲན་དང་ཏང་ཞུགས་མནའ་ཚིག་བསྐྱར་འདོན་གནང་པ་དང་། སྐབས་གསར་པའི་ཏང་ཀྲུང་དབྱང་འགོ་ཁྲིད་ཐུན་མོང་གི་ཆབ་སྲིད་ཡིད་ཆེས་བརྟན་པོ་མངོན་པར་བརྗོད། ཞི་ཅིན་ཕིང་གིས་གསུང་བཤད་གལ་ཆེན་གནང་སྟེ། ཐོག་མའི་སེམས་འདུན་མི་བརྗེད་པ་དང་འགན་འཁྲི་ཡིད་ལ་དམ་པོར་བཅངས་ཤིང་ནམ་ཡང་འབད་འཐབ་བྱས་ན་ད་གཟོད་ཀྲུང་གོ་གུང་ཁྲན་ཏང་ནམ་ཡང་འཕེལ་རྒྱས་སུ་འགྲོ་ཐུབ། ཏང་ཡོངས་དང་རྒྱལ་ཡོངས་ཀྱི་རིགས་སོ་སོའི་མི་དམངས་ཀྱིས་མཐུན་སྒྲིལ་གཅིག་གྱུར་དང་དཀའ་སྤྱད་འབད་བརྩོན་བྱས་ན་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་ཅིས་ཀྱང་མངོན་འགྱུར་བྱ་ཐུབ་ཅེས་ནན་གྱིས་བསྟན་པ་རེད།
རྩོམ་སྒྲིག་པ། (ཚེ་རིང་དོན་འགྲུབ།)